text:
ၼၢင်းမူၺ် ၵူၼ်းထုင်ႉပူင်း ၸိုင်ႈတႆး ပွတ်းၸၢၼ်း ၶဝ်ႈႁဵတ်းၵၢၼ် ၼႂ်းၵဵင်းမႆႇ ၸိုင်ႈထႆး မီး 5 လိူၼ်ပၢႆ ၺႃးၸဝ်ႈၼႃႈတီႈပလိၵ်ႈထႆး ၵူတ်ႇထတ်းၵုမ်းၶင်တူဝ်သေ တေသူင်ႇပွၵ်ႈၶိုၼ်းလႅၼ်လိၼ် တႆး-ထႆး ဝႃႈၼႆ ။
ၶႅပ်းႁၢင်ႈ ၸၢႆးလိူၼ်ၶမ်း
ၼၢင်းမူၺ် (ၶ) ၼွင်ႉမူၺ် (ဢႃယု 20 ပီ) ၺႃးတီႉၺွပ်း မိူဝ်ႈဝၼ်းတီႈ 23/11/2016 ထိုင် ဝၼ်းတီႈ 25/11/2016 လႆႈၶိုၼ်ႈသၢၼ် (လုမ်းတႅပ်းတတ်းတြႃး) တီႈလုမ်းဢုပ်ႉပိူင်ႇၽွင်းငမ်း ၸႄႈတွၼ်ႈၵဵင်းမႆႇ ၸိုင်ႈထႆး။ ယွၼ်ႉပဵၼ်ၵူၼ်း လၵ်ႉၶဝ်ႈမိူင်း ဢမ်ႇၸွမ်းပၵ်းပိူင်မၢႆမီႈၼႆသေ ယူႇတီႈလုမ်းတႅပ်းတတ်းတြႃး ၸီႉသင်ႇႁႂ်ႈသူင်ႇတူဝ်ပွၵ်ႈၶိုၼ်း လႅၼ်လိၼ် တႆး-ထႆး ဝႃႈၼႆ ။
ၼၢင်းသႅင်မိူင်းလီ ၽူႈၼမ်းၼႂ်းသမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ လၢတ်ႈဝႃႈ “ ႁဝ်းၶႃႈ လၢႆလၢႆၵေႃႉ လၢႆလၢႆၸုမ်း ၼႂ်းၵဵင်းမႆႇ ဢွၼ်ၵၼ်ၸွႆႈ တဵမ်ထူၼ်ႈယဝ်ႉ၊ ၵူၺ်းၵႃႈ ဢမ်ႇၸၢင်ႈႁဵတ်းႁိုဝ် ယူႇတီႈ လုမ်းတြႃးၸႄႈတွၼ်ႈၵဵင်းမႆႇ တႅပ်းတတ်းတြႃး ၸွမ်းၼင်ႇပၵ်းပိူင်မၢႆမီႈ ဝၢၼ်ႈမိူင်းမီး ၼၼ်ႉၵူၺ်းၶႃႈ၊ သင်ဝႃႈ ၶိုၼ်းသၢၼ်(လုမ်းတြႃး) တႅပ်းတတ်းယဝ်ႉၸိုင် တူဝ်ၼွင်ႉမူၺ်ၼႆႉ တေထုၵ်ႇသူင်ႇ ထိုင် ၸဝ်ႈၼႃႈတီႈပလိၵ်ႈၾၢႆႇၵူတ်ႇထတ်းၵူၼ်းၶဝ်ႈမိူင်း၊ ယဝ်ႉၵေႃႈ ယူႇတီႈ ၸဝ်ႈၼႃႈတီႈၶဝ် သမ်ႉတေ ၵုမ်းၶင်တူဝ်ဝႆႉတီႈၶွၵ်ႈ ၵဵင်းမႆႇ တႃႇၶၢဝ်းတၢင်းလိူၼ်ပၢႆ ယဝ်ႉ ၸင်ႇတေ သူင်ႇပွၵ်ႈၶိုၼ်း တီႈလႅၼ်လိၼ် တႆး-ထႆး ဝႃႈၼႆ ။
သိုပ်ႇလၢတ်ႈထႅင်ႈဝႃႈ ယူႇတီႈၶႃႈႁဝ်းတႄႉ ၶႂ်ႈပၼ်တၢင်းႁၼ်ထိုင် ၼိူဝ်ပီႈၼွင်ႉၵူၼ်းမိူင်းတႆး ႁဝ်းၶႃႈ ၸိူဝ်းတေၶဝ်ႈမႃးႁဵတ်းၵၢၼ်ၼႂ်းမိူင်းထႆး ႁႂ်ႈဢွၼ်ၵၼ်လဵပ်ႈႁဵၼ်း လွင်ႈၼႂ်းဝၢၼ်ႈမိူင်းပိူၼ်ႈ၊ လွင်ႈပၵ်းပိူင်မၢႆမီႈဝၢၼ်ႈမိူင်းပိူၼ်ႈ၊ လွင်ႈၵႂႃႇမႃး ၶဝ်ႈဢွၵ်ႇၼႂ်းမိူင်းပိူၼ်ႈ တေလႆႈၸႂ်ႉဝတ်းဝႂ်သင် ၸဵမ်ၸိူဝ်းၼႆႉ၊ ယဝ်ႉၵေႃႈ သင်တူၵ်းတၢင်းယၢပ်ႇၽိုတ်ႇၼႂ်းမိူင်းပိူၼ်ႈလူး တေလႆႈၵပ်းသိုပ်ႇႁႃ ၸုမ်းၸွႆႈလိူဝ်ဢၼ်လႂ် ၸဵမ်ၸိူဝ်းၼႆႉ ၶႂ်ႈႁႂ်ႈဢွၼ်ၵၼ်လဵပ်ႈႁဵၼ်း၊ ဢွၼ်ၵၼ်ႁဵၼ်းႁူႉၵွၼ်ႇ ၸင်ႇတေၶဝ်ႈမႃး ၼႂ်းမိူင်းပိူၼ်ႈ ၸင်ႇတေလီ ဝႃႈၼႆ ။
ၸၢႆးလိူၼ်ၶမ်း ၽူႈတူင်ႉၼိုင်ၼႂ်းတူင်ႇဝူင်းတႆး ၼႂ်းၵဵင်းမႆႇ လၢတ်ႈဝႃႈ “ ႁဝ်းၶႃႈ ဢွၼ်ၵၼ်ၸွႆႈထႅမ် မၼ်းၼၢင်းတဵမ်ထူၼ်ႈယဝ်ႉ၊ ႁဝ်းၶႃႈလႆႈႁၼ်လုၵ်ႈဢွၼ်ႇတႆးႁဝ်းၶႃႈ ထုၵ်ႇၺႃး ၸိူင်ႉၼႆ ၸႂ်ႁဝ်းၶႃႈၵေႃႈဢမ်ႇလီ၊ ထႅင်ႈၾၢႆႇၼိုင်ႈၵေႃႈ မၼ်းၼၢင်းတိုၵ်ႉဢႃယုလဵၵ်ႉယူႇၵေႃႈပိူင်ၼိုင်ႈ၊ ဝတ်းဝႂ်ၵေႃႈဢမ်ႇမီး၊ တိုၵ်ႉၶဝ်ႈမႃးႁဵတ်းၵၢၼ် ပႆႇႁိုင်ၵေႃႈပိူင်ၼိုင်ႈ တေလႆႈဝႃႈ လီဢေႉလူတႄႉတႄႉ။ ၵူၺ်းၵႃႈ ဢမ်ႇလိူဝ် လႆႈ ၸွမ်းၼင်ႇပၵ်းပိူင် မၢႆမီႈဝၢၼ်ႈမိူင်းပိူၼ်ႈ၊ တၵ်းတေ လႆႈထုၵ်ႇသူင်ႇပွၵ်ႈမိူဝ်းၶိုၼ်း။ ပီႈၼွင်ႉတႆးၸိူဝ်း ဢမ်ႇမီးဝတ်းဝႂ်သင်၊ ၽိတ်းတီႈ ႁဵတ်းၵၢၼ် ၸိူဝ်းၼႆႉ ဢၼ်ၺႃးတီႉၺွပ်းသေ ဢၼ်ႁဝ်းဢမ်ႇႁူႉၸွမ်းယင်းတေမီးတင်းၼမ် ဝႃႈၼႆ ။
သိုပ်ႇလၢတ်ႈထႅင်ႈဝႃႈ ယူႇတီႈၸုမ်းၸွႆႈထႅမ်ႁႅင်းၵၢၼ်သေ ဢမ်ႇၸၢင်ႈၸွႆႈမၼ်းၼၢင်းလႆႈၼၼ်ႉ ယွၼ်ႉပိူဝ်ႈ ႁၢင်ႈမၼ်းၼၢင်းၽႄႈမိူဝ်ဝႆႉ ၼိူဝ် Facebook သေ ပဵၼ်ၶၢဝ်ႇလူင်လၢင်ဝႆႉယဝ်ႉ။ တီႈတႄႉ လွင်ႈပၼ်ႁႃၸိူင်ႉၼႆ ႁဝ်းထုၵ်ႇလီဢွၼ်ၵၼ် ၸွႆႈၵၼ်ၶိုင် ဝႃႈ ၶေႃႈမုလ်းဢၼ်ႁဝ်းလႆႈမႃးၼၼ်ႉ တေသူင်ႇပၼ်ၸုမ်းလႂ် ဢၼ်ၵဵဝ်ႇၶွင်ႈ ႁႅင်းၵၢၼ် ႁဝ်းလူဝ်ႇလႆႈ သူင်ႇပၼ်ၸုမ်းၵဵဝ်ႇၶွင်ႈမၼ်းၵမ်းသိုဝ်ႈ ပေႃးပဵၼ်ၸိူင်ႉၼႆ တေလီႁိုဝ်- ဝႃႈၼႆ ။
ၼၢင်းမူၺ်ၼႆႉ ဢမ်ႇမီးဝတ်းဝႂ်သင် ၶဝ်ႈမႃး ႁဵတ်းၵၢၼ်ၼႂ်းၵဵင်းမႆႇ တိုၵ်ႉမီး ၶၢဝ်းတၢင်း 5 လိူၼ်ပၢႆ၊ မိူဝ်ႈပူၼ်ႉမႃး သွင်လိူၼ်ၼၼ်ႉ ႁဵတ်းၵၢၼ်မႄႈဝၢၼ်ႈတီႈ ၸႄႈဝဵင်းမႄႈရိမ်း ၸႄႈတွၼ်ႈ ၵဵင်းမႆႇ တၼ်းႁဵတ်းသွင်လိူၼ်ပၢႆ ဢမ်ႇလႆႈငိုၼ်းၵႃႈၸၢင်ႈသေဝၢတ်ႇသေ ဢွၵ်ႇမႃးႁဵတ်း ၵၢၼ် တီႈၵၢတ်ႇ ထႃးၼိၼ်း ပႆႇပေႃးႁိုင် တၼ်းလႆႈ 3-4 ဝၼ်း၊ ထိုင်မႃး ဝၼ်းတီႈ 23/11/2016 သမ်ႉ ထုၵ်ႇၸဝ်ႈၼႃႈ တီႈပလိၵ်ႈထႆး ၶဝ်ႈၵူတ်ႇထတ်းၼႂ်းၵၢတ်ႇသေ တီႉၺွပ်းလႆႈ တူဝ်မၼ်းၼၢင်း လူၺ်ႈဢမ်ႇမီး ဝတ်းဝႂ် လႄႈ ၽိတ်းတီႈႁဵတ်းၵၢၼ် ၼႆသေ တီႉၺွပ်းၵႂႃႇ ။


c: text/html

text:
ၼႂ်းႁူဝ်ပီ 2017 ၼႆႉယူႇတီႈ ၸုမ်းလုၵ်ႈႁဵၼ်းတႆး မိူင်းဝၼ်းတူၵ်းဢိတ်ႇဢွၵ်ႇပပ်ႉယုၵ်ႉယွင်ႈၽူႈဢွၼ်ႁူဝ်တႆး ဢၼ်မီးၸိုဝ်ႈဝႃႈ “ႁူဝ်ပဝ်ႈလူင်ၸွမ်သိုၵ်းယွတ်ႈသိုၵ်း- ပၢႆးဝူၼ်ႉ လၵ်းၼမ်း လႄႈၵၢၼ်ထူပ်းမိုဝ်း” ၼႆယဝ်ႉ။
ၵဵဝ်ႇၵပ်းလွင်ႈၼႆႉ မုၼ်ၸၢင်းၸဝ်ႈမႁႃႇသႅင်ၽႃႉဢၼ်ပဵၼ်မူႇၸုမ်းၶိုင်ပွင်ႁဵတ်းဢွၵ်ႇ လၢတ်ႈဝႃႈ- ယိူင်းဢၢၼ်းဢၼ်ႁဵတ်းဢွၵ်ႇပပ်ႉဢၼ်ၼႆႉတႄႉ တွၼ်ႈတႃႇတၢင်ႇၼႄပိုၼ်း ၸွမ်သိုၵ်းယွတ်ႈသိုၵ်းႁႂ်ႈၵူၼ်းတႆးႁဝ်းလႆႈႁူႉလွင်ႈ ၵၢၼ်ႁဵတ်းသၢင်ႈၼႃႈၵၢၼ်မၼ်းၸဝ်ႈ၊ ယုၵ်ႉယွင်ႈၽူႈဢွၼ်ႁူဝ်တႆး လႄႈႁူႉပိုၼ်းၵၢၼ်တေႃႇသူႈ ဢၼ်ပူၼ်ႉမႃး ယၢမ်းလဵဝ်လႄႈ ၽႅၼ်ၵၢၼ်မိူဝ်းၼႃႈ ၸဵမ်ၸိူဝ်းၼႆႉ ၼႆယဝ်ႉ။
ပပ်ႉဢၼ်ၼႆႉၸႂ်ႉၶၢဝ်းယၢမ်းတႅမ်ႈ 6 လိူၼ်ပၢႆတႃႇႁၢင်ႈႁႅၼ်းႁဵတ်းဢွၵ်ႇ။ တႃႇပီၼႆႉ ဢိတ်ႇဢွၵ်ႇပိုၼ်ၽႄႈ 5000 ပပ်ႉ တၢင်းၼႃပပ်ႉမီး 200 ၼႃႈ။
ၶေႃႈမုၼ်း ၼႂ်းပပ်ႉမီးပႃး မိူၼ်ၼင်ႇ ၶၢဝ်းတၢင်းႁၢပ်ႇၵၢၼ်ၸိူဝ်ႉၸၢတ်ႈၸွမ်သိုၵ်းယွတ်ႈသိုၵ်း၊ ပိုၼ်းလွင်ၽွမ်ႉႁူမ်ႈမိူဝ်ႈပၢၼ်ၸဝ်ႈၵွၼ်းၸိူင်း၊ MTA ၶုၼ်သႃႇဝၢင်းၶိူင်ႈ ယွၼ်ႉတႆးႁဝ်းၵေႃႈပႃး၊ ပိုၼ်းတင်ႈလွႆတႆးလႅင်း၊ ၵၢၼ်တူင်ႉၼိုင်သိုၵ်းၼႂ်းမိူင်း၊ ၵၢၼ်ၽဵဝ်ႈမူၺ်ႇယႃႈမဝ်းၵမ်၊ ယွၼ့်သင်တႆးၼပ်ႉယမ် ၸဝ်ႈၼရေးသူၼ်၊ ၵၢၼ်မိူင်းယၢမ်းလဵဝ်လႄႈ မိူဝ်းၼႃႈ၊ ၵၢၼ်ၵႂႃႇလဵပ်ႈႁဵၼ်းၼွၵ်ႈမိူင်း ၶွင်ႇသီႇဢဝ်ၶိုၼ်းၸိုင်ႈတႆး၊ ၵၢၼ်လူင်းလၢႆးမိုဝ်းၵိုတ်းယိုဝ်း ၸိုင်ႈမိူင်း၊ ၵၢၼ်ႁူပ်ႉထူပ်းၽွင်းတၢင်UN လႄႈလွၼ်ႉမွၼ်းလိုၵ်ႉ ၶေႃႈၵႂၢမ်းၶိုၵ်ႉ ၸွမ်သိုၵ်းယွတ်ႈသိုၵ်း ၼႆၸဵမ်ၸိူဝ်းၼႆႉ။

robotstxt: allowed

filter: keep


text:
ၵေႃၵမ်ၵၢၼ်ပွင်ၵၢၼ်လူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၵ်ႇလိၵ်ႈပိုၼ်ၽၢဝ်ႇ ၼႂ်းတိုဝ်ႉတၢင်း ဝၼ်းလုၵ်ႉၽိုၼ်ႉ ၶွပ်ႈၶူပ်ႇ 59 ပီ၊ မေႊ 21 ဝၼ်း။ ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်တေၸတ်းၼႆႉ ယွၼ်ႉပိူဝ်ႈပဵၼ်ၸုမ်းလူင်းလၢႆးမိုဝ်း NCA သေ တေသူင်ႇတူဝ်တႅၼ်းၶဝ်ႈႁူမ်ႈ၊ ၵူၺ်းၵႃႈ ယွၼ်ႉပိူဝ်ႈပႆႇလႆႈၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးလႄႈ တေဢမ်ႇမီးၶေႃႈတၢင်ႇထိုင်သင်လႄႈ တေဢမ်ႇလူင်းလၢႆးမိုဝ်း ႁၼ်လီၵမ်ႉထႅမ်ၸွမ်း ၶေႃႈလႆႈၸႂ်ပၢင်ၵုမ်လူင်။
လိၵ်ႈပိုၼ်ၽၢဝ်ႇၼၼ်ႉမီးဝႃႈ- တီႈပၢင်ဢုပ်ႇဢူဝ်းၵၢၼ်မိူင်းလႄႈ ၵၢၼ်ၵေႃႇသၢင်ႈလွင်ႈငမ်းယဵၼ်ၼၼ်ႉ ဢိင်ၼိူဝ် လိၵ်ႈႁူမ်ႈမၢႆၵိုတ်းတိုၵ်း တူဝ်ႈမိူင်း (NCA) မီးမႃးသေ RCSS လႆႈၶဝ်ႈႁူမ်ႈႁဵတ်းသၢင်ႈမႃး ဢမ်ႇထၢတ်ႇဢမ်ႇဝၢႆး။ ပၢင်ၵုမ်လူင်ငမ်းယဵၼ် ဢၼ်လူင်ပွင်ၸိုင်ႈသွင်သိုပ်ႇ ၸတ်းႁဵတ်းၼၼ်ႉၵေႃႈ လႆႈၶဝ်ႈႁူမ်ႈဢုပ်ႇဢူဝ်းမႃး။ ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းထူၼ်ႈ 2 ဢၼ်တေၸတ်းႁဵတ်း ၼႂ်းဝၼ်းတီႈ 24 လိူၼ်မေႊၼႆႉၵေႃႈ ႁူမ်ၸူမ်းႁပ်ႉတွၼ်ႈလႄႈ တေသူင်ႇၽူႈတၢင်တူဝ်ၵႂႃႇၶဝ်ႈႁူမ်ႈၸွမ်း။ ၵူၺ်းၵႃႈ ယွၼ်ႉပႆႇလႆႈၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ (ၸၢဝ်းၶိူဝ်းတႆး) ပႆႇလႆႈၵၢင်ၸႂ် လွင်ႈၶႂ်ႈလႆႈၶႂ်ႈပဵၼ်ၵူၼ်းမိူင်းတႆးလႄႈ တေဢမ်ႇမီးၶေႃႈတၢင်ႇထိုင်သင်။ ဢိင်ၼိူဝ်ၵၢင်ၸႂ်ၵူၼ်းမိူင်း ဢမ်ႇပႃးတဵမ်ထူၼ်ႈသေ လွင်ႈတမ်းဝၢင်းပိူင်ၵၢၼ် ၵေႃႇတင်ႈမိူင်းႁူမ်ႈတုမ်ၾႅတ်ႊၻရႄႊၼၼ်ႉၵေႃႈ RCSS တေဢမ်ႇပႆႇၸၢင်ႈ လူင်းလၢႆးမိုဝ်းၸွမ်း- ၼႆယဝ်ႉ။
ဝၼ်းလုၵ်ႉၽိုၼ်ႉ ၵႅတ်ႇၶႄဢဝ်ၶိုၼ်းမိူင်း ၶွပ်ႈၶူပ်ႇ 59 ပီ ၼႂ်းဝၼ်းတီႈ 21 မေႊ 2017 ၼႆႉ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈ ၶုၵ်းထူပ်းဢဝ်ၵုၼ်းမုၼ် တီႈငဝ်ႈၸိုင်ႈ လွႆတႆးလႅင်း။ ပၢင်ၵႅဝ်ႈ တႄႇၶၢဝ်းၵၢင်ၼႂ် 9 မူင်း၊ မီးပီႈၼွင်ႉၵူၼ်းမိူင်း ၵူၼ်းသိုၵ်းလႄႈ ပီႈၼွင်ႉၶႅၵ်ႇ တီႈၸမ်ဢိၵ်ႇတီႈၵႆ မႃးၶဝ်ႈႁူမ်ႈမွၵ်ႈသၢမ်ႁဵင်- ၼႆယဝ်ႉ။
တီႈပၢင်ၵႅဝ်ႈၼၼ်ႉ ၸွမ်သိုၵ်းလူင်ယွတ်ႈသိုၵ်း ၽူႈၼမ်း RCSS/SSA မွၵ်ႇလၢတ်ႈၶေႃႈၵႂၢမ်းဝႃႈ- “ၶွင်ႇသီႇဢဝ်ၶိုၼ်း ၸိုင်ႈတႆး တပ်ႉသိုၵ်းၸိုင်ႈတႆးၼႆႉ ပဵၼ်ၸုမ်းလူင်းလၢႆးမိုဝ်းၵိုတ်းတိုၵ်း NCA ၊ ပဵၼ်ၸုမ်းၼႂ်းပၵ်းပိူင်မၢႆမီႈ လူင်ပွင်ၸိုင်ႈယဝ်ႉလႄႈ သင်ဝႃႈ ဝၢၼ်ႈလႂ် ဢိူင်ႇလႂ် ၽႂ်သေဢမ်ႇဝႃႇ ၼႂ်းမိူင်းတႆးၼႆႉ ပေႃးသိုၵ်းမၢၼ်ႈ၊ လူင်ပွင်ၸိုင်ႈမၢၼ်ႈတီႉၺွပ်း ၸီႉၼႄးဝႃႈ ၵပ်းသိုပ်ႇတိတ်းတေႃႇၸုမ်းၼွၵ်ႈမၢႆမီႈ ၽိတ်းပၵ်းပိူင် 17/1 ၼႆၸိုင် ႁႂ်ႈဢွၼ်ၵၼ်သူင်ႇၶၢဝ်ႇ ၸူးတီႈလုမ်းၵပ်းသၢၼ် RCSS/SSA သေၵမ်း၊ ယွၼ်ႉပိူဝ်ႈၼႂ်းလိၵ်ႈႁူမ်ႈမၢႆၼၼ်ႉပႃးဝႆႉဝႃႈ တပ်ႉသိုၵ်းမၢၼ်ႈၵေႃႈလီ၊ တပ်ႉသိုၵ်းၸၢဝ်းၶိူဝ်း ဢၼ်လူင်းလၢႆးမိုဝ်းဝႆႉၵေႃႈလီ တေဢမ်ႇလႆႈပေႉၵိၼ် တဵၵ်းတဵင်ၵူၼ်းဝၢၼ်ႈၵူၼ်းမိူင်း” – ဝႃႈၼႆ။
ဢၼ်လၢၵ်ႇလၢႆးမၼ်းသမ်ႉ ပီၼႆႉ မႄႈၶၢဝ်လူႇ (ၵေႃႉယၢမ်ႈပဵၼ်မေးၼၢင်း ၽူႈဢွၼ်ႁူဝ်ၼမ်းၼႃႈ တႄႇလၢႆးလုၵ်ႉၽိုၼ်ႉတႆး) ၸဝ်ႈၼွႆႉ (သေႃးယၼ်ႇတ)ၵေႃႈ မႃးၶိုၼ်ႈႁွတ်ႈၶဝ်ႈႁူမ်ႈ မွၵ်ႇလၢတ်ႈၶေႃႈၵႂၢမ်း ၶႆႈၼႄပႃးပိုၼ်း ဢၼ်လႆႈၵေႃႇတင်ႈတပ်ႉသိုၵ်းၸိုင်ႈတႆး-ၼႆယဝ်ႉ။
လိူဝ်သေၼၼ်ႉ တီႈပၢင်ၵႅဝ်ႈၼႆႉ ယင်းမီးၵၢၼ်မွပ်ႈယိုၼ်ႈ ၶႅပ်းယုၵ်ႉယွင်ႈဢဝ်မုၼ် ပၼ်တီႈလုၵ်ႈလၢင်းမေးၼၢင်း ၽူႈႁတ်းငၢၼ် ဢၼ်လႆႈလူႇတၢၼ်းၼိူဝ်ႉလိူတ်ႈသၢႆၸႂ်ၵႂႃႇပုၼ်ႈတႃႇၸိူဝ်ႉၸၢတ်ႈဝၢၼ်ႈမိူင်း ၽွင်းယၢမ်းသိုၵ်း တိုၵ်းဢဝ်သုၼ်ႇလႆႈ လွင်ႈထၢင်ႇႁၢင်ႈၵတ်းယဵၼ်ၶိုၼ်ႈယႂ်ႇ သုၼ်ႇလႆႈလွင်ႈၽဵင်ႇပဵင်း။ ဝၢႆးၼၼ်ႉ ၽူႈယႂ်ႇၵူၼ်းလူင် ၸၼ်ႉၽူႈၼမ်း ၵႂႃႇဝၢင်းတူင်ႇမွၵ်ႇမွင်ၸႂ် တၵ်ႉယမ်ၽူႈႁတ်းငၢၼ်သေ ၵိုတ်းလိုဝ်ႈပၢင်ၵႅဝ်ႈ- ၼႆယဝ်ႉ။
ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ်လူင်းလၢႆးမိုဝ်း ၵေႃႇသၢင်ႈလွင်ႈငမ်းယဵၼ် ၵၼ်တင်းလူင်ပွင်ၸိုင်ႈမၢၼ်ႈ ၸၼ်ႉၸႄႈမိူင်းလႄႈ ၸၼ်ႉၸိုင်ႈမိူင်းႁူမ်ႈတုမ် ဢိၵ်ႇ လူင်းလၢႆးမိုဝ်းၵိုတ်းယိုဝ်း တူဝ်ႈမိူင်း (NCA) မိူဝ်ႈပၢၼ်လူင်ပွင်ၸိုင်ႈတဵင်းၸဵင်ႇ။ ပၢၼ်လူင်ပွင်ၸိုင်ႈ NLD ၶိုၼ်ႈမႃးၼႆႉၵေႃႈ ၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ဢၼ်ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ဢွၼ်ႁူဝ်ၼမ်းၼႃႈၸတ်းႁဵတ်းယဝ်ႉတူဝ်ႈၵႂႃႇ တီႈၼေႇပျီႇတေႃႇ ၽွင်းႁူဝ်လိူၼ်သႅပ်ႊထႅမ်ႊၿိူဝ်ႊပူၼ်ႉမႃး။ ပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈသွင် ဢၼ်တေၸတ်းႁဵတ်း တႄႇဝၼ်းတီႈ 24-27/05/2017 ၼႆႉၵေႃႈ တေၵႂႃႇၶဝ်ႈႁူမ်ႈ 29 ၵေႃႉ၊ ၽူႈၶဝ်ႈၸုမ်းပွင်ၵၢၼ်လူင် RCSS/SSA ၵႅမ်ၸွမ်ႁၢၼ်ပွင်ၶိူဝ်း တေဢွၼ်ႁူဝ်ၼမ်းၼႃႈၵႂႃႇ-ၼႆယဝ်ႉ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
တပ်ႉမတေႃႇမၢၼ်ႈဝႃႈ သိုၵ်းၶၢင် KIA ယွၼ်းၶွၼ်ႇ ယေးငိုၼ်း-CB 600-သႅၼ်
- Details
- Created on 05 June 2017
- Written by တႆးလွတ်ႈလႅဝ်း
ယူႇတီႈလုမ်း ဢွၼ်ႁူဝ် ၽၢႆႇၵႅတ်ႇၶႄ တပ်ႉမတေႃႇမၢၼ်ႈသေ ဢွၵ်ႇၶၢဝ်ႇဝႃႈ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIO/KIA) ၵႂႃႇပၼ်လိၵ်ႈလွၵ်ႇငိူတ်ႈတီႈ ယေးငိုၼ်း-CB ဢၼ်မီးတီႈပွၵ်ႉၸၢၼ်း ဝဵင်းမူႇၸေႊ မိူင်းတႆးပွတ်းႁွင်ႇ ႁႂ်ႈသႂ်ႇပၼ်ၶွၼ်ႇ တႃႇငိုၼ်း 600-သႅၼ်ပျႃး ၼႆယဝ်ႉ။
မိူဝ်ႈဝၼ်းထီႉ 01 June 2017 ယၢမ်းၵၢင်ၼႂ်မွၵ်ႈ 08:30-မူင်းၼၼ်ႉ မီးၵူၼ်းၸၢႆးၵေႃႉၼိုင်ႈ ဢႃႇယုမွၵ်ႈ 30-ပီႊ ဢဝ်လိၵ်ႈလွၵ်ႇငိူတ်ႈ ယွၼ်းၶွၼ်ႇ KIA ဢၼ်မီးႁူဝ်ၶေႃႈ/လွင်ႈတၢင်း “ပၼ်ၾၢင်ႉ တႃႇသႂ်ႇၶွၼ်ႇ” ၽိုၼ်ၼိုင်ႈ ၵႂႃႇပၼ်တီႈ ၵူၼ်းႁဵတ်းၵၢၼ် ၼႂ်းယေးငိုၼ်း-CB သေၶိုၼ်းဢွၵ်ႇၵႂႃႇ ၼႆယဝ်ႉ။
ၼႂ်းလိၵ်ႈလွၵ်ႇငိူတ်ႈၼၼ်ႉ တႅမ်ႈဝႆႉလွင်ႈဝႃႈ “ပၼ်ၾၢင်ႉ တႃႇသႂ်ႇၶွၼ်ႇ၊ ဢိင်လူၺ်ႈလွင်ႈတၢင်း တီႈၼိူဝ်ၼႆႉသေ ပၼ်ၾၢင်ႉထိုင် ယေးငိုၼ်း-CB ယူႇ၊ KIO/KIA (တိူင်းပွတ်းၸၢၼ်း) ၼႆႉ လႆႈမီးလွင်ႈၵဵပ်းၶွၼ်ႇထိုင် ၸဝ်ႈႁူင်းၵၢၼ်ၶဝ်၊ မုၵ်ႉၸုမ်းၶဝ် လႄႈ ၶွမ်ႇပၼီႇၶဝ် ၸိူဝ်းမႃးႁဵတ်းၵၢၼ်ပၢႆႈမၢၵ်ႈမီး ဝႆႉယူႇၼႂ်းပိုၼ်ႉတီႈ ၸိူဝ်းၼႆႉယူႇၵူႈပီႊပီႊ၊ ၵွပ်ႈပိူဝ်ႈၼၼ် ယေးငိုၼ်း-CB ၵေႃႈ တေလႆႈသႂ်ႇပၼ်ၶွၼ်ႇ ၸွမ်းၼင်ႇလႆႈမၵ်းတမ်းဝႆႉ မိူၼ်ၵၼ်လႄႈ ၸင်ႇလႆႈပၼ်ၾၢင်ႉထိုင် ႁႂ်ႈႁူႉယူႇယဝ်ႉ” ဝႃႈၼႆ။
ၶွၼ်ႇဢၼ်တေလႆႈၵႂႃႇသႂ်ႇၼၼ်ႉ ပဵၼ်တႃႇသၢင်ႉငိုၼ်းမၢၼ်ႈ 600-သႅၼ်ပျႃးသေ ႁႂ်ႈလႆႈၵႂႃႇသႂ်ႇတီႈ လုမ်း-KIO တိူင်းပွတ်းၸၢၼ်း ၼႆယဝ်ႉ၊ ၵဵဝ်ႇၵပ်းလွင်ႈႁႂ်ႈၵႂႃႇသႂ်ႇၶွၼ်ႇၼႆႉသေ မိူဝ်ႈၼႂ်းလိူၼ်-May ဝၼ်းထီႉ-09 ပူၼ်ႉမႃးၼၼ်ႉၵေႃႈ KIA ယၢမ်ႈမီးလွင်ႈပၼ်လိၵ်ႈၾၢင်ႉ ယဝ်ႉပွၵ်ႈၼိုင်ႈ၊ ၵူၺ်းယေးငိုၼ်း-CB ၶဝ်ဢမ်ႇၵႂႃႇသႂ်ႇလႄႈ ပွၵ်ႈၼႆႉသိုပ်ႇပၼ်လိၵ်ႈၵႂႃႇထႅင်ႈသေ ဝၼ်းထီႉ-10 လိူၼ်-June ပီႊ-2017 ႁႂ်ႈပဵၼ်ဝၼ်းလိုၼ်း တႃႇၵႂႃႇသႂ်ႇၶွၼ်ႇ ၼႆယဝ်ႉ။
ၵဵဝ်ႇၵပ်းၽိုၼ်လိၵ်ႈ ၼႆႉသေ ၽၢႆႇတၢင်းၽူႈတၢင်လၢတ်ႈ KIO ၸဝ်ႈသိုၵ်းလူင် ၼေႃႇပူဝ်ႇ လၢတ်ႈဝႃႈ- လႆႈငိၼ်းၶၢဝ်ႇ လိၵ်ႈယွၼ်းၶွၼ်ႇ မွၵ်ႈၼၼ်ႉၵူၺ်း၊ ၸွင်ႇၸႂ်ႈလိၵ်ႈ ဢမ်ႇၸႂ်ႈလိၵ်ႈၶွင် KIO ၼႆၼၼ်ႉတႄႉ ဢမ်ႇပႆႇၸၢင်ႈ ယိုၼ်ႈယၼ်လၢတ်ႈလႆႈ၊ ၵၢပ်ႈယၢမ်းမိူဝ်ႈလဵဝ်ၼႆႉ မီးၸုမ်ႈပွမ် ၸိုဝ်ႈပွမ် လိူင်ႇၽႄႈၼမ်ၼႃႇလႄႈ ၵွပ်ႈၼၼ် တႃႇတေယိုၼ်ႈယၼ် လၢတ်ႈလႆႈၼၼ်ႉ ပဵၼ်တၢင်းယၢပ်ႇၵဝ်ၶႃႈ၊ ၸွမ်းၼင်ႇ လၵ်းပိူင် KIO ႁဝ်းမီးၼၼ်ႉ ယွၼ်းလူႇၶၢမ်ႇ ၼႆတႄႉမီးယူႇ၊ ၵူၺ်းၵႃႈ ၸိူင်ႉၼင်ႇဢဝ်လၢႆးႁုၵ်းႁၢႆႉၼႆႉသေ လူႇၶၢမ်ႇတႄႉဢမ်ႇမီး၊ ငူပ်ႉငီႉတင်းၽူႈယႂ်ႇၵူၼ်းလူင် ၸိူဝ်းၵဵဝ်ႇၶွင်ႈၶဝ် လီလီငၢမ်းငၢမ်းသေ ၸင်ႇတုၵ်းယွၼ်းၸိူင်ႉၼၼ်တႄႉ ၼႂ်းမၢႆမီႈႁဝ်းၼၼ်ႉ မီးယူႇ ၼႆယဝ်ႉ။
ၼႂ်းၶၢဝ်ႇ ဢၼ်ၽၢႆႇတပ်ႉမတေႃႇမၢၼ်ႈ ဢွၵ်ႇဝႆႉၼၼ်ႉတႄႉ လႆႈႁူႉဝႃႈ မိူဝ်ႈပူၼ်ႉမႃး ဝၼ်းထီႉ 08 March 2017 ၼၼ်ႉၵေႃႈ ၸုမ်းသိုၵ်းၶၢင် KIO/KIA လႆႈမီးလွင်ႈပၼ်လိၵ်ႈ လွၵ်ႇငိူတ်ႈ ယွၼ်းၶွၼ်ႇ ထိုင်တီႈ ယေးငိုၼ်း မျႃႉဝတီႇ ၼႂ်းဝဵင်းမူႇၸေႊ လႄႈ ၼႂ်းဝၼ်းထီႉ 27 May 2017 သမ်ႉ တီႈၵူဝ်ႇတွင်ႇ ၶဝ်ႈၵၢပ်ႇ(ၶဝ်ႈၶႄႇ/ၶဝ်ႈၾႃႉ) ဢၼ်မီးတီႈ ပွၵ်ႉၸွၼ်ႊၸူဝ်ႇ ၼိူဝ်သဵၼ်ႈတၢင်း ပၢင်လူင်-4 မိူၼ်ၵၼ် ၼႆယဝ်ႉ။
ယွၼ်ႉလူၺ်ႈ ၵႆႉမီးလွင်ႈ ပၼ်လိၵ်ႈလွၵ်ႇငိူတ်ႈယဝ်ႉ ယွၼ်းၶွၼ်ႇၸိူင်ႉၼႆသေ ၽၢႆႇပလိၵ်ႈမၢၼ်ႈၶဝ် လႆႈမီးလွင်ႈပွင်သၢင်ႈဢဝ်ႁူမ်ႇလူမ်ႈ ၼႂ်းပိုၼ်ႉတီႈ ဝဵင်းမူႇၸေႊ ၸိူဝ်းၼႆႉဝႆႉယူႇၼႆ လႆႈႁၼ်ၼႂ်းၶၢဝ်ႇ DVB ဢွၵ်ႇဝႆႉၼင်ႇၼႆ။တႆးလွတ်ႈလႅဝ်း


text:
ပႃႇတီႇႁူဝ်သိူဝ် ၸတ်းႁဵတ်းပၢင်ၵုမ်ဢုပ်ႇဢူဝ်း တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း ။ ၸႂ်ႉၸိုဝ်ႈ ပၢင်ဢုပ်ႇဢူဝ်းဝႃႈ တမ်းပိူင် လွင်ႈႁႅင်းထၢတ်ႈသီၶဵဝ်၊ မီးၽူႈယႂ်ႇၵူၼ်းလူင် ၼႂ်းပႃႇတီႇလႄႈၽွင်းတႅၼ်း ၶဝ်ႈႁူမ်ႈတင်းၼမ် ၊ ပိူဝ်ႈတႃႇ ႁဵတ်းသၢင်ႈၼႃႈၵၢၼ်ၵႂႃႇ ၼႂ်းသၽႃး ။
ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး (SNLD) ႁိုဝ် ပႃႇတီႇႁူဝ်သိူဝ် ၸတ်းႁဵတ်းပၢင်ၵုမ်ဢုပ်ႇဢူဝ်း (Workshop) တမ်းပိူင် လွင်ႈႁႅင်းထၢတ်ႈသီၶဵဝ် ၊ တီႈႁူင်းႁႅမ်း (Cherry Queen Hotel) တီႈဝဵင်းလူင် တူၼ်ႈတီး ၊ ၸတ်းဝၼ်းတီႈ 09-10/07/2016 (ၶၢဝ်းတၢင်း 2 ဝၼ်း) ။ သႂ်ႇၸိုဝ်ႈပၢင်ဢုပ်ႇဢူဝ်းၵုမ်ၵၼ်ဝႃႈ တမ်းမူႇပိူင်ႁႅင်းထၢတ်ႈသီၶဵဝ် ။ မီးလုၵ်ႈၸုမ်းပႃႇတီႇႁူဝ်သိူဝ် ၸိူဝ်းပဵၼ်ၽွင်းတႅၼ်းၵမ်ႈၼမ် မႃးၶဝ်ႈႁူမ်ႈ ။ ဢၼ်မႃးဢွၼ်ႁူဝ်ၼမ်းၼႃႈသေ သပ်းလႅင်းပူင်သွၼ်ပၼ် ပဵၼ်ၸုမ်း Mekong Energy and Ecology Network (MEE Net) – ၼႆယဝ်ႉ ။
ၽွင်းတႅၼ်းသၽႃးၸိူဝ်ႉၶိူဝ်း ပႃႇတီႇႁူဝ်သိူဝ် ၸႄႈဝဵင်းလႃႈသဵဝ်ႈ ၸၢႆးဝၼ်းလႅင်းၶမ်း လၢတ်ႈဝႃႈ – ပေႃးၵဵဝ်ႇၵပ်းလွင်ႈ ႁႅင်းၾႆးၾႃႉၼႆ ၼႂ်းၸိုင်ႈမိူင်းႁူမ်ႈတုမ်မၢၼ်ႈၼႆႉ ဢမ်ႇပႆႇမီးပၵ်းပိူင်လီလီ ။ ၵွပ်ႈၼႆ တီႈပၢင်ၵုမ်ၼႆႉ တေႁႃတၢင်းသေတမ်းပိူင်ၵႂႃႇ ႁႂ်ႈမီးပၵ်းမီးပိူင် ပိူဝ်ႈတႃႇပဵၼ်ပၢၵ်ႇပဵၼ်သဵင်သေ ဢဝ်ၼမ်းဢုပ်ႇဢူဝ်းၼႂ်းသၽႃး – ဝႃႈၼႆ ။
ၼိူဝ်မႄႈၼမ်ႉၶူင်းၵေႃႈ ပိူဝ်ႈတႃႇတေဢဝ်ႁႅင်းၼမ်ႉသေ ႁဵတ်းဢွၵ်ႇႁႅင်းၾႆးၾႃႉၼႆႉ ႁဵတ်းသၢင်ႈၶူင်းၵၢၼ် တဵင်ၾၢႆမီးပဵၼ်လၢႆလၢႆတီႈ ။ လွင်ႈၸိူဝ်းၼႆႉ ဢၼ်ၵူၼ်းမိူင်းတေလႆႈတေႁူပ်ႉထူပ်းၼႆႉ ၽွၼ်းၸႃႉမၼ်း တေၼမ်လိူဝ်ၽွၼ်းလီ ။ သင်ၸိူဝ်ႉဝႃႈၽွင်းတႅၼ်းၶဝ် ႁူႉလွင်ႈတၢင်းမၼ်းလီလီၸိုင် မီးၸိူင်ႉႁိုဝ်မႃးၵေႃႈ တေၸၢင်ႈၼမ်းဢဝ်ဢုပ်ႇလၢတ်ႈ ၊ တေၸၢင်ႈၶပ်းၶိုင်ၵႂႃႇ ၼႂ်းသၽႃး ။
ဝၢၼ်ႈမိူင်းႁဝ်းၶႃႈၼႆႉ ၾႆးၾႃႉၼႆႉ တိုၼ်းလူဝ်ႇယူႇယဝ်ႉ ။ ၵူၺ်းၵႃႈ ၼႂ်းၵၢၼ်ၸႂ်ႉၾႆးၾႃႉၼႆႉ ၼင်ႇႁိုဝ်ပေႃး တေလႆႈ ၽွၼ်းလီလိူဝ်ၽွၼ်းႁၢႆႉၼၼ်ႉ ဢိင်ၼိူဝ်ပၢင်သွၼ်ၼႆႉသေ ႁဝ်းၶႃႈၵေႃႈလႆႈပၢႆးပၺ်ၺႃ တီႈၽူႈလူင်ႉလႅၼ်ႇၶဝ် ဢၼ်လႆႈၶူၼ်ႉၶႂႃႉဝႆႉလွင်ႈၸိူဝ်းၼႆႉသေ မႃးပူင်သွၼ်ပၼ် ။ ပိူင်လူင်တႄႉ ႁႂ်ႈမေႃဝူၼ်ႉမေႃသၢင်ႈသေ ႁႂ်ႈၽွင်းတႅၼ်းၶဝ်ၸတ်းသၢင်ႈႁၢင်ႈပွင် ၼႃႈၵၢၼ်ၵႂႃႇ – ၸၢႆးဝၼ်းလႅင်းၶမ်း လၢတ်ႈ ။
တီႈပၢင်ၵုမ်ဢုပ်ႇဢူဝ်း (Workshop) ၼႆႉ ၼႂ်းၽွင်းတႅၼ်းပႃႇတီႇႁူဝ်သိူဝ် 40 ၵေႃႉၼၼ်ႉ ဢၼ်ၶၢတ်ႇၵႂႃႇ မီးၸၢႆးထုၼ်းၺၢၼ်ႇ ၵျွၵ်ႉမႄးလႄႈ ၸၢႆးဢွင်ႇၵျေႃႇဢူး ၵုၼ်ႁဵင် ၶဝ်သွင်ၵေႃႉၼႆႉၵူၺ်း ၊ လိူဝ်သေၼၼ်ႉ မႃးၶဝ်ႈႁူမ်ႈတင်းမူတ်း – ၼႆယဝ်ႉ ။


text:
ၽူႈတႅၼ်းသၽႃးၸႄႈမိူင်းတင်း ပေႃႈမႄႈပီႈၼွင်ႉၵူၼ်းမိူင်း ပႃးၾၢႆႇတႅၵ်ႈၼႃႈလိၼ် ၸႄႈဝဵင်း သီႇပေႃႉ သၢၼ်မိုဝ်းၵၼ်ၵႂႃႇ တႅၵ်ႈတီႈလိၼ် ၶမယ 506 ၼင်ႇႁိုဝ် ၵူၼ်းမိူင်း ပေႃးတေလႆႈႁူႉ ၸႅင်ႈလႅင်းဝႃႈ တီႈလိၼ်ဢၼ်မီးႁိမ်းတပ်ႉၼႆႉ ပဵၼ်ၶွင်ၵူၼ်းမိူင်း။
ဝၼ်းတီႈ 26/04/2017 ယၢမ်းၵၢင်ၼႂ် တေႃႇ တၢမ်းၶမ်ႈ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈ တင်ႈမၢႆ (1) ၸႄႈဝဵင်းသီႇပေႃႉ ၼၢင်းသၢၼ်းသၢၼ်းဢေး၊ ၶဵတ်ႇလိူၵ်ႈတင်ႈမၢႆ (2) ၸၢႆးၶမ်းဢွင်ႇ၊ ၾၢႆႇတႅၵ်ႈၼႃႈလိၼ်(မြေစာရင်း)၊ ၵူၼ်းဝၢၼ်ႈၼႂ်းဢိူင်ႇၼမ်ႉမေႃႇသူၺ်ႇ၊ ႁွင်ႉဢဝ်ၽူႈမီးပုၼ်ႈၽွၼ်း ၾၢႆႇတပ်ႉသိုၵ်းသေ လူင်းတႅၵ်ႈတူၺ်းတီႈလိၼ် ၼႂ်းၵႄႈဢိူင်ႇၼမ်ႉလၼ်ႈတင်း ဢိူင်ႇၼမ်ႉမေႃႇသူၺ်ႇ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
တီႈလိၼ်တပ်ႉၵွင်(တပ်ႉတိၼ်ဝႆး) ၶမယ 506 ၸႄႈဝဵင်းသီႇပေႃႉၼႆႉ တင်းၵႂၢင်းမီး 502.50 ဢေႊၶိူဝ်ႊ တႅၵ်ႈယဝ်ႉၵႂႃႇ 2 ၼႃႈ၊ ၵိုတ်းထႅင်ႈ 2 ၼႃႈ။ လိူၼ်တေမႃး တေတႅၵ်ႈထႅင်ႈၵမ်းၼိုင်ႈ- ဝႃႈၼႆ။
ၼၢင်းသၢၼ်းသၢၼ်းဢေး ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းသီႇပေႃႉ လၢတ်ႈဝႃႈ “ မိူဝ်ႈပီ 1990 ပၢႆၼၼ်ႉ တႅၵ်ႈ ယဝ်ႉၵမ်းၼိုင်ႈ မိူဝ်ႈပီပူၼ်ႉမႃးၵေႃႈ တႅၵ်ႈထႅင်ႈၵမ်းၼိုင်ႈ။ ၵူၼ်းမိူင်းဢမ်ႇပွင်ႇၸႂ် တပ်ႉသမ်ႉပၼ်ၵူၼ်းမိူင်းႁဵတ်းၵၢၼ်ၽုၵ်ႇသွမ်ႈယူႇ။ ပေႃးယဝ်ႉ တပ်ႉသမ်ႉႁုပ်ႈ ယိုတ်းဢဝ်ၶိုၼ်း မၼ်းပဵၼ်ပၼ်ႁႃဝႆႉၸိူင်ႉၼႆ။ ၵွပ်ႈၼႆ ၼင်ႇႁိုဝ် ၵူၼ်းဝၢၼ်ႈၵေႃႈတေ ႁၢၼ်ႉၸႂ်၊ တင်း ၾၢႆႇတပ်ႉ ၵေႃႈႁႂ်ႈၶဝ်မီးၶွပ်ႇၶဵတ်ႇၼႃႈလိၼ်ၶဝ် ႁႂ်ႈၵူၼ်းဝၢၼ်ႈတင်း ၾၢႆႇတပ်ႉ လႆႈႁပ်ႉႁူႉ ၸႅင်ႈလႅင်း ၵႂႃႇတင်းသွင်ၾၢႆႇ ” ဝႃႈၼႆ။
ၼၢင်းသၢၼ်းသၢၼ်းဢေး လၢတ်ႈဝႃႈ သင်ဝႃႈတႅၵ်ႈတူၺ်းဢေႊၶိူဝ်ႊ ၼႃႈလိၼ်တပ်ႉယဝ်ႉ တင်း 4 ၾၢႆႇၸိုင် တီႈလိၼ်ၶွင်တပ်ႉသိုၵ်းမၢၼ်ႈၼႆႉ တၵ်းတေလႆႈမီး 502.50 ဢေႊၶိူဝ်ႊ သင်ဝႃႈ မၼ်းလိူဝ် ၵႂႃႇၼႆ တေလႆႈမႄးတတ်းဢွၵ်ႇပၼ် ၵူၼ်းဝၢၼ်ႈၵူၼ်းမိူင်းၶိုၼ်း ဝႃႈၼႆ။


text:
ပႃႇတီႇသိူဝ်ၽိူၵ်ႇ SNDP ၸတ်းပၢင် ဢုပ်ႇဢူဝ်းသၢင်ႈၵၢၼ်ၵူၼ်းၼုမ်ႇ ၼႂ်းတူင်ႇဝူင်းပၢႆးမိူင်း ၽူႈယႂ်ႇၵူၼ်းလူင် တူဝ်တႅၼ်းၵူၼ်းၼုမ်ႇ 16 ၸႄႈဝဵင်းၶဝ်ႈႁူမ်ႈ။
ဝၼ်းတီႈ 27/04/2017 တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး ႁိုဝ်ပႃႇတီႇ သိူဝ်ၽိူၵ်ႇ SNDP ၸတ်းႁဵတ်း ပၢင်ႇဢုပ်ႇဢူဝ်း သႂ်ႇၸိုဝ်ႈဝႃႈ – “ပၢင်ဢုပ်ႇဢူဝ်းသၢင်ႈၵၢၼ် ၵူၼ်းၼုမ်ႇ ၼႂ်းတူင်ႇဝူင်းပၢႆးမိူင်း ” ၸတ်းႁဵတ်းၵႂႃႇ တီႈႁူင်းလိုဝ်ႈသဝ်း ၵေႃးလီႇ ဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။
ၼႂ်းပၢင်ၼႆႉ ႁူဝ်ပဝ်ႈပႃႇတီႇသိူဝ်ၽိူၵ်ႇ လုင်းၸၢႆးဢၢႆႈပဝ်း ၊ ၵႅမ်ႁူဝ်ပဝ်ႈ လုင်းၸၢႆးသွင်သီႇ ၊ ၽူႈပွင်ၵၢၼ်ငဝ်ႈငုၼ်း ၼၢင်းဝႃၼူႉ ၸိူဝ်းၼႆႉ ဢိၵ်ႇတူဝ်တႅၼ်းၵူၼ်းၼုမ်ႇ 16 ၸႄႈဝဵင်း ႁူဝ်ၵူၼ်း 43 ၵေႃႉ ၶဝ်ႈႁူမ်ႈ။
ၼႂ်းပၢင်ၼႆႉ ဢုပ်ႇဢူဝ်းၵၼ် လၢႆလွင်ႈမိူၼ်ၼင်ႇ ထတ်းသၢင်ၶိုၼ်းလွၵ်းဢူၼ်ႈလွၵ်းၶႅင်ပႃႇတီႇ၊ ငဝ်းလၢႆးၵၢၼ် မိူင်းယၢမ်းလဵဝ်၊ လွင်ႈပၼ်ႁႃယႃႈမဝ်းၵမ်၊ လွင်ႈပၢႆးပၺ်ၺႃလႄႈ ပၼ်တၢင်းႁၼ်ထိုင် တႃႇတမ်းၽႅၼ် မိူဝ်းၼႃႈ ၸိူဝ်းၼႆႉ။
ၸၢႆးဢၢႆႈပဝ်ႈ ႁူဝ်ပဝ်ႈပႃႇတီႇသိူဝ်ၽိူၵ်ႇ လၢတ်ႈဝႃႈ – “ ၾၢႆႇပၢႆးပၺ်ၺႃ ၼႂ်းၵူၼ်းၼုမ်ႇတႆးႁဝ်း တေလႆႈဝႃႈ တိုၵ်ႉ တူၵ်းလိုၼ်းယူႇ ၵၢၼ်ပၢႆးမိူင်းၵေႃႈယဝ်ႉ၊ ပၢႆးပၺ်ၺႃၵေႃႈယဝ်ႉ၊ တူင်ႇဝူင်းၵူၼ်းၵေႃႈယဝ်ႉ ပေႃးမႃးတူၺ်း ၶၢင်၊ ၶျၢင်း၊ ရၶႅင်ႇၶဝ်ၼႆႉ ၵႂႃႇၵႆယဝ်ႉ ။ လွင်ႈၾၢႆႇပၢႆးမိူင်းၵေႃႈ ႁဝ်းတိုၵ်ႉသုမ်းပိူၼ်ႈယူႇ ၵွပ်ႈၼၼ် လူဝ်ႇသိုပ်ႇၶတ်း ၸႂ်ၵႂႃႇ ၼမ်ၼမ်။ ၾၢႆႇၼိုင်ႈၵေႃႈ လွင်ႈယႃႈမဝ်းၵမ်ၼႆႉ ၵူၼ်းၼုမ်ႇႁဝ်းလူဝ်ႇၾၢင်ႉသတိသေ လူဝ်ႇဢွၼ်ၵၼ် ဝႄႈ ယွၼ်ႉမၼ်းဢမ်ႇပၼ်ၽွၼ်းလီသင် ၸၢင်ႈဢဝ်ၸိူဝ်ႉၶိူဝ်းႁဝ်းမူၺ်ႉပႅတ်ႈၵူၺ်း ” ဝႃႈၼႆ ။
ၼၢင်းဝႃႇၼူႉ ၽူႈပွင်ၵၢၼ်ငဝ်ႈငုၼ်း SNDP လၢတ်ႈဝႃႈ -“ပေႃးႁဝ်းၶႂ်ႈၵတ်ႉၶႅၼ်ႇၵၢၼ်မိူင်း ၶႅၼ်ႇၾၢႆႇပၵ်းပိူင်ၸိုင် ဢၼ်ပဵၼ်ၽူႈၶဵၼ်ႁဝ်းၼႆႉ မၼ်းပဵၼ်မၢၼ်ႈၶႃႈယဝ်ႉ ၵွပ်ႈပိူဝ်ႈၼၼ်လႄႈ လိၵ်ႈမၢၼ်ႈ၊ ၵႂၢမ်းမၢၼ်ႈ၊ ပၵ်းပိူင် မိူင်းႁူမ်ႈတုမ်ၼႆႉႁဝ်းလူဝ်ႇႁူႉ ၊ ပိုၼ်းႁဝ်းၵေႃႈလူဝ်ႇႁူႉ၊ ႁဵတ်းၼၼ်ၸင်ႇႁဝ်းတေၶိုတ်းပိူၼ်ႈလႆႈ ၵွပ်ႈၼၼ် ယွၼ်းႁႂ်ႈပေႃႈမႄႈပီႈၼွင်ႉႁဝ်း ဢွၼ်ၵၼ်ပၼ်ႁႅင်းပၢႆးပၺ်ၺႃ လုၵ်ႈဢွၼ်ႇၼမ်ၼမ် ႁႂ်ႈပဵၼ်မႃး၊မီးမႃး ၽူႈဢွၼ်ႁူဝ်ၸိူဝ်ႉၸၢတ်ႈ မိူဝ်းၼႃႈၼမ်ၼမ်သေၵမ်း ” ဝႃႈၼႆ။
ၶေႃႈထတ်းသၢင်၊ ၶေႃႈပၼ်တၢင်းႁၼ်ထိုင် ဢၼ်လုၵ်ႉမႃးတီႈၵူၼ်းၼုမ်ႇ ၼႂ်းပၢင်ဢုပ်ႇၵုမ်ၼႆႉ တေဢဝ်ၵႂႃႇ ထတ်းသၢင် ဢုပ်ႇဢူဝ်းၼႂ်းပၢင်ၵုမ်လူင်ငဝ်ႈငုၼ်း ပိူဝ်ႈတႃႇတေ တႅပ်းတတ်းလႄႈ တမ်းဝၢင်းၽႅၼ်ၵၢၼ် သိုပ်ႇၵႂႃႇ – ဝႃႈၼႆ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
လုၵ်ႈလဵင်ႉ ဢဝ်ၽႃႉၽၼ်း လုၵ်ႈမေးပေႃႈလဵင်ႉ မၢတ်ႇၸဵပ်းႁႅင်း ၸမ်ထိုင်သၢႆၸႂ်
- Details
- Created on 06 June 2017
- Written by တႆးလွတ်ႈလႅဝ်း
တီႈလၢၼ်ႉၶၢႆၶိူင်ႈၶူဝ်းႁိူၼ်း ၼႂ်းပွၵ်ႉႁူဝ်ၼွင် ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ၵိူတ်ႇလွင်ႈ လုၵ်ႈလဵင်ႉ(လုၵ်ႈၸၢင်ႈ) ဢဝ်ၽႃႉၽၼ်းၶိုၼ်း မေးၼၢင်း လႄႈ လုၵ်ႈယိင်း ပေႃႉလဵင်ႉၸဝ်ႈၶွင်လၢၼ်ႉ မၢတ်ႇၸဵပ်းလိူဝ်ႁႅင်း ထိုင်တီႈလႆႈမႆႈၸႂ်ၸွမ်း တႃႇလွင်ႈလွတ်ႈၽေး သၢႆၸႂ်တင်းသွင်ၵေႃႉ ၼႆယဝ်ႉ။
မိူဝ်ႈဝႃး ဝၼ်းထီႉ 05 June 2017 ယၢမ်းဝၢႆးဝၼ်း 13:10-မူင်းၼၼ်ႉ တဵင်းထုၼ်းဢွင်ႇ (ႁွင်ႉ) ၽူဝ်းတႃး ၵေႃႉပဵၼ်လုၵ်ႈလဵင်ႉ ဢၼ်ၵိၼ်ၸၢင်ႈ ႁဵတ်းၵၢၼ်တီႈ လၢၼ်ႉၶၢႆၶိူင်ႈၶူဝ်းႁိူၼ်း ၶွင်လုင်းၶမ်းႁိူင်း (ဝၢၼ်ႈမႂ်ႇ) လႆႈဢဝ်ၽႃႉၵႂႃႇၽၼ်း ပႃႈသႅင်းမႆႇ ဢႃႇယု 40-ပီႊ (ၸၢဝ်းၶၢင်၊ မေးၸဝ်ႈလၢၼ်ႉ) လႄႈ ၼၢင်းသႅင်ဢေး (ႁွင်ႉ) ဢေတွမ် ဢႃႇယု 18-ပီႊ (လုၵ်ႈၸဝ်ႈလၢၼ်ႉ) ထိုင်ၼႂ်းလၢၼ်ႉသေ လႅၼ်ႈပၢႆႈ ၼႆယဝ်ႉ။
ၼၢင်းသႅင်းမႆႇ ထုၵ်ႇၺႃးၽၼ်း တီႈၵွၵ်းႁူဝ် 7-ႁွႆးသေ လုပ်ႇၵွၵ်းႁူဝ်လႅဝ်ၵႂႃႇၵမ်ႈၽွင်ႈ၊ ႁူဝ်မႃႇၽၢႆႇၶႂႃ 1-ႁွႆး၊ တီႈမိုဝ်း တင်းသွင်ၶွၼ် ၼိဝ်ႉမိုဝ်းၶႂႃ ပုတ်းၵႂႃႇ 2-ၼိဝ်ႉ လႄႈ ၼၢင်းသႅင်ဢေး ၺႃးၽၼ်းတီႈ ၵွၵ်းႁူဝ် 5-ႁွႆး၊ ပွင်ႈၶႅၼ်ၽၢႆႇၶႂႃ 1-ႁွႆး၊ မိုဝ်းတင်းသွင်ၶွၼ်၊ ၼိဝ်ႉမိုဝ်း ပုတ်းၵႂႃႇ 1-ၼိဝ်ႉ၊ တီႈႁူဝ်ၶဝ်ႇ 1-ႁွႆး၊ လႆႈမီးလွင်ႈမၢတ်ႇၸဵပ်းႁႅင်း တင်းသွင်မႄႈလုၵ်ႈ၊ ယွၼ်ႉလိူတ်ႈဢွၵ်ႇႁႅင်းၼႃႇလႄႈ ၸုမ်းၶႂၢႆႇၶႂႃပႄႈလႅင် လႄႈ ၵူၼ်းႁိမ်းႁွမ်း ၸွႆႈထႅမ်ဢဝ်ၵႂႃႇယူတ်းယႃ တီႈႁူင်းယႃလူင် ဝဵင်းၼမ်ႉၶမ်း ဢမ်ႇလႆႈသေ လႆႈသိုပ်ႇသူင်ႇတူဝ်ၵႂႃႇတီႈ ႁူင်းယႃလူင် ဝဵင်းမူႇၸေႊ ၼႆယဝ်ႉ။
မိူဝ်ႈၺႃးၽၼ်းၼၼ်ႉ ယွၼ်ႉၼၢင်းသႅင်ဢေး ၶိုၼ်းလႅၼ်ႈဢွၵ်ႇလၢၼ်ႉ ပဝ်ႇႁွင်ႉယွၼ်းတၢင်းၸွႆႈထႅမ် ၵူၼ်းႁိမ်းႁွမ်းသေ ၵေႃႉပဵၼ် လုၵ်ႈလဵင်ႉ တဵင်းထုၼ်းဢွင်ႇ ၶိုၼ်းၵျွၵ်းၶိုၼ်ႈႁူဝ်ႉ တၼ်းလႅၼ်ႈပၢႆႈလွတ်ႈပူၼ်ႉၵႂႃႇလႆႈ ၼႆယဝ်ႉ။
ၵဵဝ်ႇၵပ်း လွင်ႈၼႆႉသေ ၵေႃႉပဵၼ်ၸဝ်ႈၶွင်လၢၼ်ႉ လၢတ်ႈဝႃႈ- ၵူၼ်းၵေႃႉမႃးၽၼ်း သွင်ၶႃမႄႈလုၵ်ႈၼႆႉ ပဵၼ်လုၵ်ႈလဵင်ႉၵဝ်ႇႁဝ်း ယူႇဝဵင်း မဵၵ်ႉထိလႃႇ၊ မၼ်းဢွၵ်ႇၵၢၼ်ႁဝ်းၵႂႃႇ ယင်းပႆႇမီး 10-ဝၼ်း၊ ၽွင်းမၼ်း ယူႇၸွမ်းႁဝ်းၼၼ်ႉ လၵ်ႉဢဝ် လူတ်ႉၶိူင်ႈ 2-လမ်း၊ ၾူၼ်း လႄႈ ငိုၼ်းၵေႃႈဢဝ်လႄႈ ႁဝ်းၸင်ႇၸႂ်ႉမၼ်း ဢွၵ်ႇၵၢၼ်ၵႂႃႇပႅတ်ႈ၊ ဝၢႆးဢွၵ်ႇၵၢၼ်ၵႂႃႇယဝ်ႉ ၶိုၼ်းၵမ်းၵမ်း မႃးလွၵ်ႇငိူတ်ႈယွၼ်းငိုၼ်းထႅင်ႈ ပဵၼ်လၢႆပွၵ်ႈ၊ မိူဝ်ႈဝႃး (04 June 2017) ၶႃႈတင်းလႆႈဝႃႈတီႈမၼ်းၵႂႃႇဝႃႈ သင်မႂ်းမႃးထႅင်ႈ ႁဝ်းတေႁွင်ႉပလိၵ်ႈမႃးၺွပ်းၼႆ၊ ၽိူဝ်ႇထိုင်မိူဝ်ႈၼႆႉ ၵၢင်ဝၼ်း ၽွင်းၶႃႈဢမ်ႇယူႇႁိူၼ်းၼၼ်ႉ မၼ်းပေႃးမႃးၽၼ်း ၶဝ်သွင်မႄႈလုၵ်ႈသေ ဢဝ်တူဝ်လွတ်ႈၵႂႃႇယဝ်ႉ ၼႆ လႆႈႁၼ် ၼႂ်းၾဵတ်ႉပုၵ်ႉ SNDP, Nam Kham ၼင်ႇၼႆ။
တဵင်းထုၼ်းဢွင်ႇ (ႁွင်ႉ) ၽူဝ်းတႃး ၼႆႉတႄႉ ယူႇတီႈႁူင်းပလိၵ်ႈမၢၼ်ႈ ၼႂ်းဝဵင်းၼမ်ႉၶမ်း လႆႈပိုတ်ႇၶတီး ၵၢၼ်ၶႃႈႁႅမ်ၵူၼ်း မတ်ႉတႃ-154 ဝႆႉသေ တေႃႇထိုင်မိူဝ်ႈလဵဝ် ၽၢႆႇၽူႈမီးပုၼ်ႈၽွၼ်းၶဝ် တိုၵ်ႉသိုပ်ႇၸွပ်ႇသွၵ်ႈ ႁႃတူဝ်မၼ်းဝႆႉယူႇ ဝႃႈၼႆ။တႆးလွတ်ႈလႅဝ်း


text:
1ၸရၢင်း ၸိူဝ်ႉၶိူဝ်း ပူႇ ပေႃႈ ၸဝ်ႈ ယေႇသု ၶရိၸ်ႈ၊ဢၼ် သိုပ်ႇ လူင်း မႃး ၵႃႈတီႈ ၶုၼ်လူင် တႃႇဝိတ်ႈ၊ဢၼ် ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၼၼ်ႉ ၸမ်ႉ။ 2- 5ဢႃႇပြႃႇႁၢမ်ႇ၊မီး လုၵ်ႈၸၢႆး ဢိၸၢၵ်ႈ၊ ဢိၸၢၵ်ႈ၊မီး လုၵ်ႈၸၢႆး ယႃႇၵုပ်ႈ၊ ယႃႇၵုပ်ႈ၊မီး လုၵ်ႈၸၢႆး ၸႃႉၸဵမ် ယုတႃႉ၊တင်း ပီႈၼွင်ႉ မၼ်း တင်းလၢႆ၊ယုတႃႉ၊မီး လုၵ်ႈၸၢႆး ၽေးရိတ်ႉ၊တင်း ၸေးရႃႉ၊ (ပဵၼ် လုၵ်ႈၸၢႆး ၼၢင်း တႃႇမႃႇ၊ၼၼ်ႉ) ၽေးရိတ်ႉ၊မီး လုၵ်ႈၸၢႆး ႁေႇၸရုၼ်ႇ၊ ႁေႇၸရုၼ်ႇ၊မီး လုၵ်ႈၸၢႆး ဢႃႇရမ်ႇ၊ ဢႃႇရမ်ႇ၊မီး လုၵ်ႈၸၢႆး ဢမိၼတပ်ႉ၊ ဢမိၼတပ်ႉ၊မီး လုၵ်ႈၸၢႆး ၼႃႇသုၼ်ႇ၊ ၼႃႇသုၼ်ႇ၊မီး လုၵ်ႈၸၢႆး သႃႇလမုၼ်ႇ၊ သႃႇလမုၼ်ႇ၊တင်း မေး မၼ်း ရႃႇၶပ်ႉ၊မီး လုၵ်ႈၸၢႆး ပေႃႇၸႃႉ၊ ပေႃႇၸႃႉ၊တင်း မေး မၼ်း ရုထႃႉ၊မီး လုၵ်ႈၸၢႆး ဢူဝ်းပိတ်ႉ၊ ဢူဝ်းပိတ်ႉ၊မီး လုၵ်ႈၸၢႆး ယေႇသႄး၊ ယေႇသႄး၊မီး လုၵ်ႈၸၢႆး ၶုၼ်လူင် တႃႇဝိတ်ႈ၊ဢေႃႈ။ 6ၶုၼ်လူင် တႃႇဝိတ်ႈ၊တင်း မေး မၼ်း ဢၼ် ဢွၼ်တၢင်း ယၢမ်ႈ ပဵၼ် မေး ဢုရိယႃး၊မႃး ၼၼ်ႉ မီး လုၵ်ႈၸၢႆး သေႃးလမုၼ်ႇ၊- 7သေႃးလမုၼ်ႇ၊မီး လုၵ်ႈၸၢႆး ရူဝ်းပုမ်ႇ၊ ရူဝ်းပုမ်ႇ၊မီး လုၵ်ႈၸၢႆး ဢပိယႃႉ၊ ဢပိယႃႉ၊မီး လုၵ်ႈၸၢႆး ဢႃႇသႃႉ၊- 8ဢႃႇသႃႉ၊မီး လုၵ်ႈၸၢႆး ယူဝ်းသၽတ်ႉ၊ ယူဝ်းသၽတ်ႉ၊မီး လုၵ်ႈၸၢႆး ယူဝ်းရမ်ႇ၊ ယူဝ်းရမ်ႇ၊မီး လုၵ်ႈၸၢႆး ဢူဝ်းၸိယႃႉ၊- 9ဢူဝ်းၸိယႃႉ၊မီး လုၵ်ႈၸၢႆး ယူဝ်းထမ်ႇ၊ ယူဝ်းထမ်ႇ၊မီး လုၵ်ႈၸၢႆး ဢႃႇၶတ်ႉ၊ ဢႃႇၶတ်ႉ၊မီး လုၵ်ႈၸၢႆး ႁေႇၸၵိ၊- 10ႁေႇၸၵိ၊မီး လုၵ်ႈၸၢႆး မၼႃႇသေႇ၊ မၼႃႇသေႇ၊မီး လုၵ်ႈၸၢႆး ဢႃႇမုၼ်ႇ၊ ဢႃႇမုၼ်ႇ၊မီး လုၵ်ႈၸၢႆး ယူဝ်းသိယႃႉ၊သေယဝ်ႉ၊- 11မိူဝ်ႈ ဢၼ် ၵူၼ်း မဵဝ်း ဢိသရေး၊ဢမ်ႇ ပႆႇ လႆႈ ၶၢမ်ႇ တိဢဝ် သိမ်းဢဝ် ၵႂႃႇ တီႈ မိူင်း ပႃႇပုလုၼ်ႇ၊ပုၼ်ႉ ၸိုင်၊ယူဝ်းသိယႃႉ၊မီး လုၵ်ႈၸၢႆး ယေႇၶေႃးၼိ၊တင်း ၼွင်ႉၸၢႆး မၼ်း လႂ် ဢေႃႈ။ 12ဝၢႆးသေ ဢၼ် လႆႈ ၶၢမ်ႇ တၢင်း ဢၼ် တိဢဝ် ၵႂႃႇ မိူင်း ပႃႇပုလုၼ်ႇ၊ယဝ်ႉ ၼၼ်ႉ၊ယေႇၶေႃးၼိ၊မီး လုၵ်ႈၸၢႆး သႃႇလထိဢေးလႃႉ၊ သႃႇလထိဢေးလႃႉ၊မီး လုၵ်ႈၸၢႆး ၸေႇရုပႃႉပေႇလႃႉ၊- 13ၸေႇရုပႃႉပေႇလႃႉ၊မီး လုၵ်ႈၸၢႆး ဢပျုတ်ႉ၊ ဢပျုတ်ႉ၊မီး လုၵ်ႈၸၢႆး ဢေးလျႃႇၵိမ်း၊ ဢေးလျႃႇၵိမ်း၊မီး လုၵ်ႈၸၢႆး ဢႃႇၸေႃႇ၊- 14ဢႃႇၸေႃႇ၊မီး လုၵ်ႈၸၢႆး ၸႃႇတုၵ်ႉ၊ ၸႃႇတုၵ်ႉ၊မီး လုၵ်ႈၸၢႆး ဢၶိမ်ႇ၊ ဢၶိမ်ႇ၊မီး လုၵ်ႈၸၢႆး ဢေးလျုတ်ႉ၊- 15ဢေးလျုတ်ႉ၊မီး လုၵ်ႈၸၢႆး ဢေးလႃႇၸႃႇ၊ ဢေးလႃႇၸႃႇ၊မီး လုၵ်ႈၸၢႆး မတ်ႉထၼ်ႇ၊မတ်ႉထၼ်ႇ၊မီး လုၵ်ႈၸၢႆး ယႃႇၵုပ်ႈ၊- 16ယႃႇၵုပ်ႈ၊မီး လုၵ်ႈၸၢႆး ယူဝ်းသႅပ်ႈ၊ၽူဝ် ၼၢင်း မႃႇရိ၊လႄႈ၊ၵႃႈတီႈ ၼၢင်း မႃႇရိ၊ၼၼ်ႉ ၵိူတ်ႇလဵင်ႉ မႃး ၸဝ်ႈ ယေႇသု၊ဢၼ် လႆႈ ႁွင်ႉ ႁဵၵ်ႈ ဝႃႈ၊ ၸဝ်ႈ ၶရိၸ်ႈ၊ၼၼ်ႉ ဢေႃႈ။ 17ပိူဝ်ႈ ၼႆ လႄႈ ၸိူဝ်ႉၶိူဝ်း ဢႃႇပြႃႇႁၢမ်ႇ၊သိုပ်ႇ လူင်း တေႃႇထိုင် ၶုၼ်လူင် တႃႇဝိတ်ႈ၊မီး သိပ်း သီႇ သိုပ်ႇ။ လုၵ်ႉ တီႈ ၶုၼ်လူင် တႃႇဝိတ်ႈ၊တေႃႇထိုင် ၶိင်ႇ ဢၼ် လႆႈ ၶၢမ်ႇ တိဢဝ် ၵႂႃႇ မိူင်း ပႃႇပုလုၼ်ႇ၊မီး သိပ်း သီႇ သိုပ်ႇ။ ၸႃႉၸဵမ် ၶၢမ်ႇ တိ ၵႂႃႇ တီႈ မိူင်း ပႃႇပုလုၼ်ႇ၊တေႃႇထိုင် ၸဝ်ႈ ယေႇသု ၶရိၸ်ႈ၊မီး သိပ်း သီႇ သိုပ်ႇ ဢေႃႈ။ 18လွင်ႈတၢင်း ဢၼ် ၸဝ်ႈ ယေႇသု၊ၵိူတ်ႇလဵင်ႉ မႃး ၸမ်ႉ၊ မႄႈၸဝ်ႈ မႃႇရိ၊ၼၼ်ႉ၊မႆ မၼ်ႈ ၵၼ် ဝႆႉ တင်း ယူဝ်းသႅပ်ႈ၊ဢေႃႈ။ ၵူၺ်းၵႃႈ၊မိူဝ်ႈ ဢၼ် ၶဝ် သွင် ၵေႃႉ ယင်း ဢမ်ႇ ပႆႇ လႆႈ တိူဝ်ႉ လႆႈ ထုၵ်ႇၵၼ် ၼၼ်ႉ၊မႃႇရိ၊ပႃး ပတိၵ်ႈသၼ်ႇထေႇ မႃး ၵွပ်ႈပိူဝ်ႈ ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။- 19ယူဝ်းသႅပ်ႈ၊ဢၼ် ပဵၼ် ၽူႈမၢႆ မၼ်း ၼၼ်ႉ၊ပဵၼ် ၵူၼ်းလီ ၵူၼ်း ငၢမ်း လႄႈ၊ဢမ်ႇ ၶႂ်ႈႁႂ်ႈ သရေႇ မႃႇရိ၊လႆႈ လု ၽၢႆႇၼႃႈ ၵူၼ်း ၼၼ်ႉ ၸင်ႇ၊ၵျၢမ်ႇ ဢၢင်ႈ လွမ် ယႃႉ သဵတ်ႈၸႃႇ ၶဝ် သွင် ၵေႃႉ ပႅတ်ႈ တဵတ်ႇတဵတ်ႇ ဢေႃႈ။- 20ယၢမ်း မိူဝ်ႈ ဢၼ် မၼ်း ယင်း ၵျၢမ်ႇ ဢၢင်ႈ ၶႂ်ႈ ႁဵတ်း ၸိူဝ်ႉ ၼင်ႇ ၼၼ် ၼၼ်ႉ တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး တီႈ မၼ်း ၼႂ်း တၢင်း ၼွၼ်းၽၼ် လႄႈ လၢတ်ႈ ဝႃႈ၊ "ယူဝ်းသႅပ်ႈ၊ၸိူဝ်ႉၶိူဝ်း တႃႇဝိတ်ႈ၊႟၊ယႃႇပေ ၵူဝ်ႁႄ ပုၼ်ႈ ဢၼ် တၵ်း သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မႂ်း။ ပတိၵ်ႈသၼ်ႇထေႇ ဢၼ် တႄႇပဵၼ် ၼႂ်း မၼ်း ၼၼ်ႉ၊ပဵၼ် ၵွပ်ႈပိူဝ်ႈ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢေႃႈ။- 21မၼ်း တၵ်း ၵိူတ်ႇလဵင်ႉ လုၵ်ႈၸၢႆး မႃး လႄႈ၊မႂ်း တၵ်း လႆႈ ႁွင်ႉ ႁဵၵ်ႈ ၸိုဝ်ႈ ယေႇသု၊ဝႃႈၼႆ၊ၵွပ်ႈပိူဝ်ႈ မၼ်း ၼၼ်ႉ တၵ်း ၵႄႇၶျွတ်ႈ ဢဝ် ၵူၼ်း မဵဝ်း မၼ်း ဢွၵ်ႇ သေ ၵႃႈၼႂ်း ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22လွင်ႈတၢင်း ၸိူဝ်း ၼႆႉ၊ၼင်ႇ ႁိုဝ် ပျႃႇတိၵ်ႈ တေႃႇ ထႃႇဝရႃႉ ၽြႃး ဢၼ် ဢဝ် တင်း ပရေႃးၽႅတ်ႈ ႁေႃးလၢတ်ႈ ဝႆႉ ဝႃႈ၊- 23"တူၺ်း လူး၊သၢဝ် ၵၼ်ႇၺႃႇ တၵ်း ပႃး ပတိၵ်ႈသၼ်ႇထေႇ လႄႈ၊ ၵိူတ်ႇလဵင်ႉ လုၵ်ႈၸၢႆး မႃး ဢေႃႈ။ လုၵ်ႈၸၢႆး ၼၼ်ႉ တၵ်း လႆႈ ႁွင်ႉ ႁဵၵ်ႈ ၸိုဝ်ႈ ဢေႇမႃႇၼူၺ်ႇလႃႉ၊ဢေႃႈ၊" ဝႃႈၼႆ မီး မႃး ၼၼ်ႉ၊တၵ်း ပျေႉၸုမ်ႇ ၸိုင်၊ၸင်ႇ ပဵၼ် ဢေႃႈ။ ဢေႇမႃႇၼူၺ်ႇလႃႉ၊ၼႆႉ၊ၶႂ်ႈဝႃႈ၊ "ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း ႁဝ်း၊" ဝႃႈၼႆ ဢေႃႈ။ 24မိူဝ်ႈ ဢၼ် ယူဝ်းသႅပ်ႈ၊တိုၼ်ႇ မႃး ၼၼ်ႉ၊မၼ်း ႁဵတ်း ၸွမ်း ၵႃႈ ၼင်ႇ ဢၼ် ထႃႇဝရႃႉ ၽြႃး သင်ႇ လၢတ်ႈ ဝႆႉ ၼၼ်ႉ လႄႈ ၸင်ႇ သွင်ႇ မၢင်ႇၵလႃႇ သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မၼ်း ဢေႃႈ။- 25ၵူၺ်းၵႃႈ၊ၸူဝ်ႈ ဢၼ် ဢမ်ႇ ပႆႇ ၵိူတ်ႇလဵင်ႉ မႃး လုၵ်ႈႁူဝ်သၢဝ် ၼၼ်ႉ ၸိုင်၊ယူဝ်းသႅပ်ႈ၊ယင်း ဢမ်ႇ ႁဵတ်း မေႇထုင်ႇ ဢၼ် သိူၵ်ႈသမ်ႇ ၵၼ် တင်း မႃႇရိ၊လႃးလႃး လႄႈ ယူႇ ဢေႃႈ။ ယူဝ်းသႅပ်ႈ၊ၵေႃႈ၊ပၼ် ၸိုဝ်ႈ ပၼ် သဵင် လုၵ်ႈၸၢႆး ၼၼ်ႉ လႄႈ ဝႃႈ၊ "ယေႇသု၊" ဢေႃႈ။
Copyrighted Material
Learn More


text:
ပေႃးမႃးလဵပ်ႈႁဵၼ်းတူၺ်း ၽူႈဢွၼ်ႁူဝ်တႆး ၼႂ်းပၢၼ်လၢႆးလုၵ်ႉၽိုၼ်ႉ ပၢၼ်သိုပ်ႇပၢၼ်ၼႆၸိုင် တေလႆႈႁၼ် မီးၽူႈဢွၼ်ႁူဝ် လၢႆသႅၼ်း လၢၵ်ႇလၢႆတင်းၼမ်။
ၵမ်ႈၽွင်ႈ ၵတ်ႉၶႅၼ်ႇ ၽၢႆႇၵၢၼ်မိူင်း၊ ၵမ်ႈၽွင်ႈ လူင်ႉလႅၼ်ႇ ၽၢႆႇၵၢၼ်သိုၵ်း၊ ၵမ်ႈၽွင်ႈ ပေႉၵၢၼ်မၢၵ်ႈမီး၊ ၵမ်ႈၽွင်ႈပေႉၵၢၼ်ဢုပ်ႉပိူင်ႇ၊ ၵၢၼ်သူၼ်းတုမ် ၼႆသေ ၵိူတ်ႇဢွၵ်ႇမႃး ၽူႈဢွၼ်ႁူဝ်တႆး ၼႂ်းတူင်ႇဝူင်းလၢႆးလုၵ်ႉၽိုၼ်ႉ တင်ႈတႄႇ ပၢၼ်ၼုမ်ႇသိုၵ်းႁၢၼ်၊ ပၢၼ်ၸဝ်ႈၼွႆႉထိုင် ပၢၼ်ၸဝ်ႈပၢင်ႇၾႃႉ၊ ပၢၼ်ၸဝ်ႈယွတ်ႈသိုၵ်း။
ဢိင်ၼိူဝ် ၵဝ်ႈၶႃႈ လႆႈယူႇၸမ် တိတ်းတၢမ်း ႁူဝ်ပဝ်ႈလူင် ၸဝ်ႈယွတ်ႈသိုၵ်း ၼႂ်းတွၼ်ႈပုၼ်ႈၽွၼ်း ပဵၼ် ၽူႈမီးၸၼ်ႉၵိုၵ်းတူဝ်(PSO) ၶၢဝ်းတၢင်း ၸမ်(10)ပီႊၼၼ်ႉသေ ၵဝ်ၶႃႈ ႁၼ်ထိုင် ၼိူဝ်မၼ်းၸဝ်ႈ ၸိူင်ႉႁိုဝ်ၽွင်ႈ ၼႆၼၼ်ႉ ယွၼ်းတေႃႉတႆႇၶႆႈလၢတ်ႈၼႄ ႁႂ်ႈပေႃးပဵၼ်တီႈ ၸၢင်ႈလဵပ်ႈႁဵၼ်းႁူႉလွင်ႈ ပၢႆးဝူၼ်ႉ၊ ၼမ်ႉၸႂ်၊ ၼမ်ႉၵတ်ႉ၊ လၢႆးဢွၼ်ႁူဝ်၊ လၢႆးဝၢင်းၽႅၼ် ဢိၵ်ႇတင်း လၢႆးတူၺ်းထိုင် ၼိူဝ်လုၵ်ႈၸုမ်း ၸိူင်ႉႁိုဝ် လႄႈ ႁႂ်ႈၸၢင်ႈႁူႉဝႃႈ မၼ်းၸဝ်ႈ ပဵၼ်ၽူႈဢွၼ်ႁူဝ်ၸိူင်ႉႁိုဝ်။
ပၢႆးဝူၼ်ႉ
ယုမ်ႇယမ်ၼိူဝ် ထွတ်ႈမျၢတ်ႈ(4)ယိူင်ႈ- ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ပဵၼ်လၵ်းသေ မၼ်းၸဝ်ႈ ဝူၼ်ႉႁဵတ်းဝူၼ်ႉသၢင်ႈ၊ ပၢႆးဝူၼ်ႉၽၢႆႇသၢႆႉလႄႈ ပၢႆးဝူၼ်ႉၽၢႆႇၶႂႃ၊ လၢႆးၶွမ်ႇမိဝ်ႇၼိတ်ႉ၊ လၢႆးသူဝ်ႇ သျႄႇလိတ်ႉ၊ လၢႆးၸဝ်ႈဢလင်း(ၸဝ်ႈငိုၼ်းထုၼ်း)ၸိူဝ်းၼႆႉ လဵပ်ႈႁဵၼ်းသေတႃႉ မၼ်းၸဝ်ႈဢမ်ႇၸွမ်း ၽၢႆႇလႂ် ဢမ်ႇၵိူင်းၽၢႆႇလႂ်တင်းပိုၵ်း၊ လိူၵ်ႈဢဝ်တီႈလီ လွၼ်ႉၵႅၼ် ၼႂ်းၵႃႈ ပၢႆးဝူၼ်ႉလၢႆဢၼ်ၼၼ်ႉသေ ဢဝ်မႃးၸႂ်ႉတိုဝ်း တႃႇမုၵ်ႉၸုမ်းလႄႈ ၸိူဝ်ႉၸၢတ်ႈတူဝ်ၵဝ်ႇ၊ ဢမ်ႇႁူဝ်ၶႅင်ပူၼ်ႉ၊ ဢမ်ႇဢူၼ်ႈဢွၼ်ႇပူၼ်ႉ၊ ပႆၸွမ်းသဵၼ်ႈတၢင်းသၢႆၵၢင် လူၺ်ႈၸႂ်ၵတ်းၸႂ်ယဵၼ်၊ ဢမ်ႇတွၼ်ႉႁိပ်ႈႁွၼ်ႉလိူတ်ႇမႆႈ ႁိပ်ႈၼႅတ်ႈ၊ မေႃ လိူၵ်ႈဢဝ် ပၢႆးဝူၼ်ႉဢၼ်ၸႅတ်ႈ ၼႂ်းၵႄႈဢၼ်ပွမ် တင်းၼမ်။
ၼမ်ႉၸႂ်
ၼမ်ႉၸႂ်ႁၵ်ႉၸိူဝ်ႉၸၢတ်ႈ ႁၢဝ်ႈႁႅင်း၊ ၵူၺ်းၵႃႈ ဢမ်ႇၸႂ်ႈလၢႆးတႃမွတ်ႇႁၵ်ႉၸိူဝ်ႉၸၢတ်ႈ၊ မၼ်းၸဝ်ႈ မေႃတူၺ်ႈ ပုၼ်ႈပိူၼ်ႈပုၼ်ႈႁဝ်း၊ မေႃႁၼ်ၸႂ်ပိူၼ်ႈၸႂ်ႁဝ်း၊ ယိပ်းၸႂ်ႉလၢႆး ၵႂၢင်ႈၵႅပ်ႈ ၶႅင်ဢူၼ်ႈ၊ တေႃႇႁဝ်းၼင်ႇၵၼ် ၸႂ်ႉလၢႆးၵႂၢင်ႈဢူၼ်ႈ၊ တေႃႇၽူႈၶဵၼ် ၸႂ်ႉလၢႆးၵႅပ်ႈၶႅင်၊ မီးၼမ်ႉၸႂ် ဢမ်ႇယွမ်းသုမ်းၵၢၼ်ႉ ပၼ်ၽူႈၶဵၼ်လႃးလႃး။ မီးၼမ်ႉၸႂ်တေႃႇသူႈ ႁႂ်ႈပေႃးထိုင် ယိူင်းမၢႆ လူၺ်ႈ ၸႂ်ႉလၢႆးဢၼ်သင်ႇထုၵ်ႇ။
ၼမ်ႉၵတ်ႉ
ႁႂ်ႈၶိုတ်းတၼ်း ငဝ်းလၢႆး ၵၢၼ်မိူင်း၊ ၵၢၼ်သိုၵ်း ဢိၵ်ႇၵၢၼ်တၢင်ႇမဵဝ်းၼၼ်ႉ မၼ်းၸဝ်ႈ လပ်ႉၼမ်ႉၵတ်ႉ တူဝ်ၵဝ်ႇတႃႇသေႇ၊ ၵၢၼ်လဵပ်ႈႁဵၼ်းၼႆႉ ဢမ်ႇတွၼ်ႉပၼ်ၶၢတ်ႇသေပွၵ်ႈ။ ၸႂ်ႉလၢႆး လဵပ်ႈႁဵၼ်းႁင်းၵူၺ်း (Self-Study)လႄႈ လဵပ်ႈႁဵၼ်းတီႈ တၢင်ႇၵေႃႉ(ၽူႈလူင်ႉလႅၼ်ႇၶဝ်)၊ တၢင်ႇတီႈ (ႁူင်းႁဵၼ်း)၊ မေႃၶဝ်ႈႁႃ ၽူႈမီးပိုၼ်ႉႁူႉ လၢႆၽၢႆႇလႄႈ ၵဵပ်းတွမ်တၢင်းႁူႉ သႂ်ႇတူဝ် ပုၼ်ႈတႃႇ ၸိူဝ်ႉၸၢတ်ႈ။ လူလိၵ်ႈလႄႈ ၽိုၼ်ၶၢဝ်ႇၵူႈဝၼ်း၊ ထွမ်ႇတူၺ်း ၶၢဝ်ႇငၢဝ်း ၼႂ်းရေႇတီႇယူဝ်ႇ၊ ၼႂ်းထီးဝီး(TV) ၸွမ်းၵူႈဝၼ်းလႄႈ ႁူႉတၼ်းၶိုတ်း ငဝ်းလၢႆး ၵူႈလွင်ႈ ဢၼ်လႅၵ်ႈလၢႆႈ ပိၼ်ႇပၢႆႇယူႇတႃႇသေႇ။ ၵွပ်ႈၼၼ် တေလႆႈဝၢင်းၽႅၼ် ၵၢၼ်ငၢၼ်း ၸွမ်းငဝ်းလၢႆး ဢၼ်လႅၵ်ႈလၢႆႈယူႇၼၼ်ႉ ၶိုတ်းၶိုတ်းတၼ်းတၼ်း ၸွမ်းၶၢဝ်းယၢမ်း။
လၢႆးဢွၼ်ႁူဝ်
ႁဵတ်းၸွမ်း လၢႆးၵၢၼ်ပိူင်ၵၢၼ် ၽူႈဢွၼ်ႁူဝ် တႅတ်ႈတေႃး။ ၵၢၼ်လမ်ႇလွင်ႈ ၶိုၵ်ႉလိုၵ်ႉ မိူၼ်ၼင်ႇ တေလႅၵ်ႈလၢႆႈ ပေႃႇလသီႇ၊ တေပိုတ်ႇၼႃႈသိုၵ်း ၸိူဝ်းၼႆႉ ၸႂ်ႉလၢႆး ႁူမ်ႈႁွမ်း ဢွၼ်ႁူဝ် (Collective Leadership) ႁဵတ်းသၢင်ႈမႃးတႃႇသေႇ၊ မေႃႁပ်ႉထွမ်ႇသဵင်ႇ ၸၼ်ႉပႃႈတႂ်ႈ ပၼ်တၢင်းႁၼ်ထိုင်လႄႈ မေႃ ဢဝ်မႃးပဵၼ်ပၢႆးဝူၼ်ႉၸွမ်း၊ မိူဝ်ႈၽွင်းယၢမ်း ၶိုၵ်ႉၶၵ်ႉ လမ်ႇလွင်ႈၼၼ်ႉ မေႃၶဝ်ႈႁႃ ၽူႈမီးပိုၼ်ႉႁူႉ၊ ၽူႈမီး တူဝ်ထူပ်း တႃႁၼ်ၼမ်ၶဝ် တင်းလၢႆသေ ယွၼ်းတၢင်းႁၼ်ထိုင်၊ ဢဝ်လၢႆးၵႄႈၶႆပၼ်ႁႃ တီႈၶဝ်ၸဝ်ႈ။
လၢႆးဝၢင်းၽႅၼ်
ႁူႉၶေႃႈမုၼ်း တဵမ်ထူၼ်ႈယဝ်ႉ ၸင်ႇႁူမ်ႈၵၼ် ဝၢင်းၽႅၼ် ၵၢၼ်ငၢၼ်း ၵူႈလွင်ႈလွင်ႈ၊ မေႃဢဝ်တူဝ်ထူပ်း လႄႈ ၶေႃႈမုၼ်း ၵဵဝ်ႇၵၢၼ်ၼၼ်ႉ လေႃးၵၼ်သေ ဝၢင်းၽႅၼ်၊ မၢင်ပွၵ်ႈ တမ်တူဝ် မၼ်းၸဝ်ႈ ၵႂႃႇတူၺ်း ငဝ်းလၢႆး ၵၢၼ်ငၢၼ်းယဝ်ႉ ၸင်ႇဝၢင်းၽႅၼ်၊ တႃႇၽေႃႇၼမ်ႉၼႄတူဝ် ၵၢၼ်ဝၢင်းၽႅၼ်ဝႆႉၼၼ်ႉ မေႃလိူၵ်ႈ ၸႂ်ႉၵူၼ်းတင်းၵၢၼ် ႁႂ်ႈၶူပ်းမႅၼ်ႈ ၵိုၵ်းၵိုင်ႇငၢမ်ႇၵၼ်။
လၢႆးတူၺ်းထိုင်ၼိူဝ် လုၵ်ႈၸုမ်း
မၼ်းၸဝ်ႈ မေႃတူၺ်းထိုင် လွင်ႈယၢပ်ႇၽိုတ်ႇ လုၵ်ႈၸုမ်း ၸၼ်ႉပႃႈတႂ်ႈ ၼင်ႇပွင်ပဵၼ်လႆႈ၊ မၼ်းၸဝ်ႈ တွင်းၵိုမ်းယူႇ လွင်ႈဝႃႈ မီးလုၵ်ႈၸုမ်းလီ ၵေႃႉသိုၵ်း ၵေႃႉႁၢၼ် ၸၼ်ႉပႃႈတႂ်ႈလီလႄႈ မုၵ်ႉၸုမ်း ၸင်ႇတင်ႈၶိုၼ်ႈမႃးလႆႈ မၼ်းၵိုမ်း ၼႅၼ်ႈၼႃ ယိုၼ်းယၢဝ်း။ ဢၼ်ၶၢမ်ႇယၢပ်ႇၶၢမ်ႇၽိုတ်ႇ သုတ်းပိူၼ်ႈ တႃႇမုၵ်ႉၸုမ်းၼၼ်ႉၵေႃႈ ပဵၼ်ၵေႃႉသိုၵ်းၵေႃႉႁၢၼ် ပႃႈတႂ်ႈၼႆ မၼ်းၸဝ်ႈဢမ်ႇလူင်လိုမ်း၊ မၼ်းၸဝ်ႈ မၵ်းမၼ်ႈ လွင်ႈၶဝ် ၶၢမ်ႇၸုၼ်ႉၽႃႈ လၢႆလွင်ႈသေ ႁဵတ်းသၢင်ႈမႃးၼၼ်ႉ မီးယူႇ ၼႂ်ႁူဝ်ၸႂ် မၼ်းၸဝ်ႈ တႃႇသေႇ။ ၵွပ်ႈၼၼ် ၵိုင်ႇထိူၵ်ႈ တူၺ်းထိုင် ၸိူင်ႉႁိုဝ် ၼိူဝ်လုၵ်ႈၼွင်ႉပွင်ႈပၢႆ ၸိူဝ်းထူပ်းလွင်ႈ ယၢပ်ႇယဵၼ်း လၢႆလွင်ႈၼၼ်ႉ မၼ်းၸဝ်ႈ တူဝ်ႈတၼ်း ၸွႆႈထႅမ် ၸွမ်းၼင်ႇပိူင်မုၵ်ႉၸုမ်းမီးၵူၺ်းဢမ်ႇၵႃႈ ယူႇတီႈသုၼ်ႇတူဝ်သေ ၵိုင်ႇထိူၵ်ႈၼင်ႇႁိုဝ် လႆႈၸွႆႈထႅမ်ၵေႃႈ မီးတင်းၼမ်ၼႆ ၵဝ်ၶႃႈႁဝ်း ထူပ်းၺႃး ႁၼ်တႂ်ႈတႃ ၼႂ်းၶၢဝ်းတၢင်း လႆႈဢဝ် ပုၼ်ႈၽွၼ်း ပဵၼ်ၽူႈမီးၸၼ်ႉၵိုၵ်းတူဝ် မၼ်းၸဝ်ႈ။
ပေႃးတေလၢတ်ႈၼႄ လွင်ႈၵၢၼ်လီ လၢႆလၢႆဢၼ် ဢၼ်မၼ်းၸဝ်ႈ လႆႈႁဵတ်းသၢင်ႈမႃး တႃႇလုၵ်ႈၸုမ်း၊ တႃႇမုၵ်ႉၸုမ်း၊ တႃႇၸိူဝ်ႉၸၢတ်ႈၼႆၸိုင် မီးတင်းၼမ်တင်းလၢႆလႄႈ ပေႃးတေလၢတ်ႈၼႄၸိုင် လၢတ်ႈပေႃး ဢမ်ႇသဵင်ႈလႆႈ၊ ပေႃးတေတႅမ်ႈၼႄၵေႃႈ တႅမ်ႈပေႃးဢမ်ႇသုတ်းလႆႈ။ ၼႂ်းၵႃႈ လွင်ႈလီ မၼ်း ၸဝ်ႈ လႆႈႁဵတ်းသၢင်ႈမႃး တႃႇၸိူဝ်ႉၸၢတ်ႈ မီးတင်းၼမ်ၼၼ်ႉ ၵဝ်ၶႃႈ ထူၵ်းဢွၵ်ႇမွၵ်ႇၼႄ မွၵ်ႈၵႃႈၼႆႉ ၵေႃႈ ယုမ်ႇယမ်ဝႃႈ ၽူႈလူလိၵ်ႈႁဝ်းၶဝ် တေႁပ်ႉႁူႉႁၼ် လွင်ႈၾၢင်ႁၢင်ႈ ၸဝ်ႈယွတ်ႈသိုၵ်း ၼိုင်ႈပွတ်း ၼိုင်ႈတွၼ်ႈယူႇ။
ပေႃးပဵၼ်ၵူၼ်း ႁူဝ်မူၼ်းၸီႉၾႃႉ ယူႇသဝ်းၼႂ်းၶူင်းၵၢင်ယူႇတေႉၸိုင် ဢၼ်လီလႄႈ ဢၼ်ယုပ်ႈယွမ်း ၼမ် လႄႈဢေႇၼႆႉ မၼ်းတိုၼ်း ၵိုၵ်းၵၼ်မႃး ၼင်ၽႃႇမိုဝ်းလင်မိုဝ်း၊ ၵူၼ်းၵေႃႉၼၼ်ႉ ဢၼ်လီမၼ်းၼမ်ႁႃႉ၊ ဢၼ်ယုပ်ႈယွမ်း မၼ်းၼမ်ႁႃႉ ၼႆသေ ဢဝ်မႆႉထတ်း လွင်ႈၼႆႉ တႅပ်းတတ်း ၵႃႈၶၼ်ၵူၼ်းမႃး။ ပေႃးမၼ်း ႁဵတ်းမႃး ၵၢၼ်လီၼမ်ၵေႃႈ တေမၵ်းမၼ်ႈပဵၼ်ၵူၼ်းလီ၊ ပေႃးမၼ်းႁဵတ်းၵၢၼ် ဢမ်ႇလီ၊ မီးလွင်ႈယုပ်ႈယွမ်းၼမ်ၵေႃႈ တေမၵ်းမၼ်ႈ မၼ်းပဵၼ်ၵူၼ်း မီးလွင်ႈယုပ်ႈယွမ်းၼမ် ၼႆၼၼ်ႉ ပဵၼ်ပိူင် ၶူင်းၵၢင် မႃးၸဵမ်လႂ်။
ၼိူဝ်ၸဝ်ႈယွတ်ႈသိုၵ်းၼႆႉ ပေႃးတေ ဢဝ်လွင်ႈလီလႄႈ လွင်ႈယုပ်ႈယွမ်းမၼ်းၸဝ်ႈ မႃးတႅၵ်ႈၼိူင်းၵၼ် ၸိုင် ၵဝ်ႈၶႃႈ ႁတ်းလၢတ်ႈ ပုတ်းၶၢတ်ႇ ၸႅင်ႈလႅင်း တႅတ်ႈတေႃးဝႃႈ မၼ်းၸဝ်ႈၼႆႉ လွင်ႈယုပ်ႈယွမ်း တေႃႉတေႉမီးၼိုင်ႈၶႅၵ်း၊ လွင်ႈလီမီးၼိုင်ႈၸွႆႉၼႆ ၵဝ်ႈၶႃႈႁတ်းလၢတ်ႈၵမ်ႉထႅမ် တဵမ်ႁူဝ်ပၢၵ်ႇ ပဵၼ်ရွႆႉ။
ၸၢႆးငိုၼ်း PSO
တႆးလွတ်ႈလႅဝ်း


text:
ပပ်ႉၵူႈၸိူဝ်း
ပပ်ႉၶွပ်ႈၶူပ်ႇ 10-ပီႊ တပ်ႉသိုၵ်းၸိူဝ်ႉၸၢတ်ႈၸိုင်ႈတႆး (SSNA) သိုဝ်ႉဢၢၼ်ႇလႆႈ ၼႂ်းမိူင်းတႆး၊ မိူင်းထႆး
- Details
- Created on 26 September 2016
- Written by တႆးလွတ်ႈလႅဝ်း
ပပ်ႉမၢႆတွင်း တပ်ႉသိုၵ်းၸိူဝ်ႉၸၢတ်ႈၸိုင်ႈတႆး (SSNA) ၶွပ်ႈၶူပ်ႇတဵမ် 10-ပီႊ (2005-2015) ဢမ်ႇယွမ်းဝၢင်းၶိူင်ႈၸူးတေႃႇ ၸဝ်ႈဢႃႇၼႃႇသိုၵ်းမၢၼ်ႈသေ ၶိုၼ်းၶဝ်ႈထိူၼ်ႇ ၵေႃႇသၢင်ႈလွင်ႈၽွမ်ႉႁူမ်ႈ မၼ်ႈၵႅၼ်ႇတင်း ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ဢိတ်ႇဢွၵ်ႇပဵၼ်ပပ်ႉလီငၢမ်းယဝ်ႉလႄႈ ၽူႈလူဢၢၼ်ႇပိုၼ်း ႁဝ်းၶဝ် ပၼ်ႁႅင်းသိုဝ်ႉဢၢၼ်ႇလႆႈ ၼႂ်းမိူင်းတႆး လႄႈ ၼႂ်းမိူင်းထႆး ယူႇၶႃႈဢေႃႈ။
ပပ်ႉၼႆႉ ဢိတ်ႇၽိမ်း ပဵၼ်ပွၵ်ႈၵမ်းၼိုင်ႈ တင်းၼမ် 3,000-ပပ်ႉ မိူဝ်ႈႁၢင်ပီႊ-2015 ပိုၼ်ၽႄႈၼႂ်းပီႊ-2016 လိူၼ်-September ၼႆႉသေ ၼႃႈလိၵ်ႈမီး 200-ၼႃႈပၢႆ လူၺ်ႈၽႃႇသႃႇတႆး ပဵၼ်ပပ်ႉမၢႆတွင်း ၵိုၵ်းပိုၼ်း တပ်ႉသိုၵ်းၸိူဝ်ႉၸၢတ်ႈၸိုင်ႈတႆး (SSNA) ပၢၼ်ၸဝ်ႈၵၢၼ်းယွတ်ႈ ဢွၼ်ႁူဝ်ဢမ်ႇၵႃး ဝၢႆးမၼ်းၸဝ်ႈ သဵင်ႈမုၼ်ၼွၼ်းၽေး လပ်ႉလွႆငိုၼ်းလွႆၶမ်းယဝ်ႉ ယွၼ်ႉငဝ်းလၢႆးႁူၵ်ႉႁၢႆႉႁႅင်း ထူပ်းၽေး သိုၵ်းမၢၼ်ႈၸႂ်ႉဝၢင်းၶိူင်ႈ လႄႈ ၸဝ်ႈၸၢႆးယီႈ ၸင်ႇလႆႈဢွၼ်ဢဝ် လုၵ်ႈၼွင်ႉပွင်ႈပၢႆ ၽဝ်ႁိူၼ်းယေးဢုၵ်ႉၸႃႇပိတ်ႉၸေး သေ ငိူင်ႉဝႄႈဢွၵ်ႇယၢၼ်ၶၢႆးသိမ်ႇ သိုပ်ႇၶဝ်ႈထိူၼ်ႇ လတ်းၶိူဝ်းယုမ်းၼႃ ႁွတ်ႈလွႆတႆးလႅင်းယဝ်ႉ ၵေႃႇသၢင်ႈ လွင်ႈၽွမ်ႉႁူမ်ႈမၼ်ႈၵႅၼ်ႇ တင်းၶွင်ႇသီႇဢဝ်ၶိုၼ်းၸိုင်ႈတႆး (RCSS) တေႃႇမိူဝ်ႈလဵဝ်။
ၸဝ်ႈယွတ်ႈသိုၵ်း တင်း ၸဝ်ႈၸၢႆးယီႈ ပဵၼ်ဢူၺ်းၵေႃႉလီ ၶဝ်ႈႁၢပ်ႇထၢမ်းၵၢၼ်သိုၵ်းၸွမ်းၵၼ် တီႈၸဝ်ႈၵွၼ်းၸိူင်း ၸဵမ်ပၢၼ်တပ်ႉသိုၵ်းၽွမ်ႉႁူမ်ႈ ၸိုင်ႈတႆးလုၵ်ႉၽိုၼ်ႉ (SURA) ၶူးၽိုၵ်းသွၼ်သိုၵ်းၵေႃႈ ၵေႃႉလဵဝ်ၵၼ် ပဵၼ်ၸဝ်ႈမိူင်ၶွၼ်း ၼႆၼၼ်ႉၵေႃႈ ၼႂ်းပပ်ႉၼႆႉ တေၸိၸႅင်ႈ တႅမ်ႈပႃးဝႆႉယူႇၽွင်ႈ။
လိူဝ်ၼၼ်ႉ ၼႂ်းပပ်ႉၼႆႉ တေမီးၵႂၢမ်းၼမ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းယွတ်ႈသိုၵ်း၊ ၵႅမ်ႁူဝ်ပဝ်ႈ-1 ၶွင်ႇသီႇဢဝ်ၶိုၼ်းၸိုင်ႈတႆး ၸွမ်ႁၢၼ် ၸၢႆးယီႈ၊ ၵႅမ်ႁူဝ်ပဝ်ႈ-2 ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈသိုၵ်းလူင် ၶိူဝ်းငိုၼ်း၊ ၶေႃႈပိုတ်ႇၸႂ် ၵေႃပွင်ပဵၼ်ပပ်ႉ၊ ပွင်ႈၵႂၢမ်း ယွတ်ႈလိၵ်ႈ ဝွၵ်း ၵႃႇတုၼ်း (ႁိုၼ်း (ၵႃႈယၢင်း)၊ ၸၢႆးၼုတ်း (SNLD)၊ ၸၢႆးငိုၼ်း(ပၢႆးပိုၼ်း)၊ ၸဝ်ႈၵၢၼ်းယွတ်ႈ (SSNA)၊ လုင်းၸၢႆးၾႃႈ (ၼမ်ႉတူႈ)၊ ၼၢင်းၼုမ်ႇၸၢမ်ၶၢဝ် (ၾူၼ်ၶၢဝ်)၊ လႅင်းသိမ်ႇ (သႅၼ်ႁူဝ်)၊ သိူဝ်ငၢၼ်၊ ၸၢႆးပၢၼ်းႁႅင်း ၸဵမ်ၵႂႃႇလၢႆလၢႆၸဝ်ႈ)။
ၸဝ်ႈပွင်ၶိူဝ်း (RCSS)၊ ၸဝ်ႈပုိၼ်ၶမ်း (ၾယၵ်းဝူင်း)၊ ၸဝ်ႈၶိုၼ်းသႂ် (ၸႂ်ယဵၼ်)၊ ၸဝ်ႈဢုမ်ႈၶိူဝ်း (RCSS) ၶဝ်ၸဝ်ႈၵေႃႈ လႆႈပိူင်းပၼ်တၢင်းႁၼ် တွၼ်ႈသွၼ်ၼႂ်းပို်ၼ်း SSNA ဢမ်ႇၵႃး၊ ၶႅပ်းႁၢင်ႈၵိုၵ်းပိုၼ်းၵဝ်ႇၵႄႇ လႄႈ ပိုၼ်းတူဝ်ၵႅပ်ႈ ၽူႈဢွၼ်ႁူဝ် ၼႂ်း SSNA ပဵၼ်ၽႂ်လၢႆလၢႆ ၼႆၵေႃႈ ၼႂ်းပပ်ႉၼႆႉ ၸိၸႅင်ႈတႅမ်ႈပႃးဝႆႉယူႇယဝ်ႉ။
သင်ဝႃႈၽူႈလူဢၢၼ်ႇသူင်ပိုၼ်းႁဝ်းၶဝ် ၵူႈၸဝ်ႈၵူႈၵေႃႉ ၶႂ်ႈပၼ်ႁႅင်းသိုဝ်ႉဢၢၼ်ႇ ၸိမ်းတူၺ်း ပပ်ႉမၢႆတွင်း ၶွပ်ႈၶူပ်ႇ 10-ပီႊ တပ်ႉသိုၵ်းၸိူဝ်ႉၸၢတ်ႈၸိုင်ႈတႆး (SSNA) ဢမ်ႇယွမ်းဝၢင်းၶိူင်ႈ တေႃႇၸဝ်ႈဢႃႇၼႃႇသိုၵ်းမၢၼ်ႈ၊ ၵေႃႇသၢင်ႈလွင်ႈၽွမ်ႉႁူမ်ႈမၼ်ႈၵႅၼ်ႇ တင်းၶွင်ႇသီႇဢဝ်ၶိုၼ်းၸိုင်ႈတႆး ဢၼ်ၶွင်ႇသီႇဢဝ်ၶိုၼ်းၸိုင်ႈတႆး ဢိတ်ႇဢွၵ်ႇ ပဵၼ်ပွၵ်ႈၵမ်းၼိုင်ႈၼႆႉ ၼႂ်းမိူင်းတႆးၸိုင် ၵပ်းသိုပ်ႇတိတ်းတေႃႇလႆႈတီႈ ၽူႈဢဝ်ပုၼ်ႈၽွၼ်းပိုၼ်ၽႄႈပပ်ႉ ၸၢႆးၵျေႃႇ မၢႆၾူၼ်း(မၢၼ်ႈ) 097-92281873 လႄႈ 094-9578341 မၢႆႁိူၼ်း-482 သဵၼ်ႈတၢင်းၸၼ်ႇတႃႇ ပွၵ်ႉမင်ႇၵလႃႇဢူး ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ၼႂ်းမိူင်းထႆးၸိုင် ၵပ်းသိုပ်ႇတိတ်းတေႃႇတီႈ မၢႆၾူၼ်း(ထႆး) 086-1148446 လႆႈယူႇဢေႃႈ။
တႆးလွတ်ႈလႅဝ်း


text:
ႁူင်းႁဵၼ်းၵူၼ်းၼုမ်ႇၸိူဝ်ႉၸၢတ်ႈၸိုင်ႈတႆး (SSSNY) ဢၼ်လိူၵ်ႈသၢင် ႁပ်ႉဢဝ်ၵူၼ်းၼုမ်ႇၵူႈၸၢဝ်းၶိူဝ်း ၼႂ်းၸိုင်ႈတႆး ၶိုၼ်ႈႁဵၼ်းပိုၼ်ႉႁူႉတၢင်းမေႃလၢႆပၢႆးလၢႆလွင်ႈၼၼ်ႉ ပိုၼ်ၽၢဝ်ႇ ပိုတ်ႉႁပ်ႉလုၵ်ႈႁဵၼ်းၸုပ်ႈထီႉ 17 လႄႈ 18 တႃႇပီ 2017- 18 ။
မိူဝ်ႈဝၼ်းတီႈ 05/05/2017 ယူႇတီႈ ႁူင်းႁဵၼ်းၵူၼ်းၼုမ်ႇၸိူဝ်ႉၸၢတ်ႈၸိုင်ႈတႆး (SSSNY) ဢွၵ်ႇလိၵ်ႈပိုၼ်ၽၢဝ်ႇ ပိုတ်ႇႁပ်ႉလုၵ်ႈႁဵၼ်း ၸုပ်ႈထီႉ 17 လႄႈ 18 ။ တတ်းမၵ်းဝႆႉဝႃႈ တႃႇသူင်ႇၽိုၼ်တၢင်ႇ ယိုၼ်ႈယွၼ်း ၶဝ်ႈပဵၼ်လုၵ်ႈႁဵၼ်း ဝၼ်းလိုၼ်းသုတ်း ထိုင်ဝၼ်းတီႈ 20 လိူၼ်မေႊၼႆႉ။ ၽွင်းႁၢင်လိူၼ်မေႊၼႆႉ တေႃႇထိုင်ၽွင်းႁူဝ်လိူၼ်ၵျူၼ်ႊ တေမီးပၢင်တွပ်ႇလိၵ်ႈ လႄႈပၢင်တွင်ႈထၢမ် (ဢိၼ်ႊထိူဝ်ႊဝိဝ်ႊ)ၵႂႃႇ။ ၵပ်းၵၢႆႇလူၺ်ႈဝၼ်းလႄႈဢွင်ႈတီႈတွပ်ႇလိၵ်ႈၼၼ်ႉ တၢင်းႁူၼ်းႁဵၼ်း တေတိတ်းတေႃႇၵပ်းသိုပ်ႇ ထိုင်တီႈလုၵ်ႈႁဵၼ်းၽူႈၸိူဝ်းတေမႃးတွပ်ႇလိၵ်ႈၼၼ်ႉ ထႅင်ႈၵမ်းၼိုင်ႈ- ၼႆယဝ်ႉ။
ဝၼ်းပိုၼ်ၽၢဝ်ႇသၢႆမၢႆလုၵ်ႈႁဵၼ်း ၸိူဝ်းလႆႈႁပ်ႉလိူၵ်ႈၶိုၼ်ႈႁဵၼ်း ဝၼ်းတီႈ 16 လိူၼ်ၵျူၼ်ႊ။ ၶၢဝ်းယၢမ်းပၢင်သွၼ် ၸုပ်ႈ 17 တင်ႈတႄႇမွၵ်ႈလိူၼ်ဢေႃႊၵတ်ႊသ် ထိုင်လိူၼ်ၼူဝ်ႊဝႅမ်ႊၿိူဝ်ႊ 2017 ၊ မွၵ်ႈ 90 ဝၼ်း။ ၶၢဝ်းယၢမ်းပၢင်သွၼ်ၸုပ်ႈ 18 သမ်ႉ တင်ႈတႄႇမွၵ်ႈလိူၼ်ၵျႅၼ်ႊၼိဝ်ႊရီႊ ထိုင်လိူၼ်ဢေႊပရိူဝ်ႊ ပီ 2018 ၶၢဝ်းတၢင်းမွၵ်ႈ 90 ဝၼ်း-ၼႆယဝ်ႉ။
ၼႂ်းလိၵ်ႈပိုၼ်ၽၢဝ်ႇၼၼ်ႉ သပ်းလႅင်းၼႄပႃးလွင်ႈ ပိူင်ၵၢၼ်လိူၵ်ႈလုၵ်ႈႁဵၼ်း လႄႈ ပိူင်တႃႇတွပ်ႇၶဝ်ႈႁူင်းႁဵၼ်း။ ၵၢၼ်သွၼ်၊ လွၵ်းလၢႆးလႄႈ တၢင်းမုင်ႈမွင်းပၢင်သွၼ်။ ၵၢၼ်ပိုၼ်ၽၢဝ်ႇၶေႃႈမုလ်းလႄႈ လွင်ႈၽူႈၸိူဝ်းလႆႈႁပ်ႉလိူၵ်ႈ သိုပ်ႇၶၢဝ်းတၢင်းမႃးၶိုၼ်ႈႁဵၼ်း၊ ပႃးၸဵမ်လွင်ႈ ၽိုၼ်တၢင်ႇလိၵ်ႈ (Application) ၸိူဝ်းၼႆႉ။
ၵဵဝ်ႇၵပ်းလွင်ႈႁူင်းႁဵၼ်းၼႆႉ ၽူႈပွင်ၵၢၼ်ႁူင်းႁဵၼ်း ၼၢင်းၸၢမ်တွင်း ယၢမ်ႈမွၵ်ႇလၢတ်ႈၶေႃႈၵႂၢမ်းဝႃႈ- “မိူဝ်ႈလဵဝ် ၼႂ်းမိူင်းတႆးၼႆႉ ဢၼ်ၸဝ်ႈဢမ်းၼၢၸ်ႈ (ဢႃႇၼႃႇ) ၶဝ်ပူၼ်ႉပႅၼ်သုၼ်ႇလႆႈၵူၼ်းယူႇသေ ၵူၼ်းမိူင်းဢွၼ်ၵၼ် သၢၼ်ၶတ်းယူႇၼႆႉ မီးတင်းၼမ်။ ပိူင်လူင်မၼ်း မိူၼ်ၼင်ႇ ၶူင်းၵၢၼ်တဵင်ၾၢႆၼိူဝ်မႄႈၼမ်ႉၶူင်း မိူင်းတူၼ် ပိူဝ်ႈတႃႇႁဵတ်းဢွၵ်ႇႁႅင်းၾႆးၾႃႉ၊ ၶူင်းၵၢၼ်ထၢၼ်ႇႁိၼ် တီႈမိူင်းၵိုင်၊ ၶူင်းၵၢၼ်ၶုတ်းၶမ်း တီႈၼႂ်းၵိင်ႇၸႄႈဝဵင်းတႃႈလိူဝ်ႇ ၼႃးႁႆးလူင် ၸိူဝ်းၼႆႉ။ ယိူင်းဢၢၼ်းဢၼ်လႆႈပိုတ်ႇႁူင်းႁဵၼ်းၼႆႉ ယွၼ်ႉပိူဝ်ႈၶႂ်ႈပူၵ်းပွင်ၼမ်ႉၵတ်ႉၵူၼ်းၼုမ်ႇ၊ ႁႂ်ႈၵူၼ်းၼုမ်ႇၵတ်ႉၶႅၼ်ႇ မီးၼမ်ႉၵတ်ႉတဵမ်ထူၼ်ႈသေ ၸွႆႈလႆႈၼႂ်းတူင်ႇဝူင်းၵူၼ်း၊ ၼႂ်းဝၢၼ်ႈမိူင်းၸဝ်ႈၵဝ်ႇ”- ဝႃႈၼႆ။
ပိူင်တႃႇတေလႆႈၶဝ်ႈႁူင်းႁဵၼ်းၼႆႉ တေလႆႈပဵၼ်ၵူၼ်းၼုမ်ႇဢၼ်ၵိူတ်ႇ/ ယူႇၼႂ်းမိူင်းတႆး၊ ၽူႈတေလႆႈၶဝ်ႈႁဵၼ်း သႅၼ်းဢႃႇယု 18 -26 ပီ၊ တေလႆႈမီးလိၵ်ႈ ဢၼ်မူႇၸုမ်းၵမ်ႉထႅမ် ဢမ်ႇၼၼ် ၽူႈယႂ်ႇၵူၼ်းလူင် ၵမ်ႉထႅမ်ၸွမ်း။ ၶေႃႈမုလ်း ပိုၼ်းၸဝ်ႈၵဝ်ႇ ဢၼ်ၸိုဝ်ႈၸႂ်ႈ ၊ တၵ်းလႆႈမီးၽႅၼ်ၵၢၼ် ၸႅင်ႈလႅင်း တႃႇမိူဝ်းၼႃႈ။ ၾၢႆႇႁူင်းႁဵၼ်း တင်းၾၢႆႇၵေႃၵမ်ၵၢၼ်ႁူင်းႁဵၼ်း တေၸွပ်ႇထတ်းၼမ်ႉၵတ်ႉသေ ၶတ်းလိူၵ်ႈသၢင်ဢဝ်လုၵ်ႈႁဵၼ်း တႃႈၶဝ်ႈႁဵၼ်း။ လုၵ်ႈႁဵၼ်းၵေႃႉလႂ်ဢမ်ႇဝႃႈ တၵ်းလႆႈပူၼ်ႉၵၢၼ်တွပ်ႇလိၵ်ႈ (Examination) လႄႈၶေႃႈတွင်ႈထၢမ် (Interview) ။
ႁူင်းႁဵၼ်း SSSNY ၼႆႉ ဢမ်ႇၸႅၵ်ႇၽႄ ၽႃသႃ၊ သႃသၼႃ၊ ၸၢဝ်းၶိူဝ်း ၊ ယိင်း/ၸၢႆး၊ သီၽိဝ်လမ်ၶၢဝ်။ ၾိုၵ်းသွၼ်ပၼ် ၵၢၼ်ပူၵ်းပွင် လွင်ႈၽဵင်ႇပဵင်းၸွမ်းထမ်းတြႃး၊ တူင်ႇဝူင်းၵူၼ်း၊ သုၼ်ႇလႆႈၵူၼ်း၊ လွင်ႈၻီႊမူဝ်ႊၶရေႊသီႊ ၸဵမ်ၸိူဝ်းၼႆႉ။ ၵၢၼ်ၾိုၵ်းသွၼ် ၼႂ်းႁူင်းႁဵၼ်း ၽႃသႃဢိင်းၵလဵတ်ႈပဵၼ်လၵ်းလႄႈ ၽူႈၶဝ်ႈတွပ်ႇတင်းသဵင်ႈ တၵ်းလႆႈႁၢင်ႈႁႅၼ်းတူဝ် ၾၢႆႇတႅမ်ႈ၊ ၾၢႆႇလၢတ်ႈ၊ ၾၢႆႇထွမ်ႇ ၽႃသႃဢိင်းၵလဵတ်ႈ။ လုၵ်ႈႁဵၼ်းၸိူဝ်းဢၼ်တေမႃးႁဵၼ်းၼႆႉ တေလႆႈပဵၼ်ၵူၼ်းၼုမ်ႇၸၢဝ်းၶိူဝ်း ၼႂ်းမိူင်းတႆး၊ မီးၵၢင်ၸႂ်ၶႂ်ႈပူၵ်းပွင်ၾၢႆႇ လွင်ႈငမ်းယဵၼ်ၼႂ်းတူင်ႇဝူင်း မိူၼ်ၼင်ႇလွင်ႈၻီႊမူဝ်ႊၶရေႊသီႊလႄႈ လွင်ႈသုၼ်ႇလႆႈသုၼ်ႇပဵၼ်ၵူၼ်း ၸိူဝ်းၼႆႉ။
ႁူင်းႁဵၼ်းၵူၼ်းၼုမ်ႇၸိူဝ်ႉၸၢတ်ႈၸိုင်ႈတႆး (SSSNY-School for Shan State Nationalities Youth) ၼႆႉ ပူၵ်းတင်ႈမႃးမိူဝ်ႈလိူၼ်မေႊ 21 ဝၼ်း 2001 ။ ၽူႈယႂ်ႇၵူၼ်းလူင်ၸိူဝ်းမီးၼမ်ႉၵတ်ႉ ပၺ်ႇၺႃႇ တၢင်းႁူႉ ယိုၼ်းၶိုတ်း ပွင်ပဵၼ်ႁႃတၢင်းၵမ်ႉထႅမ်လႆႈ တင်းၵူၼ်းၼုမ်ႇတႆးၸိုင်ႈတႆး ႁူမ်ႈၵၼ်ပူၵ်းတင်ႈပဵၼ်မႃး။
ပိုတ်ႇႁပ်ႉၵူၼ်းၼုမ်ႇၸိုင်ႈတႆးၵူႈၸၢဝ်းၶိူဝ်း (တႆး၊ ဝႃႉ၊ ပဢူဝ်း၊ ပလွင်ႈ၊ လႃးႁူႇ၊ ၶၢင်) ၸိူဝ်းၼႆႉၶဝ်ႈႁဵၼ်း။ ပိုတ်ႇႁပ်ႉလုၵ်ႈႁဵၼ်းမႃးၵူႈပီ လႄႈ လုၵ်ႈႁဵၼ်းၵဝ်ႇ ဢၼ်ယဝ်ႉႁူင်းႁဵၼ်းၵႂႃႇမီးမွၵ်ႈဝူင်ႈၵၢင် 500-600 ၵေႃႉ။ ၵမ်ႈၼမ် ပွၵ်ႈၸွႆႈထႅမ် ၵၢၼ်ၼႂ်းမူႇၸုမ်း၊ ၼႂ်းတူင်ႇဝူင်းၽႂ်မၼ်းၶိုၼ်း။
ယိူင်းဢၢၼ်းဝႃႈ ၼင်ႇႁိုဝ်ၵူၼ်းၼုမ်ႇၸိုင်ႈတႆးၵူႈၸၢဝ်းၶိူဝ်း ၸိူဝ်းလႆႈထုၵ်ႇၸုမ်းသိုၵ်းမၢၼ်ႈတဵၵ်းတဵင်ပေႉၵိၼ် ပူၼ်ႉပႅၼ်သုၼ်ႇလႆႈၵူၼ်း၊ ပၢႆႈၶဝ်ႈသေႃႉႁူမ်ႈမိူင်းထႆး ၼႂ်းပၢင်သဝ်းလႅၼ်လိၼ်တႆး-ထႆး၊ ၸိူဝ်းၶဝ်ႈ ႁဵတ်းၵၢၼ်ၼႂ်းမိူင်းထႆး ပေႃးမီးတိုဝ်ႉတၢင်းႁဵၼ်းႁူႉပၢႆးပၺ်ႇၺႃႇ ၶိုၼ်းပိုတ်ႇပၢင်ႇသွၼ်ႁဵၼ်းပၼ်ၵူၼ်းၼုမ်ႇ ၸုပ်ႈသႅၼ်းလင် ဢိၵ်ႇႁဵတ်းပၼ်ၽွၼ်းလီၵူၼ်းမိူင်းၸိုင်ႈတႆး။
သင်ဝႃႈၶႂ်ႈႁူႉလၢႆးႁူဝ်ယွႆႈမၼ်းၸိုင် ၶဝ်ႈလဵပ်ႈႁဵၼ်းလႆႈတီႈ ဝႅပ်ႉသၢႆႉ www.sssny.org


text:
ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး/ပႃတီႇႁူဝ်သိူဝ် (SNLD) ၶွၼ်ႈၵၼ် သႂ်ႇႁႅင်း လူင်းႁႃသဵင် ၼႂ်းၸႄႈဝဵင်းၵဵင်းတုင် သေ ၶတ်းၸႂ် တႃႇဢွင်ႇပေႉ ပၢင်လိူၵ်ႈတင်ႈသွမ်ႈ။
ဝၼ်းတီႈ 1/4/2017 ၼႆႉ တေၸတ်းႁဵတ်းပၢင်လိူၵ်ႈတင်ႈသွမ်ႈ ယဝ်ႉလႄႈ တႃႇတေဢွင်ႇမၢၼ် ၼၼ်ႉ ၵေႃႉပဵၼ်ႁူဝ်ပဝ်ႈမိူင်းတႆးပွတ်းဢွၵ်ႇ ၸၢႆးဝိၼ်းမျၢတ်ႉဢူး (လုင်းလႅင်) ဢွၼ်ႁူဝ်ၼမ်းၼႃႈသေ တႄႇႁႃသဵင်မႃး တေႃႇယၢမ်းလဵဝ်။ ဝၼ်းတီႈ 22 တူဝ်ၵႅမ်ၽူႈၼမ်းၼႂ်းၵူႈလွင်ႈလွင်ႈ၊ ၽူႈၶၢၼ်ပၢၵ်ႇ ပႃႇတီႇႁူဝ်သိူဝ် ၸၢႆးလဵၵ်ႉ ႁွတ်ႈထိုင်ၵဵင်းတုင်သေ သႂ်ႇႁႅင်းႁႃသဵင် တႃႇလႆႈ တီႈၼင်ႈ ၽူႈတႅၼ်း သၽႃးၸႄႈမိူင်း ၶဵတ်ႇလိူၵ်ႈတင်ႈသွမ်ႈ မၢႆ 2 ၸႄႈဝဵင်းၵဵင်းတုင်။
ၽူႈတႅၼ်းသၽႃးၵူၼ်းမိူင်း ၸၢႆးႁၵ်ႉ (ၸၢႆးသီႇႁၵျေႃႇ) ၵေႃႉမႃးသႂ်ႇႁႅင်းႁႃသဵင် ၼႂ်းၵဵင်းတုင်ၼၼ်ႉလၢတ်ႈ ဝႃႈ – “တႃႇပႃႇတီႇႁူဝ်သိူဝ်ႁဝ်း တေဢွင်ႇပေႉ ပၢင်လိူၵ်ႈတင်ႈသွမ်ႈ တၢင်းၵဵင်းတုင်ၼႆႉ ႁဝ်းၶႃႈထႅမ် ဢဵၼ်ႁႅင်းသေ ၶတ်းၸႂ်ဝႆႉယူႇဢေႃႈ။ မိူဝ်ႈလဵဝ်ဢၼ်ႁဝ်းၶႃႈ တိုၵ်ႉႁၢင်ႈႁႅၼ်းတႄႉ ၵူၼ်းဢၼ်တေ ၸွႆႈထႅမ်ပႂ်ႉပၼ်ႁူင်းတွတ်ႈၶႅပ်းၵၢင်ၸႂ် ၼၼ်ႉဢေႃႈ။ ၼႂ်းၸႄႈဝဵင်း ၵဵင်းတုင်ၼႆႉငဝ်းလၢႆးမၼ်း လႅပ်ႈတေဢွင်ႇပေႉယူႇ၊ ႁဝ်းၶႃႈမီးႁႅင်းၸႂ်ယူႇၶႃႈ” – ဝႃႈၼႆ။
ၶဵတ်ႇလိူၵ်ႈတင်ႈ မၢႆသွင် ၼႂ်းၸႄႈဝဵင်းၵဵင်းတုင်ၼႆႉ မီး 14 ဢိူင်ႇ၊ ႁူင်းတွတ်ႈ ၶႅပ်းၵၢင်ၸ်ႂ 57 တီႈ၊ ၸၢဝ်းၶိူဝ်း ၸိူဝ်းယူႇသဝ်းတႄႉ ပီႈၼွင်ႉတႆးၶိုၼ်၊ လိုဝ်ႉ၊ ဢႃးၶႃႇ(ဢီႇၵေႃႈ)၊ လႃးႁူႇ (မူးသိူဝ်း)၊ လွႆလႃႉ၊ ဝႃႉ၊ ဢႅၼ်ႇ၊ မၢၼ်ႈ၊ ၶႄႇလႄႈ ၵလႃးၵေႃႈမီးၽွင်ႈ။
ပႃတီႇဢၼ်တေၶဝ်ႈၶႅင်ႇတႄႉ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇ တီႇၼူၵ်ႉယုင်း၊ ပႃႇတီႇသၢင်ႇသီႈ၊ ပႃႇတီႇဢႃးၶႃႇ၊ ပႃႇတီႇလႃးႁူ၊ ၸဵမ်ၸိူဝ်းၼႆႉ။ တီႈၼင်ႈဢၼ်ႁၢမ်းပဝ်ႈဝႆႉ ၼႆႉတႄႉ ပဵၼ်ၵွပ်ႈ ၽူႈတႅၼ်းပႃႇတီႇဢႃးၶႃႇ ဢူးပီႊထိူဝ်ႊတွင်းၸဵင်ႇ လူႉတၢႆၵႂႃႇ – လႆႈႁႃၽူႈတႅၼ်း လိူၵ်ႈတင်ႈသွမ်ႈၶိုၼ်း။
မိူဝ်ႈပၢင်လိူၵ်ႈတင်ႈပတ်းပိုၼ်ႉတူဝ်ႈမိူင်း ပီ 2015 ၼၼ်ႉ ပႃႇတီႇတႆး သၢမ်ပႃႇတီႇ မိူၼ်ၼင်ႇ ပႃႇတီႇ ႁူဝ်သိူဝ်၊ သိူဝ်ၽိူၵ်ႇ၊ ၵွင်ၸႆး ၶဝ်ႈၶႅင်ႇ သေတႃႉ ထုင်ႉလိၼ်ပွတ်းဢွၵ်ႇၶူင်း ၼႆႉ ပႃႇတီႇတႆး ဢမ်ႇ လႆႈသေတီႈၼင်ႈ။ ဢၼ်လႆႈတီႈၼင်ႈၼမ်လိူဝ်ပိူၼ်ႈတႄႉ ပဵၼ်ပႃႇတီႇ သၢင်ႇသီႈ (ပႃႇတီႇၶွင်သိုၵ်း တပ်ႉမတေႃႇမၢၼ်ႈ) ၊ ဢၼ်တၢမ်းမႃးတႄႉ ပဵၼ်ပႃႇတီႇၼူၵ်ႉယုင်း (ပႃႇတီႇၼၢင်းဢွင်ႇသၢၼ်းသုၵျီႇ)၊ ပႃႇတီႇၸၢဝ်းၶိူဝ်း မိူၼ်ၼင်ႇဢႃးၶႃႇ၊ လႃးႁူႇ ၸိူဝ်းၼႆႉ ၵေႃႈ လႆႈတီႈၼင်ႈၽွင်ႈ။


text:
Welcome to Tai freedom
ၸွမ်ၽွင်းလူင် မိူင်းတႆး ပၼ်ၵႂၢမ်းမၼ်ႈဝႃႈ ဢဝ်ၼႆႉၵႂႃႇၼႃႈ တေၶတ်းၸႂ်သၢင်ႈ လွင်ႈငမ်းယဵၼ် လႄႈ လွင်ႈႁူမ်ႇလူမ်ႈပၼ် မိူင်းတႆးၵႂႃႇၼႆ
- Created on 23 March 2018
- Written by တႆးလွတ်ႈလႅဝ်း
ယူႇတီႈပၢင်ပိုတ်ႇလုမ်းမႂ်ႇ ၸုမ်းလူင်ပွင်ၸိုင်ႈမိူင်းတႆး တီႈဝဵင်းတူၼ်ႈတီး မိူဝ်ႈၼႆႉသေ ၸွမ်ၽွင်းလူင် မိူင်းတႆး တွၵ်ႇတႃႇ လိၼ်းထုတ်ႉ လႆႈမွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းမၼ်ႈ တေႃႇၼႃႈၵူၼ်းတင်းၼမ်ၵႂႃႇဝႃႈ တၢင်တူဝ်လူင်ပွင်ၸိုင်ႈမိူင်းတႆး ၵူႈႁွင်ႈၵၢၼ်သေယဝ်ႉ တႄႇဢဝ်ဝၼ်းပိုတ်ႇလုမ်းမႂ်ႇၼႆႉ ၵႂႃႇတၢင်းၼႃႈ တေၶတ်းၸႂ်သႂ်ႇႁႅင်း ၶိုင်ပွင်ႁဵတ်းသၢင်ႈ လွင်ႈငမ်းယဵၼ် လႄႈ လွင်ႈႁူမ်ႇလူမ်ႈပၼ် ပုၼ်ႈတႃႇမိူင်းတႆးၵႂႃႇ ၼႆယူႇယဝ်ႉ။
ဢူးဝိၼ်းမိၼ်ႉ လႆႈထုၵ်ႇလိူၵ်ႈပဵၼ် ၼေႃႇတႅၼ်း ၵႅမ်ၸွမ်ၸိုင်ႈ
- Created on 23 March 2018
- Written by တႆးလွတ်ႈလႅဝ်း
မိူဝ်ႈၼႆႉ ဝၼ်းထီႉ 23 March 2018 ယူႇတီႈၽွင်းတႅၼ်း သၽႃးၵူၼ်းမိူင်း လႆႈၸတ်းပၢင်ၵုမ် တွတ်ႈၶႅပ်းၵၢင်ၸႂ် လိူၵ်ႈႁႃ ၼေႃႇတႅၼ်း ၵႅမ်ၸွမ်ၸိုင်ႈ၊ ၼႂ်းၽူႈၶဝ်ႈၶႄႉၶႅင်ႇ သွင်ၵေႃႉၼၼ်ႉ ႁူဝ်ပဝ်ႈၵဝ်ႇ သၽႃးၵူၼ်းမိူင်း ဢူးဝိၼ်းမိၼ်ႉ (NLD) လႆႈထုၵ်ႇလိူၵ်ႈပဵၼ် ၼေႃႇတႅၼ်း ၵႅမ်ၸွမ်ၸိုင်ႈ ၵႂႃႇၼႆယူႇယဝ်ႉ။
ဢူးတီႇၶုၼ်မျၢတ်ႈ ၶိုၼ်ႈပဵၼ် ႁူဝ်ပဝ်ႈ သၽႃးၵူၼ်းမိူင်း
- Created on 23 March 2018
- Written by တႆးလွတ်ႈလႅဝ်း
ယွၼ်ႉဝႃႈ ဢူးဝိၼ်းမိၼ်ႉ ထွၼ်တူဝ်ဢွၵ်ႇ ၸၼ်ႉထၢၼ်ႈ ပုၼ်ႈၽွၼ်းၵႂႃႇလႄႈ ပုၼ်ႈတႃႇတေတၢင်တႅၼ်း ဢွင်ႈတီႈႁၢမ်းပဝ်ႇ ဝႆႉၼၼ်ႉ လႆႈလိူၵ်ႈတၢင်ႇ ၵႅမ်ႁူဝ်ပဝ်ႈ သၽႃးၵူၼ်းမိူင်း ဢူးတီႇၶုၼ်မျၢတ်ႈ ၶိုၼ်ႈပဵၼ်ႁူဝ်ပဝ်ႈ သၽႃးၵူၼ်းမိူင်းၵႂႃႇ လူၺ်ႈမီးသဵင်ၵမ်ႉထႅမ် ၼႂ်းပၢင်ၵုမ်သၽႃး 280-သဵင် ၼႆယဝ်ႉ။
မူႇၸုမ်းၵူၼ်းၼုမ်ႇ ပွတ်းထုင်ႉမၢဝ်း 3-ၸုမ်း ၵမ်ႉၸွႆႈငိုၼ်းတွင်းၶွင်ၵိၼ် ပုၼ်ႈတႃႇ ၵေႃႉသိုၵ်းၵေႃႉႁၢၼ် RCSS/SSA ဢၼ်မီးၼႂ်းၼႃသိုၵ်း ၸိုင်ႈတႆးပွတ်းႁွင်ႇ
- Created on 22 March 2018
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇႁႅင်းလိူတ်ႈတႆး ႁုၼ်ႈမႂ်ႇ ဢၼ်မီးၼႂ်းထုင်ႉမၢဝ်း၊ ၸုမ်းမႄႈၼုမ်ႇမွၵ်ႇၸဵင်တႆး ထုင်ႉမၢဝ်း လႄႈ ၸုမ်းၵူၼ်းၼုမ်ႇ ဢိူင်ႇပၢင်ႇသၢႆး လႆႈၵႂႃႇယိုၼ်ႈငိုၼ်းတွင်း လႄႈ ၶွင်ၸွႆႈထႅမ် ၼမ်လၢႆ တီႈလုမ်းၵပ်းသၢၼ် RCSS ႁႂ်ႈပဵၼ် လွင်ႈၵမ်ႉၸွႆႈ လႄႈ ႁႅင်းၸႂ် ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်တူၵ်းၼႃႈတီႈ ပုၼ်ႈၽွၼ်း မီးယူႇၼႂ်းၼႃႈသိုၵ်း ၸိုင်ႈတႆး ပွတ်းႁွင်ႇ ၼႆယူႇယဝ်ႉ။
ပီႈၼွင်ႉၵူၼ်းမိူင်း တူင်ႇဝဵင်းတႃႈၶီႈလဵၵ်း လုၵ်ႉၸိုင်ႈတႆးပွတ်းဢွၵ်ႇ ယိုၼ်ႈသူင်ႇတၢင်းၸွႆႈထႅမ်ထိုင် ၵေႃႉသိုၵ်းႁၢၼ် RCSS/SSA ဢၼ်မီးၼႂ်းၼႃႈသိုၵ်း တၢင်းပွတ်းႁွင်ႇ
- Created on 22 March 2018
- Written by တႆးလွတ်ႈလႅဝ်း
ပီႈၼွင်ႉၵူၼ်းမိူင်း ၼႂ်းတူင်ႇဝဵင်းတႃႈၶီႈလဵၵ်း ၸႄႈတွၼ်ႈ တႃႈၶီႈလဵၵ်း ၸိုင်ႈတႆးပွတ်းဢွၵ်ႇ ၸူႉႁွမ်တွမ်ငိုၼ်းတွင်းၵၼ် ၵေႃႉဢိတ်းၵေႃႉဢွတ်း ၼင်ႇၵႃႈမႃႇၽႂ်ႁႅင်းမၼ်း ပွင်ပဵၼ်လႆႈသေ လႆႈသိုဝ်ႉၶဝ်ႈသၢၼ် ၶွင်ၵိၼ်တၢင်းယႅမ်ႉ တင်းၼမ်တင်းလၢႆ ဢၼ်ပဵၼ်မႃႇမီးႁႅင်း လႄႈ ငိုၼ်းတွင်း ၸွႆႈထႅမ်ထိုင်ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်း တူင်ႉၼိုင်ဝႆႉယူႇ ၼႂ်းၸႄႈဝဵင်းၼမ်ႉတူႈ လႄႈ ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇသေ မီးယူႇၼႂ်းၼႃႈသိုၵ်း ဝႆႉယၢမ်းလဵဝ် တႃႇသၢင်ႉငိုၼ်း 17-သႅၼ်ပျႃး။
More Articles...
- မိူဝ်ႈၼႆႉ RCSS/SSA ၸတ်းႁဵတ်းပၢင်လူင်းၵၢၼ်သွၼ်သိုၵ်းႁၢၼ် 3 ၸုပ်ႈႁူမ်ႈၵၼ်
- ၸွမ်ၸိုင်ႈ ဢူးထိၼ်ႇၵျေႃႇ လႄႈ ႁူဝ်ပဝ်ႈ သၽႃးၵူၼ်းမိူင်း ဢူးဝိၼ်းမိၼ်ႉ ထွၼ်တူဝ်ဢွၵ်ႇ ၸၼ်ႉထၢၼ်ႈပုၼ်ႈၽွၼ်း ၼႂ်းဝၼ်းလဵဝ်ၵၼ်
- JMC-U ၸတ်းပၢင်ၵုမ် ပွၵ်ႈၵမ်း-15
- ၸုမ်းဢူၺ်းလီပွတ်းႁွင်ႇ 7-ၸုမ်း တုၵ်းယွၼ်းႁႂ်ႈ ၸွမ်ၸိုင်ႈ မိူင်းၶႄႇ မတ်ႉသ်တႃႇ သျီၵျိၼ်းၽျိင် ဢွၼ်ႁူဝ်ၵႄႈၶႆပၼ် ပၼ်ႁႃလွင်ႈၵပ်ႉၵိၼ်း ၼႂ်းမိူင်းႁူမ်ႈတုမ်မျၢၼ်ႇမႃႇ
- သိုၵ်းမၢၼ်ႈ ဢထမ်ႇမ သိမ်းဢဝ်လၢႆ ဝူဝ်း လႄႈ မူ ၵူၼ်းမိူင်း သႅၼ်မွင်း


text:
Welcome to Tai freedom
ဢမ်ႇမီးလွင်ႈယုမ်ႇယမ်ၼိူဝ် သၽႃးယဝ်ႉၼႆသေ ၽူႈၶဝ်ႈၶွမ်ႇမတီႇ ထွၼ်တူဝ်ဢွၵ်ႇထပ်းၵၼ် 4-ၵေႃႉ
- Created on 11 January 2018
- Written by တႆးလွတ်ႈလႅဝ်း
ၵဵဝ်ႇၵၢၼ်သိုၵ်းမၢၼ်ႈ ၶႃႈႁႅမ်တၢႆ ၵူၼ်းသိုၵ်း KNPP 4-ၵေႃႉသေ ၽၢႆႇသၽႃးၸႄႈမိူင်းယၢင်းလႅင် သမ်ႉဢမ်ႇထတ်းသၢင်ႈ တီႈၽူႈလူင်းမိုဝ်းႁဵတ်းၽိတ်း လႆႈထိုင်တီႈ ၵူၺ်းဢမ်ႇၵႃး ၵဵဝ်ႇၵၢၼ် တီႉၺွပ်းဢဝ်တၢင်းၽိတ်း ပိုတ်ႇၶတီးၸူး ၵူၼ်းၼုမ်ႇယၢင်းလႅင် 4-ၵေႃႉ ဢၼ်ၼႄၵၢင်ၸႂ် ၼၼ်ႉၵေႃႈ သမ်ႉဢမ်သဵင်ဝႆႉလႄႈ ႁဵတ်းႁႂ်ႈၽူႈၶဝ်ႈၶွမ်ႇမတီႇ ၽၢႆႇလဵပ်ႈႁဵၼ်း ထတ်းထွင် လိၵ်ႈတိူင်ႇ လိၵ်ႈယိုၼ်ႈၸူး လူၺ်ႈဢမ်ႇႁူႉၵေႃႉ (တိုင်စာ၊ ပစ်စာ) ၼႂ်းသၽႃး ၸႄႈမိူင်းယၢင်းလႅင် ဢမ်ႇမီးလွင်ႈယုမ်ႇယမ်ၼိူဝ် သၽႃးယဝ်ႉ ဝႃႈၼႆသေ ၸင်ႇလႆႈႁူမ်ႈၵၼ် တႅပ်းတတ်း ယွၼ်းထွၼ်တူဝ်ဢွၵ်ႇ ၼႂ်းၶွမ်ႇမတီႇ ထပ်းၵၼ်ၵႂႃႇ 4-ၵေႃႉ ၼႆယူႇယဝ်ႉ။
ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၸတ်းႁဵတ်း ပွႆးဝၼ်းလုၵ်ႈဢွၼ်ႇ ၼႂ်းၼႃႈတီႈ
- Created on 11 January 2018
- Written by တႆးလွတ်ႈလႅဝ်း
ယူႇတီႈ ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ၼမ်းၼႃႈ ပေႃႈမႄႈၵူၼ်းမိူင်း၊ ၶူးသွၼ် လႄႈ လုၵ်ႈႁဵၼ်း ၼႂ်းၼႃႈတီႈၽႂ်မၼ်းသေ လႆႈၸတ်းႁဵတ်းပဵၼ် ပၢင်ၵႅဝ်ႈပွႆး ဝၼ်းလုၵ်ႈဢွၼ်ႇ ၵႂႃႇၼႂ်းၼႃႈတီႈ ဝဵင်းပၢင်လူင် လႄႈ ဝဵင်းၶူဝ်လမ်။
ပီႈၼွင်ႉၵူၼ်းမိူင်း မူႇၸေႊ ၸွႆႈထႅမ်ငိုၼ်း ပုၼ်ႈတႃႇၵၢၼ်ပူၵ်းပွင် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး
- Created on 11 January 2018
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ဢၼ်ယူႇၼႂ်းဝဵင်းမူႇၸေႊ မိူင်းတႆးပွတ်းႁွင်ႇ 3-ၵေႃႉ မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ လႆႈၸွႆႈထႅမ်ငိုၼ်းတွင်းထိုင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ႁႂ်ႈပဵၼ်လွင်ႈၵမ်ႉၵႅမ်ပုၼ်ႈတႃႇ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၼႂ်းၵၢၼ်ပူၵ်းပွင် ၽၢႆႇပၢႆးပၺ်ႇၺႃႇ တီႈငဝ်ႈၸိုင်ႈ လွႆတႆးလႅင်း ၼႆယူႇယဝ်ႉ။
ၵူၼ်းမိူင်းၼွင် သၢမ်ၵေႃႉပေႃႈမႄႈလုၵ်ႈ ထုၵ်ႇၵူၼ်းႁၢႆႉ ယိုဝ်းၸွမ်းတၢင်း တိူဝ်ႉၺႃးၵေႃႉပဵၼ်လုၵ်ႈ သဵင်ႈသၢၵ်ႈၵႂႃႇ
- Created on 11 January 2018
- Written by တႆးလွတ်ႈလႅဝ်း
ၵူၼ်းမိူင်းၼွင် ၸၢဝ်းမၢၼ်ႈ သၢမ်ၵေႃႉပေႃႈမႄႈလုၵ်ႈ လုၵ်ႉဝၢၼ်ႈၸိင်း ဢိူင်ႇဝၢၼ်ႈၸိင်း ၸႄႈဝဵင်းမိူင်းၼွင် ၶီႇၵႃးဢွၵ်ႇဝၢၼ်ႈၵႂႃႇတၢင်း ၸႄႈဝဵင်းၶူဝ်လမ်သေ လႆႈထုၵ်ႇၵူၼ်းႁၢႆႉသၢမ်ၵေႃႉ ဢဝ်ၵွင်ႈယိုဝ်းသႂ်ႇ ၽၢႆႇၼႃႈၵႃးလႄႈ မၢၵ်ႇၵွင်ႈတိူဝ်ႉၺႃး ၵေႃႉပဵၼ်လုၵ်ႈသေ လႆႈသဵင်ႈသၢၵ်ႈၵႂႃႇၵမ်းလဵဝ် ဝႃႈၼႆ။
PPST တေႁွင်ႉပၢင်ၵုမ်ၶိုၵ်ႉၶၢၵ်ႉၽူႈၼမ်း ဢုပ်ႇလွင်ႈၶွင်ႉၶမ် RCSS လႄႈ KNU
- Created on 10 January 2018
- Written by တႆးလွတ်ႈလႅဝ်း
ၸုမ်းဢွၼ်ႁူဝ်ၼႃႈၵၢၼ်ငမ်းယဵၼ် (PPST) ဢၼ်ပဵၼ်ၸုမ်းၽူႈၼမ်း NCA EAOs-8 တေႁွင်ႉႁဵတ်း ပၢင်ၵုမ်ၶိုၵ်ႉၶၢၵ်ႉ ဢုပ်ႇလွင်ႈ ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆး ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈထုၵ်ႇႁႄႉႁၢမ်ႈ ဢမ်ႇမီးသုၼ်ႇၸတ်း လႄႈ လွင်ႈတပ်ႉသိုၵ်းပူတ်းပွႆႇ ၸိူဝ်ႉၸၢတ်ႈယၢင်း (KNLA) ၽၢႆႇသိုၵ်းၶွင် ႁူမ်ႈတုမ်ၸိူဝ်ႉၸၢတ်ႈယၢင်း (KNU) တႅပ်းတတ်းတုၵ်းယွၼ်း ႁႂ်ႈၶၢႆႉဝၼ်းၸတ်း ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ၸဵမ်ၸိူဝ်းၼႆႉၼႆယဝ်ႉ။
More Articles...
- SNLD ၼွင်ၶဵဝ် ၵႂႃႇၸွႆႈထႅမ် ၶဝ်ႈၼမ်ႉတၢင်းၵိၼ်ထိုင် ၵူၼ်းပၢႆႈၽေးသိုၵ်း တီႈၵျွၵ်းမႄး
- ပီႈၼွင်ႉထႆး ႁူမ်ႈၵၼ်ၸွႆႈထႅမ်ထိုင် ႁူင်းႁဵၼ်းၸိူဝ်ႉၸၢတ်ႈ လႄႈ ၵူၼ်းပၢႆႈၽေး
- ၵူၼ်းမိူင်းပၢႆႈၽေးသိုၵ်း 5-ၵေႃႉ ယဵပ်ႇၺႃးမၢၵ်ႇႁိမ်းတပ်ႉမၢၼ်ႈ တိူဝ်ႉမၢတ်ႇၸဵပ်းႁႅင်း လႆႈသူင်ႇယူတ်းယႃ မိူင်းၶႄႇ
- ၽၢႆႇသိုၵ်း KNU ဝႃႈဢမ်ႇႁပ်ႉႁဵတ်းလႆႈ DDR လႄႈ SSR
- UNFC တေသိုပ်ႇၶတ်းၸႂ်ႁႃၶေႃႈတွပ်ႇ ၶၵ်ႉၵၢၼ်ငမ်းယဵၼ် ဢၼ်တိုၵ်ႉၶႂၢင်ႈၶမ်ဝႆႉ


text:
ၸဝ်ႈၼႃႈတီႈပလိၵ်ႈထႆးၾၢႆႇၵူတ်ႇထတ်းလႅၼ်လိၼ်ၺွပ်းလႆႈယႃႈမႃႉမွၵ်ႈ 5 မိုၼ်ႇမဵတ်ႉ တီႈလႅၼ်လိၼ် မၢၼ်ႈ – ထႆး ၼႂ်းၸိုင်ႈထႆးပွတ်းႁွင်ႇ ။
မိူဝ်ႈဝၼ်းတီႈ 26 /03/2016 ၼၼ်ႉၸဝ်ႈၼႃႈတီႈပလိၵ်ႈထႆး ႁူမ်ႈၵၼ်လၢႆလၢႆၾၢႆႇ ပႂ်ႉၵူတ်ႇထတ်း ၼိူဝ်သဵၼ်ႈတၢင်းဝၢၼ်ႈလဝ်ႉလိဝ်ႇ ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆးၸိုင်ႈထႆးပွတ်းႁွင်ႇသေ ၺွပ်းလႆႈယႃႈမႃႉမိၵ်ႈ 999 တႃႇ 24 မတ်ႉ ၊ ၼိုင်ႈမတ်ႉလႂ်မီး 2,000 မဵတ်ႉႁူမ်ႈတင်းသဵင်ႈ 48,000 မဵတ်ႉ ။ ၵူၺ်းၵႃႈၵူၼ်းၵႃႉမၼ်းတႄႉပၢႆႈလွတ်ႈ ဝႃႈၼႆ ။
ၵဵဝ်ႇၵပ်းလွင်ႈၼႆႉၼႂ်းၶၢဝ်ႇထႆး လၢတ်ႈဝႃႈ – ၽူႈၸၢႆး 2 ၵေႃႉၶီႇရူတ်ႉၶိူင်ႈမႃးၸွမ်းၵၼ်ၸဝ်ႈ ၼႃႈတီႈႁွင်ႉ ၵိုတ်း ပိူဝ်ႈၵူတ်ႇထတ်းၵူၺ်းၵႃႈၶႃ 2 ၵေႃႉဢမ်ႇယွမ်းၵိုတ်းသေၼႅတ်ႈႁေႃႈၵႂႃႇဝႆးဝႆး ။ ၵေႃႉဢၼ် ၼင်ႈတၢင်းလင်ၼၼ်ႉဢဝ်ထုင်ဢၼ်သႂ်ႇယႃႈမဝ်းၵမ်ၼၼ်ႉ ထိမ်ႈပႅတ်ႈသေၼႅတ်ႈ ပၢႆႈၵႂႃႇၼႆယဝ်ႉ ။
ၸိူင်ႉႁိုဝ်ၵေႃႈလီၸဝ်ႈၼႃႈတီႈလႆႈယိုတ်းၶူဝ်းၶွင်လႄႈယႃႈမဝ်းၵမ်ဝႆႉပဵၼ်သၢၵ်ႈသေႇသေတေသိုပ်ႇၶူၼ်ႉႁႃၶဝ်သွင်ၵေႃႉလႄႈၵူၼ်းဢၼ်ၵဵဝ်ႇၶွင်မႃးပၼ်တူတ်ႈတၢမ်ႇၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်း ၼႆယဝ်ႉ ။
ၶေႃႈမုလ်းတီႈ MGR Online


text:
ဢၼ်လူင်ပွင်ၸိုင်ႈ ဢွၵ်ႇၶၢဝ်ႇဝႃႈ မုၵ်ႉၸုမ်းဝႃႉ WNO တေလူင်းလၢႆးမိုဝ်း NCA ၼၼ်ႉဢမ်ႇၸႂ်ႈ။ ယူႇတီႈၸုမ်းဝႃႉ ဢၼ်ပဵၼ်လုၵ်ႈၸုမ်း UNFC ၼႆႉ တိုၵ်ႉၶတ်းၸႂ်ၵႂႃႇၸွမ်းၶေႃႈတူၵ်းလူင်း ဢၼ်တုၵ်းယွၼ်းဝႆႉ 9 ၶေႃႈၼၼ်ႉယူႇ- ၸဝ်ႈႁၢၼ်တႃႉဢၢႆႈၺုၼ်ႉ ၽူႈၼမ်းၼႂ်းၵူႈလွင်ႈလွင်ႈ မုၵ်ႉၸုမ်းၸိူဝ်ႉၸၢတ်ႈဝႃႉ (WNO) တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ထၢမ်-လႆႈမႃးၶဝ်ႈႁူမ်ႈပၢင်ၵုမ်ၶၢဝ်းတၢင်း 2 ဝၼ်းၼႆႉ လႆႈၽွၼ်းလီသင်ၽွင်ႈၶႃႈ?။
တွပ်ႇ-လွင်ႈၽွၼ်းလီၼႆႉ မိူၼ်ၼင်ႇၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉႁဝ်း ၵူႈမူႇၵူႈၸုမ်း၊ ဝႆႉၸႂ်မိူၼ်ၼင်ႇ ႁဝ်းလႆႈၽၢတ်ႇယၢၼ်ၵၼ်ၵႂႃႇႁိုင်သေ ၶိုၼ်းလႆႈမႃးႁူပ်ႉထူပ်းၵၼ်။ ယဝ်ႉၵေႃႈ ၼႃႈၵၢၼ်ဢၼ်တေႁဵတ်းသၢင်ႈၵႂႃႇ တၢင်းၼႃႈၼၼ်ႉ လႆႈၶိုၼ်းမႃးဢုပ်ႇဢူဝ်းၵၼ်၊ ၼႃႈၵၢၼ် တႃႇတေႁဵတ်းသၢင်ႈၵႂႃႇၸွမ်းၵၼ်ၵေႃႈတိုၵ်ႉမီးၼမ်ယူႇ၊ လႆႈဢုပ်ႇဢူဝ်းၵၼ်ၸိူင်ႉၼႆ ႁဝ်းၵေႃႈယိၼ်းလီၸွမ်း။
ထၢမ်-လႆႈၶေႃႈတႅပ်းတတ်းသင်ၽွင်ႈၶႃႈ?။
တွပ်ႇ-ၶေႃႈတႅပ်းတတ်းၵေႃႈ မိူၼ်ၼင်ႇတေဢဝ်ပပ်ႉၵူႈမိုဝ်းပၢင်လူင် ၼၼ်ႉပဵၼ်လၵ်းၵၢၼ်ၵႂႃႇ၊ လွင်ႈလၵ်းၵၢၼ်ၾႅတ်ႊၻရႄႊၼႆႉ ႁဝ်းတေလႆႈႁဵတ်းၸိူင်ႉႁိုဝ်၊ လႆႈတူၵ်းလူင်းၵၼ်ၵႂႃႇၸိူင်ႉၼၼ်။
ထၢမ်-ပီႈၼွင်ႉၵူၼ်းမိူင်းၵေႃႈ ဢွၼ်ၵၼ်ထၢမ်မႃးဝႃႈ မိူဝ်ႈဝၼ်းတီႈ 31 (March 2017) NLD ႁဵတ်းလူင်ပွင်ၸိုင်ႈမႃးၶွပ်ႈတဵမ်ပီၼႆႉ မီးၶၢဝ်ႇဢွၵ်ႇမႃးဝႃႈ မူႇၸုမ်း WNO လႄႈလုၵ်ႈၸုမ်း UNFC တင်းႁႃႈမူႇႁႃႈၸုမ်း ဝႃႈတေလႆႈၸႂ်ၵႂႃႇလူင်းလၢႆးမိုဝ်းၵိုတ်းယိုဝ်းတူဝ်ႈမိူင်း NCA ၊ လွင်ႈၼႆႉၸွင်ႇၸႂ်ႈၶႃႈ၊ ငဝ်းလၢႆးလွင်ႈၼႆႉ ပဵၼ်ၸိူင်ႉႁိုဝ်ၶႃႈ?။
တွပ်ႇ-လွင်ႈၼႆႉ ႁဝ်းလႆႈငိၼ်းၶၢဝ်ႇမႃးဝႃႈၸိူင်ႉၼၼ် ႁဝ်းၵေႃႈတူၵ်းၸႂ်။ ႁဝ်းတူၵ်းၸႂ်ဝႃႈ ၵွပ်ႈသင်လႄႈပဵၼ်မႃး ၸိူင်ႉၼႆ၊ ပေႃးဝႃႈတီႈတႄႉမၼ်း မူႇၸုမ်းႁဝ်းၵေႃႈၶဝ်ႈပႃးၼႂ်း UNFC ဝႆႉယူႇ၊ ၽူႈတၢင်တူဝ် UNFC ႁဝ်းၵေႃႈ လိူၵ်ႈတင်ႈဝႆႉယူႇ၊ တႃႇတေဢုပ်ႇၵၼ်ၵၢၼ်မိူင်း၊ တႃႇဢုပ်ႇၸွမ်းလူင်ပွင်ၸိုင်ႈမၢၼ်ႈၶဝ်ၼႆႉ ႁဝ်းၵေႃႈၶဝ်ႈဝႆႉ DPN (တူဝ်တႅၼ်းၾၢႆႇဢုပ်ႇဢူဝ်းၵၢၼ်မိူင်း ၸုမ်းၸၢဝ်းၶိူဝ်း) ယူႇ၊ ၵူၺ်းၵႃႈ DPN ၼႆႉသမ်ႉပႆႇမွၵ်ႇလၢတ်ႈမႃးတီႈ ၸိူဝ်းလုၵ်ႈၸုမ်း UNFC ႁဝ်းၼႆႉၸိူင်ႉႁိုဝ်။ ၵမ်းၼႆႉ ၾၢႆႇလူင်ပွင်ၸိုင်ႈၶဝ်ဢွၵ်ႇၶၢဝ်ႇမႃးၸိူင်ႉၼႆ ႁဝ်းၵေႃႈပဵၼ်ဢၼ်တူၵ်းၸႂ် ၵႂင်ၸႂ်ၵၼ်။
ထၢမ်-ပွင်ႇဝႃႈတေႃႇထိုင်မိူဝ်ႈလဵဝ်ၼႆႉ ဢၼ်တႅပ်းတတ်းဝႆႉဝႃႈ တေၵႂႃႇလူင်းလၢႆးမိုဝ်း NCA ၸိူဝ်းၼႆႉ ဢမ်ႇပႆႇမီးသင်ၶႃႈၼေႃႈ?။
တွပ်ႇ-ပႆႇမီးသင်ၶႃႈ။ ဢိင်ၼိူဝ် UNFC (ၶွင်ႊသီႊၾႅတ်ႊၻရႄႊႁူမ်ႈတုမ်ၵူႈၸၢဝ်းၶိူဝ်း) ႁဝ်းတႄႉၵေႃႈ တိုၵ်ႉတေၶတ်းၸႂ်ၵႂႃႇၸွမ်းၶေႃႈတူၵ်းလူင်း ဢၼ်တုၵ်းယွၼ်းဝႆႉ 9 ၶေႃႈၼၼ်ႉယူႇၶႃႈ။
ထၢမ်-မိူၼ်ၼင်ႇၾၢႆႇ UNFC ၼႆႉၵေႃႈဝႃႈ ယင်းတိုၵ်ႉမီးတၢင်းမုင်ႈမွင်းၼိူဝ် NCA ယူႇ။ သင်ၸိူဝ်ႉဝႃႈ လႆႈၸႂ်ၵၼ် 9 ၶေႃႈၼႆၵေႃႈ တေၵႂႃႇၸွမ်းဢၼ်ၼႆႉယူႇ။ ၾၢႆႇၼိုင်ႈၵေႃႈ တၢင်းၼႂ်းပွတ်းဢွၵ်ႇၶူင်းၵေႃႈ မီးၸုမ်းဢူၺ်းလီပွတ်းႁွင်ႇ၊ ၸုမ်းဝႃႉ UWSA ၵေႃႈ ၶႂ်ႈဢွၼ်ႁူဝ်ၵၢၼ်မိူင်းသေ ၶႂ်ႈၵႂႃႇတၢင်းၼိုင်ႈ။ လွင်ႈၼႆႉ ႁၼ်ထိုင်ၸိူင်ႉႁိုဝ်ၶႃႈ?။
တွပ်ႇ- ၼၼ်ႉတႄႉတၢင်းယိူင်းဢၢၼ်းၽႂ်မၼ်း၊ တေဢမ်ႇမိူၼ်ၵၼ်၊ တၢင်းႁၼ်ထိုင်ၵေႃႈဢမ်ႇမိူၼ်ၵၼ်။ တၢင်းႁၼ်ထိုင်ၼႆႉ မၼ်းၸၢင်ႈပိူင်ႈၵၼ် မၼ်းၸၢင်ႈတႅၵ်ႇယႅၵ်ႈၵၼ်ယူႇ။
ထၢမ်-ပိူင်လူင်မၼ်း ၵူၼ်းဢၼ်ယူႇႁူမ်ႈၵၼ်ၼႂ်းမိူင်းၸိုင်ႈတႆးႁဝ်းၶႃႈၼႆႉ ပေႃးမီးတၢင်းတႅၵ်ႇယႅၵ်ႈၵၼ်ၸိူင်ႉၼႆ ၼင်ႇႁိုဝ်ပေႃးတေဢမ်ႇတႅၵ်ႈယႅၵ်ႈၵၼ်၊ ၼင်ႇႁိုဝ်ပေႃးတေပဵၼ်ပၢၵ်ႇလဵဝ်သဵင်လဵဝ်ၵၼ် ၽွမ်ႉႁူမ်ႈၵၼ်ၵႂႃႇၼႆႉ ၵိုင်ႇလီပဵၼ်ၸိူင်ႉႁိုဝ်ၽွင်ႈၶႃႈ?။
တွပ်ႇ-တၢင်းႁၼ်ထိုင်ၶႃႈႁဝ်းတႄႉ ဝၼ်းၼိုင်ႈမႃးၸဝ်ႉၸဝ်ႉ ႁဵတ်းႁိုဝ်ၵေႃႈတေလႆႈမႃးၶိုၼ်းၶွၼ်ႈတုမ်ၵၼ်ယူႇ။ ပေႃးၵူၼ်းမိူင်းတႆး ဢမ်ႇမႃးၶွၼ်ႈတုမ်ၵၼ်တင်းမူတ်း မၼ်းတေဢမ်ႇယဝ်ႉလႆႈ၊ ၵႂႃႇၽႂ်ၵႂႃႇမၼ်းဢၼ်ဝႃႈၼၼ်ႉ မၼ်းတိုၼ်းဢမ်ႇပဵၼ်လႆႈၶႃႈ။
ထၢမ်-ဢိင်ၼိူဝ်ငဝ်းလၢႆးၵၢၼ်မိူင်းတေႃႈလဵဝ်သေ ၶႂ်ႈၾၢၵ်ႇၵႂၢမ်းထိုင်ပီႈၼွင်ႉဝႃႉ လႄႈပီႈၼွင်ႉၵူၼ်းမိူင်းႁဝ်း ၸိူင်ႉႁိုဝ်ၽွင်ႈၶႃႈ?။
တွပ်ႇ-မိူၼ်ၼင်ႇငဝ်းလၢႆးမိူဝ်ႈလဵဝ်ၼႆႉ မူႇၸုမ်းႁဝ်းတၢင်းၼႆႉၵေႃႈ ၶတ်းၸႂ်ႁဵတ်းၵၢၼ်လွင်ႈငမ်းယဵၼ်ၵႂႃႇယူႇ၊ တႃႇၵူၼ်းဝၢၼ်ႈၵူၼ်းမိူင်းႁဝ်း ပေႃးတေလႆႈလွင်ႈငမ်းယဵၼ်ၼၼ်ႉ ႁဝ်းၵေႃႈၶတ်းၸႂ်ၵႂႃႇယူႇၼႆ ၶႂ်ႈသင်ႇလၢတ်ႈမီးၸိူင်ႉၼႆၶႃႈ။
ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 8-9/04/2017 ၶၢဝ်းတၢင်းသွင်ဝၼ်းၼၼ်ႉ ၽူႈၼမ်းၸိၵ်းၸွမ်ၸၢဝ်းၶိူဝ်း ၸိူဝ်းယိပ်းၵွင်ႈၵၢင်ႇ လုၵ်ႉၽိုၼ်ႉ ၸိူဝ်းလူင်းလၢႆးမိုဝ်းၵိုတ်းယိုဝ်းတူဝ်ႈမိူင်း (NCA) လႄႈ ၸိူဝ်းပႆႇလႆႈလူင်းလၢႆးမိုဝ်း NCA ဢၼ်ပဵၼ်လုၵ်ႈၸုမ်း ၶွင်ႊသီႊၾႅတ်ႊၻရႄႊႁူမ်ႈတုမ်ၵူႈၸၢဝ်းၶိူဝ်း (UNFC) ႁူမ်ႈတင်းမူတ်း 15 ၸုမ်း ၸတ်းႁဵတ်းပၢင်ၵုမ်ၵၼ် တီႈၼႂ်းဝဵင်းၵဵင်းမႆႇ ၸိုင်ႈထႆး။ ဢိင်ၼိူဝ်တိုဝ်ႉတၢင်းၼႆႉသေ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်တႃႉဢၢႆႈၺုၼ်ႉ တူဝ်တႅၼ်းၸုမ်းၸိူဝ်ႉၸၢတ်ႈဝႃႉ ဢၼ်မႃးၶဝ်ႈႁူမ်ႈပၢင်ၵုမ်။


text:
လူင်းလၢႆးမိုဝ်းၵိုတ်းယိုဝ်းတူဝ်ႈမိူင်း (NCA) ယဝ်ႉၵေႃႈ ဢၼ်တပ်ႉသိုၵ်းလူင်ပွင်ၸိုင်ႈ တပ်ႉမတေႃႇမၢၼ်ႈ တင်းၸုမ်းၸၢဝ်းၶိူဝ်း တိုၵ်ႉပဵၼ်ပၢင်တိုၵ်းၵၼ်ယူႇၼၼ်ႉ ယွၼ်ႉပွင်ႇၸႂ်ၼိူဝ် NCA ဢမ်ႇမိူၼ်ၵၼ်။ ၾၢႆႇၼိုင်ႈၵေႃႈ ယွၼ်ႉပႆႇမီးလွင်ႈတတ်းမၵ်း တီႈယူႇၽႂ်မၼ်း။ လွင်ႈၼႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း လၢတ်ႈၼႄတၢင်းႁၼ်ထိုင် ဢၼ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ ။
(တွၼ်ႈ 3 ၊ သိုပ်ႇမႃးတွၼ်ႈ 2)
ထၢမ်-ဢၼ်လၢတ်ႈၵႂႃႇဝႃႈ ပေႃးဝႃႈၸုမ်းယိပ်းၵွင်ႈၵၢင်ႇၸၢဝ်းၶိူဝ်း မႃးလူင်းလၢႆးမိုဝ်း NCA (ၵၢၼ်ၵိုတ်းယိုဝ်ႈတူဝ်ႈမိူင်း) မူတ်းယဝ်ႉၵေႃႈ တေဢမ်ႇပဵၼ်ပၢင်တိုၵ်း ဝႃႈၼႆ။ ၵူၺ်းၵႃႈ မိူဝ်ႈလဵဝ်ၼႆႉ ဢၼ်လူင်းလၢႆးမိုဝ်းဝႆႉ 8 ၸုမ်း၊ ဢၼ်ပႃး RCSS ၼၼ်ႉ သိုၵ်းလူင်ပွင်ၸိုင်ႈမၢၼ်ႈ တင်းၸုမ်းလူင်းလၢႆးမိုဝ်းၸိူဝ်းၼႆႉ ယင်းတိုၵ်ႉတိုၵ်းယိုဝ်းၵၼ်ယူႇ၊ လွင်ႈၼႆႉ ႁၼ်ထိုင်ၸိူင်ႉႁိုဝ်ၶႃႈ? ။
တွပ်ႇ-ဢၼ်ဝႃႈလူင်းလၢႆးမိုဝ်းၵိုတ်းယိုဝ်း ဢၼ်ဝႃႈၼႆႉ ၾၢႆႇၼိုင်ႈမၼ်းဢမ်ႇပွင်ႇဝႃႈ တိုၼ်းတေၵိုတ်းၵၢၼ်တိုၵ်းယိုဝ်း ၵႂႃႇပႅတ်ႈမူတ်းမူတ်း၊ ယွၼ်ႉပိူဝ်ႈဝႃႈ ၵဵဝ်ႇၵပ်းလူၺ်ႈလွင်ႈ NCA ၼႆႉ တၢင်းၼိူဝ်ပွင်ႇၸႂ်လႄႈ တၢင်းတႂ်ႈပွင်ႇၸႂ်ၼႆႉ မၼ်းယင်းပိူင်ႈၵၼ်ယူႇ၊ ဢမ်ႇဝႃႈၾၢႆႇလူင်ပွင်ၸိုင်ႈ ဢမ်ႇဝႃႈၾၢႆႇၸုမ်းလၢႆးလုၵ်ႉၽိုၼ်ႉ။ ၼိူဝ် NCA ၼႆႉ ႁဝ်းမႃးတီၵႂၢမ်းဢွၵ်ႇၶေႃႈတီႈပွင်ႇပိူင်ၼိုင်ႈ၊ တၢင်းၾၢႆႇၶဝ်ဢွၵ်ႇတီႈပွင်ႇပိူင်ၼိုင်ႈ၊ ပဵၼ်ယူႇၸိူင်ႉၼၼ်။ မိူၼ်ၼင်ႇ တၢင်းဢၼ်ႁဝ်းလၢတ်ႈမႃးဝႃႈ ၶဝ်ၵေႃႈတိုၼ်းႁဵတ်းၶုၼ်မႃးတႃႇသေႇ၊ ယွၼ်ႉပိူဝ်ႈၼၼ်လႄႈ မီးလွင်ႈတိုၵ်းတေႃးၵၼ်၊ ၼႆႉပိူင်ၼိုင်ႈ ။
ထႅင်ႈပိူင်ၼိုင်ႈ ပဵၼ်ယွၼ်ႉ RCSS ယူႇတီႈၼႆႈဢိူဝ်ႈ၊ တပ်ႉသိုၵ်းမၢၼ်ႈယူႇတီႈၼႆႈဢိူဝ်ႈ၊ ဢၼ်တတ်းၶႅၼ်ႈဝႆႉ လႅၼ်မၼ်းပႆႇမီး။ ပေႃးပႆႇမီးၵေႃႈ ႁူႉၵႃႈလႆႈယိုဝ်းၵၼ်ယဝ်ႉ။ ၵူၺ်းၵႃႈ ဢၼ်လီမၼ်းၵေႃႈမီး၊ ပေႃးဝႃႈယိုဝ်းၵၼ်တင်း တၢင်ႇမူႇတၢင်ႇၸုမ်းတႄႉ ႁဵတ်းသင်သူၸဝ်ႈဢုပ်ႇႁဝ်းၶႃႈသေ မႃးယိုဝ်းႁဝ်းၼႆၵေႃႈ လႆႈတၢင်းပွင်ႉၵူၺ်း၊ မၼ်းဢမ်ႇမီးလၢႆးၸၢင်ႈၵႄႈၶႆသင် ။
ၵူၺ်းၵႃႈ ပေႃးပဵၼ်ၸုမ်းဢၼ်လူင်းလၢႆးမိုဝ်းယဝ်ႉၼႆတႄႉ မိူၼ်ၼင်ႇ RCSS ယိုဝ်းၵၼ်တီႈမိူင်းၵိုင်၊ ပေႃးယိုဝ်းၵၼ်ယဝ်ႉၵေႃႈ ယူႇတီႈၶွမ်ႊမတီႊႁူမ်ႈၵၼ် လူလွမ်ပႂ်ႉတူၺ်းလွင်ႈၵိုတ်းယိုဝ်းၼႆႉ တေလႆႈမႃးၼင်ႈပၢင်ၵုမ်သေ ၽႂ်ၽိတ်းၽႂ်ထုၵ်ႇ တေလႆႈလူင်းၵႂႃႇထတ်း။ ပေႃးလူင်းၵႂႃႇထတ်းယဝ်ႉ ဢၼ်ၽိတ်းဢၼ်ထုၵ်ႇပဵၼ်ၸိူင်ႉၼႆ၊ ၼင်ႇႁိုဝ်မိူဝ်းၼႃႈထႃႇပၢႆမႃးတေဢမ်ႇပဵၼ်ထႅင်ႈၼႆႉ ထုၵ်ႇလႆႈႁဵတ်းၸိူင်ႉၼႆ၊ မၼ်းမီးမႃးလၢႆးမၼ်း။ လၢႆးၸိူင်ႉၼင်ႇၼႆၼႆႉ မီးတီႈၸုမ်းလူင်းလၢႆးမိုဝ်းၵူၺ်း၊ ပေႃးဝႃႈပဵၼ်ၸုမ်း ဢၼ်ဢမ်ႇလႆႈ လူင်းလၢႆးမိုဝ်း NCA မၼ်းတေဢမ်ႇမီး၊ မၼ်းပိူင်ႈၵၼ်ၸိူင်ႉၼႆ ။
(ၶႅၼ်းတေႃႈပႂ်ႉသိုပ်ႇဢၢၼ်ႇ တၢင်းႁၼ်ထိုင် ငဝ်းလၢႆးၵူၼ်းပၢႆႈၽေး ၼႂ်းပၢၼ်လူင်ပွင်ၸိုင်ႈမႂ်ႇ)


text:
ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်ၸတ်းႁဵတ်း တီႈၼေႇပျီႇတေႃႇ၊ ဝၼ်းလိုၼ်းသုတ်း ဝၼ်းတီႈ 29/05/2017 ယၢမ်းၵၢင်ၼႂ် 11:00 မူင်းၼၼ်ႉ တူဝ်တႅၼ်းတင်းလၢႆ လႆႈၸႂ်လူင်းလၢႆးမိုဝ်း လိၵ်ႈၵိၼ်ၵႅၼ်ႇ လိၵ်ႈႁူမ်ႈမၢႆမိူင်းႁူမ်ႈတုမ်။
ၼႂ်းလိၵ်ႈႁူမ်ႈမၢႆမိူင်းႁူမ်ႈတုမ် တွၼ်ႈ 1 ၼၼ်ႉ မီးၶေႃႈလႆႈၸႂ် ၵဵဝ်ႇၵပ်းၵၢၼ်မိူင်း 12 ၶေႃႈ၊ ပၢႆးမၢၵ်ႈမီး 11 ၶေႃႈ၊ ပၢႆးပိူင်ၵူၼ်း 4 ၶေႃႈ၊ ၵၢၼ်ၸႂ်ႉတိုဝ်းတီႈလိၼ်လႄႈၶူဝ်းႁႄႈၶူဝ်းတိုၼ်း 10 ၶေႃႈ။ တွၼ်ႈၵၼ် ၵဵဝ်ႇၵပ်းလွင်ႈ ၾၢႆႇႁူမ်ႇလူမ်ႈတႄႉ ယွၼ်ႉပိူဝ်ႈဢုပ်ႇထဵင်ၵၼ် ဢမ်ႇယဝ်ႉဢမ်ႇတူဝ်ႈလႄႈ ပႆႇမီးၶေႃႈလႆႈၸႂ်၊ တေဢုပ်ႇဢူဝ်းၵၼ်ထႅင်ႈတၢင်းၼႃႈ- ၼႆယဝ်ႉ။
ၶေႃႈလႆႈၸႂ်ၸိူဝ်းၼၼ်ႉ ပဵၼ်တူဝ်တႅၼ်းမုၵ်ႉမူႇၸုမ်း ဢၼ်ၶွတ်ႇၽွတ်ႈဝႆႉ မိူၼ်ၼင်ႇတူဝ်တႅၼ်းၸုမ်းယိပ်း ၵွင်ႈၵၢင်ႇၸၢဝ်းၶိူဝ်း ပတူဝ်ႇၸေႃးၵွႆႇထူးဝိၼ်း၊ တူဝ်တႅၼ်းၾၢႆႇလူင်ပွင်ၸိုင်ႈ ၻွၵ်ႊတိူဝ်ႊတိၼ်ႇမဵဝ်းဝိၼ်း၊ တူဝ်တႅၼ်းၾၢႆႇပၢႆးၵၢၼ်မိူင်း ဢူးတူႉဝူၺ်ႇ၊ တူဝ်တႅၼ်းၾၢႆႇသၽႃး ဢူးထုၼ်းထုၼ်းႁဵင်ႇ၊ တူဝ်တႅၼ်းၾၢႆႇတပ်ႉသိုၵ်းသမ်ႉ ၸွမ်သိုၵ်းတိၼ်ႇမွင်ႇဝိၼ်း ၶဝ်ၸိူဝ်းၼႆႉလူင်းလၢႆးမိုဝ်း- ၼႆယဝ်ႉ။
မိူၼ်ၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်ယၢမ်ႈဢွၵ်ႇၶေႃႈပိုၼ်ၽၢဝ်ႇဝႃႈ- ယွၼ်ႉပိူဝ်ႈဝႃႈပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ပႆႇလႆႈၸတ်းႁဵတ်းလႄႈ တေဢမ်ႇလူင်းလၢႆးမိုဝ်း ၶေႃႈလႆႈၸႂ်သင် သေၸိူဝ်ႉသေပိူင် ဝႃႈၼႆသေတႃႉၵေႃႈ ၶဝ်ႈပႃးၵႂႃႇၸွမ်းၼႂ်းၸုမ်းၸိူဝ်း ယိပ်းၵွင်ႈၵၢင်ႇ ဢၼ်လူင်းလၢႆးမိုဝ်းၼၼ်ႉဝႆႉ-ၼႆယဝ်ႉ။
ၼႂ်းလိၵ်ႈႁူမ်ႈမၢႆမိူင်းႁူမ်ႈတုမ် 12 ၶေႃႈၼၼ်ႉ ၵဵဝ်ႇၵပ်းၵၢၼ်မိူင်းတွၼ်ႈ 1 ၼၼ်ႉ ၶဝ်ႈပႃးဝႆႉမိူၼ်ၼင်ႇ 1.လွင်ႈဢႃႇၼႃႇၸိၵ်းၸွမ်ဝၢၼ်ႈမိူင်း။ 2. လွင်ႈၸႂ်ႉတိုဝ်းဢႃႇၼႃႇၸိၵ်းၸွမ်ဝၢၼ်ႈမိူင်း။ 3.လွင်ႈသုၼ်ႇလႆႈၽဵင်ႇပဵင်း။ 4.လွင်ႈၵေႃႇတင်ႈမိူင်းႁူမ်ႈတုမ်ၾႅတ်ႊၻရႄႊ။ 5.လွင်ႈလွၵ်းပိူင်ၻီႊမူဝ်ႊၶရေႊသီႊ ဢၼ်မီးပႃႇတီႇလၢၵ်ႇလၢႆ၊ ၸိူဝ်းၼႆႉတင်းမူတ်း 5 ၶေႃႈ။
ၵဵဝ်ႇၵပ်းဢႃႇၼႃႇၸိၵ်းၸွမ်ဝၢၼ်ႈမိူင်းၼၼ်ႉ တၵ်းတေလႆႈလုၵ်ႉတီႈၵူၼ်းမိူင်း ၼႂ်းၸိုင်ႈမိူင်းႁူမ်ႈတုမ် ပတ်းပိုၼ်ႉမႃး။ ၵဵဝ်ႇၵပ်းလွင်ႈၵၢၼ်မၢၵ်ႈမီးသမ်ႉ လွင်ႈၵူၼ်းၵေႃႉလဵဝ်ၵေႃႈယဝ်ႉ၊ ပဵၼ်ၵူၼ်းၼႂ်းမုၵ်ႉမူႇၸုမ်း ၵေႃႈယဝ်ႉ၊ ယူႇတီႈသုၼ်ႇတူဝ်ၵေႃႈလီ၊ သုၼ်ႇၸုမ်းၵေႃႈလီ ၵုမ်းၵမ်ပၢႆးမၢၵ်ႈမီးဝႆႉၵေႃႉလဵဝ်ၸုမ်းလဵဝ်ၸိူဝ်းၼႆႉ ၼင်ႇႁိုဝ်တေဢမ်ႇမီးလွင်ႈတုမ်ႉတိူဝ်ႉ ၶူဝ်းၶွင်ၵူၼ်းဝၢၼ်ႈၵူၼ်းမိူင်းၼၼ်ႉ တေဢဝ်ပၵ်းပိူင်မၢႆမီႈၸိူင်ႉႁိုဝ်ၵႅတ်ႇၵင်ႈ။ လွင်ႈၼႆႉမီးၶေႃႈလႆႈၸႂ် 11 ၶေႃႈ။
တွၼ်ႈပၢႆးပိူင်ၵူၼ်းၼၼ်ႉ ၵဵဝ်ႇၵပ်းလွင်ႈယိပ်းၵွင်ႈၵၢင်ႇ၊ လွင်ႈယႃႈမဝ်းၵမ်၊ ပိူဝ်ႈတႃႇၵႄႈလိတ်ႈပၼ်ႁႃယႃႈမဝ်းၵမ် ၸိူဝ်းၼႆႉ တင်းမူတ်း 4 ၶေႃႈ။ တွၼ်ႈၵၢၼ်တီႈလိၼ်လႄႈၶူဝ်းႁႄႈၶူဝ်းတိုၼ်းသမ်ႉ လွင်ႈၸတ်းၽႅၼ်ၵၢၼ်ၸႂ်ႉသွႆ တီႈလိၼ်၊ ထုၵ်ႇလီတမ်းၽႅၼ်ၸိူင်ႉႁိုဝ်ၸိူဝ်းၼႆႉ တင်းမူတ်းမီးၶေႃႈလႆႈၸႂ် 10 ၶေႃႈ။
ၵဵဝ်ႇၵပ်းလွင်ႈ တိုၼ်းတေဢမ်ႇလႆႈၽၢတ်ႇဢွၵ်ႇ (မိူင်းႁူမ်ႈတုမ်)၊ လွင်ႈဝၢၼ်ႈမိူင်းၼိုင်ႈလုၵ်ႈ တပ်ႉသိုၵ်းဢၼ်လဵဝ် ၸိူဝ်းၼႆႉ ယွၼ်ႉပိူဝ်ႈဢုပ်ႇဢူဝ်းၵၼ် တွပ်ႇထဵင်ၵၼ်ဢမ်ႇယဝ်ႉဢမ်ႇတူဝ်ႈလႄႈ ဢမ်ႇမီးၶေႃႈတႅပ်းတတ်း၊ တေဢုပ်ႇၵုမ်ထႅင်ႈၼႂ်းပၢင်ၵုမ် ဢၼ်တေၸတ်းႁဵတ်းထႅင်ႈတၢင်းၼႃႈ- ၼႆယဝ်ႉ။
မိူဝ်ႈၽွင်းလူင်းလၢႆးမိုဝ်းၼၼ်ႉ ယူႇတီႈၼၢင်းဢွင်ႇသၢၼ်းၸုၵျီႇၵေႃႈ မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၶွပ်ႈၸႂ် ဝႃႈ- “ဢၼ်လူင်းလၢႆးမိုဝ်းၵၼ်ၼႂ်းဝၼ်းမိူဝ်ႈၼႆႉၼႆႉ ပဵၼ်ၵၢၼ်ၵမ်ႉထႅမ်ပိူဝ်ႈတႃႇ သၢင်ႈလွင်ႈမႄးလီၵၼ် ၼႂ်းၸိူဝ်ႉၸၢတ်ႈ၊ ပိူဝ်ႈတႃႇတေပႆၵႂႃႇၸွမ်းသဵၼ်ႈတၢင်းလူင် ၵၢၼ်ၵေႃႇတင်ႈမိူင်းႁူမ်ႈတုမ်ၾႅတ်ႊၻရႄႊ ၻီႊမူဝ်ႊၶရေႊသီႊ လူၺ်းလၢႆးၵတ်းၵတ်းယဵၼ်ယဵၼ်၊ ပဵၼ်ယၢင်ႈလူင်ဢၼ်ပႆၵႂႃႇၼိူဝ်သဵၼ်ႈတၢင်းလူင်ယဝ်ႉ။ ၵူႈၵေႃႉၼႆႉ မီးလွင်ႈၸဵပ်းသႅပ်ႇမႃးႁင်းၽႂ်ႁင်းမၼ်းလႄႈ တႃႇတေယူတ်းယႃလႆႈလွင်ႈၸဵပ်းသႅပ်ႇၸိူဝ်းၼၼ်ႉသေ ႁႂ်ႈပေႃးဢမ်ႇထိုင်ၵႂႃႇၸူးၸူဝ်ႈလုၵ်ႈပၢၼ်လၢၼ်ႁဝ်း ဢၼ်တေမႃးတၢင်းၼွင်ႈတၢင်းလင်ၼၼ်ႉ မၼ်းႁႃယႃႈယႃမၼ်းယၢပ်ႇတႄႉတႄႉ၊ ဢၼ်ၼႆႉပဵၼ်ဢၼ်လီတီႈသုတ်းယဝ်ႉ”- ဝႃႈၼႆ။
ပၢင်ၵုမ်လူင်ငမ်းယဵၼ် မိူင်းႁူမ်ႈတုမ်ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ၼႆႉ တႅပ်းတတ်းဝႆႉဝႃႈ တေႁဵတ်းႁူၵ်းလိူၼ် ၼိုင်ႈပွၵ်ႈ။ ၵွပ်ႈၼၼ် ၼႂ်းၶၢဝ်းတၢင်းႁူၵ်းလိူၼ်တၢင်းၼႃႈၵေႃႈ တေၸၢင်ႈၸတ်းႁဵတ်းထႅင်ႈၵမ်းထူၼ်ႈ 3 ။ ၵူၺ်းၵႃႈ ဢၼ်တႅပ်းတတ်းပူၼ်ႉမႃး မိူဝ်ႈႁဵတ်းပၢင်ၵုမ်လူင်ၵမ်းထူၼ်ႈ 1 ၽွင်းႁူဝ်လိူၼ်သႅပ်ႊထႅမ်ၿိူဝ်ႊ (2016)ၼၼ်ႉဝႃႈ တေၸတ်းႁဵတ်းထႅင်ႈၼႂ်းလိူၼ်ၾႅပ်ႊၿိဝ်ႊရီႊ (2017)ၼၼ်ႉ ယွၼ်ႉပိူဝ်ႈဢမ်ႇပဵၼ်ႁဵတ်းလႄႈ တိုၵ်ႉလႆႈႁဵတ်း ဝၼ်းတီႈ 24-29/05/2017 ပွၵ်ႈၵမ်းၼႆႉ။


text:
ၵဵဝ်ႇၵပ်းလွင်ႈ ၶွင်ႇသီႇဢဝ်ၶိုၼ်းၸိုင်ႈတႆး လႆႈၵႂႃႇၶဝ်ႈႁူမ်ႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်၊ ၵမ်းထူၼ်ႈ 2 ၊ ငဝ်းလၢႆးပၢင်ၵုမ်လူင်မီးၸိူင်ႉႁိုဝ်၊ ၵွပ်ႈသင် RCSS လႆႈၵႂႃႇၶဝ်ႈႁူမ်ႈပၢင်ၵုမ်၊ ၾၢႆႇၼိုင်ႈၵေႃႈ ပၢင်ၵုမ်ၸၼ်ႉ ၸိူဝ်ႉၸၢတ်ႈ ၸၢဝ်းၶိူဝ်းတႆး ယင်းပႆႇလႆႈၸတ်းၼၼ်ႉ ဢိင်ၼိူဝ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း တွပ်ႇလၢတ်ႈဝႆႉၼင်ႇၼႆ။
ထၢမ်-ၵွၼ်ႇပႆႇၵႂႃႇပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ၼႆႉ လႆႈႁၼ်ၶွင်ႇသီႇဢဝ်ၶိုၼ်းၸိုင်ႈတႆး ဢုပ်ႇၵုမ်ၵၼ်၊ တူၵ်းလူင်းၵၼ် ဢွၵ်ႇၶေႃႈပိုၼ်ၽၢဝ်ႇၸိူဝ်းၼႆႉ။ ၵွပ်ႈၼၼ်လႄႈ ၼင်ႇႁိုဝ်ပေႃႈမႄႈၵူၼ်းမိူင်းတႆးႁဝ်း ပေႃးတေလူင်ႉလႅင်းဝႃႈ RCSS ဢၼ်လူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ဝႆႉၼႆႉ တူင်ႉၼိုင်ႁဵတ်းသၢင်ႈသင်၊ မီးလွင်ႈမုင်ႈမွင်းဝႆႉသင်၊ ၵွၼ်ႇပႆႇၵႂႃႇၼၼ်ႉ လွင်ႈႁၢင်ႈႁႅၼ်းဝႆႉသင်ၽွင်ႈၶႃႈ?။
တွပ်ႇ-ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် (ပွၵ်ႈၵမ်း 3) ဢမ်ႇၼၼ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ၊ ၸတ်းႁဵတ်းတီႈၼေႇပျီႇတေႃႇ ဝၼ်းတီႈ 24 တေႃႇထိုင်ဝၼ်းတီႈ 28 လိူၼ်မေႊ။ ပေႃးဢဝ် ၶၵ်ႉၵၢၼ်မၼ်းဝႃႈၼႆၸိုင် တႃႇတေၵႂႃႇဢုပ်ႇတီႈၼႂ်းပၢင်ၵုမ်လူင်ၼၼ်ႉ တေလႆႈမီးၽိုၼ်လိၵ်ႈၶေႃႈတၢင်ႇထိုင်။ ပေႃးဢဝ်ၶၵ်ႉၵၢၼ်မၼ်းဝႃႈၼႆႉ တေလႆႈဢဝ်ၵၢင်ၸႂ်ၸိူဝ်ႉၶိူဝ်းၽႂ်မၼ်း၊ ၵၢင်ၸႂ်ၵူၼ်းမိူင်းၽႂ်မၼ်း။ ၸွမ်းၼင်ႇၼႂ်းၶၵ်ႉၵၢၼ် NCA ၼၼ်ႉ ၽႅၼ်ႇတီႈၼႄတၢင်းၶၵ်ႉ 3 ၼၼ်ႉ မၼ်းမီးဝႆႉဝႃႈ- တေလႆႈၸတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈၸၢဝ်းၶိူဝ်းၽႂ်မၼ်း။ ၵွပ်ႈပိူဝ်ႈၼၼ်လႄႈ တႃႇၸၢဝ်းၶိူဝ်းတႆးႁဝ်းၶႃႈၵေႃႈ တေလႆႈႁဵတ်းပၢင်ဢုပ်ႇဢူဝ်းၵၢၼ်မိူင်း တႃႇၸိူဝ်ႉၸၢတ်ႈၸၢဝ်းၶိူဝ်းတႆးႁဝ်း၊ ၵူၺ်းၵႃႈ ႁဝ်းၶႃႈပႆႇၸၢင်ႈႁဵတ်း။
ၵွပ်ႈပိူဝ်ႈဝႃႈ ႁဝ်းၶႃႈပႆႇၸၢင်ႈႁဵတ်းၼႆလႄႈ သဵင်ႁူဝ်ၸႂ်ၵူၼ်းမိူင်းႁဝ်းၶႃႈ ၵဵဝ်ႇၵပ်းၵၢၼ်မိူင်း၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ ၵၢၼ်တီႈလိၼ် ၸွမ်းၼင်ႇႁူဝ်ၶေႃႈ 4 ႁူဝ်ၶေႃႈ ဢၼ်လူဝ်ႇဢုပ်ႇၼၼ်ႉ မၼ်းဢမ်ႇလႆႈမႃး၊ မၼ်းဢမ်ႇပႃးသဵင်ၵူၼ်းမိူင်းတႆး။ ၵွပ်ႈပိူဝ်ႈၼၼ် ပေႃးမႃးတူၺ်းတၢင်ႇမူႇတၢင်ႇၸုမ်းတၢင်ႇတီႈ မိူၼ်ၼင်ႇပီႈၼွင်ႉ ပဢူဝ်းၶဝ်၊ ပီႈၼွင်ႉၶျၢင်းၶဝ်၊ ပီႈၼွင်ႉယၢင်းၶဝ်ၸိူဝ်းၼႆႉ ပိူၼ်ႈလႆႈႁဵတ်းပၢင်ၵုမ်ၵၢၼ်မိူင်းၸၢဝ်းၶိူဝ်းၽႂ်မၼ်း၊ ၵွပ်ႈၼၼ်ၶဝ်တူဝ်ႈတၼ်း၊ ၶဝ်မီးသဵင်ၵူၼ်းမိူင်းၶဝ်ယဝ်ႉ။ ၵူၺ်းၵႃႈ တႃႇတႆးႁဝ်းၼႆႉ ႁဝ်းပႆႇလႆႈႁဵတ်းလႄႈ သဵင်ၵူၼ်းမိူင်းတႆးႁဝ်းဢမ်ႇမီး၊ ၵွပ်ႈၼၼ် တႃႇတေၵႂႃႇပၢင်ၵုမ်ပွၵ်ႈၵမ်းၼႆႉ ပေႃးယူႇတီႈမုၵ်ႉၸုမ်းႁဝ်းၶႃႈတႄႉ ႁဝ်းၶႃႈၵႂႃႇတၢင်တူဝ်မုၵ်ႉၸုမ်းႁဝ်းၵူၺ်း၊ ၵွပ်ႈပိူဝ်ႈဝႃႈ မုၵ်ႉၸုမ်းႁဝ်းၶႃႈလႆႈလူင်းလၢႆးမိုဝ်း NCA ဝႆႉ။ ႁဝ်းၶႃႈၵေႃႈၵႂႃႇၶိုၼ်ႈ ၸွမ်းၼင်ႇပိူင် NCA မီးၼၼ်ႉ မွၵ်ႈၼႆႉၵူၺ်း။
ယဝ်ႉၵေႃႈ ၵွပ်ႈႁဝ်းၶႃႈပႆႇလႆႈသဵင်ၵူၼ်းမိူင်းလႄႈ ႁဝ်းၵႂႃႇဢမ်ႇၸၢင်ႈၵႂႃႇဢုပ်ႇသင်၊ ဢမ်ႇၸၢင်ႈၵႂႃႇတၢင်ႇသင်ၼႆ မုၵ်ႉၸုမ်းႁဝ်းၶႃႈ လႆႈႁဵတ်းပၢင်ၵုမ်ၼႂ်းမုၵ်ႉၸုမ်းသေ လႆႈဢွၵ်ႇဝႆႉၶေႃႈပိုၼ်ၽၢဝ်ႇ၊ ၵွၼ်ႇႁဝ်းၶႃႈ ပႆႇၵႂႃႇၼၼ်ႉ။ ထႅင်ႈၾၢႆႇၼိုင်ႈတၢင်းၼိုင်ႈၵေႃႈ သင်ၸိူဝ်ႉဝႃႈမီးမႃး လိၵ်ႈႁူမ်ႈမၢႆၶေႃႈလႆႈၸႂ် မိူင်းႁူမ်ႈတုမ်သေဢၼ်ဢၼ် ၼၼ်ႉၵေႃႈ ႁဝ်းၶႃႈတေပႆႇတူဝ်ႈတၼ်းတႃႇတေလူင်းလၢႆးမိုဝ်းၼႆ ႁဝ်းၶႃႈလႆႈပိုၼ်ၽၢဝ်ႇဝႆႉတႅၵ်ႇလႅင်း။ ငဝ်းလၢႆး ၵွၼ်ႇႁဝ်းၶႃႈပႆႇၵႂႃႇၼၼ်ႉ ပဵၼ်ၸိူင်ႉၼႆၶႃႈဢေႃႈ။
ထၢမ်-ၽိူဝ်ႇႁၢင်ႈႁႅၼ်းယဝ်ႉသေလႆႈၵႂႃႇၼႆႉ သမ်ႉၵႂႃႇတၢင်ႇလၢတ်ႈသင်၊ ဢုပ်ႇဢူဝ်းသင်ၽွင်ႈၶႃႈ?။
တွပ်ႇ-တီႈပၢင်ၵုမ်လူင် ဢၼ်ၸတ်းတီႈၼေႇပျီႇတေႃႇၼၼ်ႉ ၶဝ်ၸႅၵ်ႇႁူဝ်ၶေႃႈမၼ်းသေဢုပ်ႇ ပဵၼ်ၵိပ်ႇပဵၼ်ၵိပ်ႇ။ မီး 5 ႁူဝ်ၶေႃႈယႂ်ႇယႂ်ႇ 1.ၵၢၼ်မိူင်း။ 2.ၵၢၼ်ႁူမ်ႇလူမ်ႈ။ 3.ၵၢၼ်ပၢႆးမၢၵ်ႈမီး။ 4.ၵၢၼ်တူင်ႇဝူင်းၵူၼ်း။ 5.ၵၢၼ်တီႈလိၼ်လႄႈ ၶူဝ်းၶွင်သၽႃႇဝ မီး 5 တွၼ်ႈ။ 5 တွၼ်ႈၼၼ်ႉ ၸႅၵ်ႇပဵၼ်တွၼ်ႈပဵၼ်တွၼ်ႈသေ လႆႈဢုပ်ႇၵၼ်ၵႂႃႇ။
ထၢမ်-မိူၼ်ၸိူင်ႉၼင်ႇဢၼ် RCSS ပႆႇလႆႈႁဵတ်းပၢင်ၵုမ်ၸိူဝ်ႉၸၢတ်ႈတႆး၊ ဢမ်ႇတၢင်တူဝ်ၸိူဝ်ႉၸၢတ်ႈတႆးသေၵႂႃႇ။ ပေႃးၼၼ် ဢၼ် RCSS လႆႈၵႂႃႇၶဝ်ႈႁူမ်ႈပၢင်ၵုမ်ၼႆႉ ၶႂ်ႈလႆႈၶႂ်ႈပဵၼ်တီႈသုတ်းသမ်ႉ မုင်ႈမွင်းၸိူင်ႉႁိုဝ်သေၵႂႃႇၶႃႈ?။
တွပ်ႇ-မိူၼ်ၼင်ႇဢၼ်လၢတ်ႈၵႂႃႇ၊ ၵမ်းၼႆႉဢမ်ႇၸၢင်ႈၵႂႃႇတၢင်ႇလၢတ်ႈသင်။ မိူဝ်ႈၵမ်းၼိုင်ႈၵမ်းသွင်ၼၼ်ႉ ဢၼ်ၸုမ်းႁဝ်းၶႃႈတၢင်ႇမႃး မီးဝႆႉယဝ်ႉ။ ဢၼ်တၢင်ႇမႃးၸိူဝ်းၼၼ်ႉၵေႃႈ ပိူၼ်ႈဢဝ်ၵဵပ်းဝႆႉၸိူင်ႉၼၼ်ၵူၺ်း၊ ပိူၼ်ႈဢမ်ႇဢဝ်သိုပ်ႇမႃးဢုပ်ႇၵမ်းၼႆႉ။ ၵမ်းၼႆႉ ပိူၼ်ႈဢိင်ၼိူဝ်ဢၼ်လႆႈႁဵတ်းမႃး ပၢင်ၵုမ်ၸၼ်ႉၸိူဝ်ႉၸၢတ်ႈ ၸၼ်ႉမိူင်းၽႂ်မၼ်း 3-4 တီႈၼၼ်ႉသေမႃးဢုပ်ႇ။ ၵွပ်ႈၼၼ် မုၵ်ႉၸုမ်းႁဝ်းၶႃႈတႄႉ ႁဝ်းၶႃႈဝႃႈၸဵမ်ပိုင်းယဝ်ႉ ၵမ်းၼႆႉတႄႉ တေဢမ်ႇမီးလွင်ႈဢုပ်ႇဢူဝ်းသင်၊ ႁဝ်းၶႃႈၵႂႃႇၸွမ်းၶၵ်ႉၵၢၼ် NCA ဢၼ်လူင်းလၢႆးမိုဝ်းဝႆႉၼၼ်ႉၵူၺ်း။
ထၢမ်-တွၼ်ႈဢၼ်လႆႈၵႂႃႇၽႅဝ်တီႈ ၼေႇပျီႇတေႃႇသေ ၵႂႃႇၶဝ်ႈႁူမ်ႈပၢင်ၵုမ်ၼႆႉ တွၼ်ႈဢၼ်မိူၼ်ၼင်ႇ လႆႈၵႂႃႇႁၼ် ၵႂႃႇငိၼ်း တေႃႇဢွင်ႇသၢၼ်းၸုၵျီႇ တီႈၵိူဝ်းၵုမ်ဝၢၼ်ႈမိူင်း မွၵ်ႇလၢတ်ႈၶေႃႈၵႂၢမ်း၊ သမ်ႉထႅင်ႈ ၽူႈၵွၼ်းသိုၵ်းသုင်သုတ်းၵေႃႈမွၵ်ႇလၢတ်ႈၶေႃႈၵႂၢမ်း ၸိူဝ်းၼႆႉ ဢၼ်ၵူၼ်းဢမ်ႇလႆႈၸႂ်ၵေႃႈမီးတင်းၼမ်၊ ဢၼ်ၵူၼ်းလႆႈၸႂ်ၵေႃႈ မီးတင်းၼမ်။ ပေႃးဝႃႈယူႇတီႈ RCSS သေတူၺ်း ၼိူဝ်ၶေႃႈၵႂၢမ်းဢၼ်ၶဝ်လၢတ်ႈၵႂႃႇၼႆႉ သမ်ႉႁၼ်ထိုင်ၸိူင်ႉႁိုဝ်၊ ၶႂ်ႈထတ်းသၢင်ၶေႃႈလႂ်ၽွင်ႈၶႃႈ?။
တွပ်ႇ-တွၼ်ႈဢၼ် တီႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇလၢတ်ႈၼၼ်ႉတႄႉၵေႃႈ မၼ်းၵေႃႈလၢတ်ႈပိူင်ပဵၼ်မၼ်း၊ မီးလွင်ႈယၢပ်ႇၽိုတ်ႇၸိူင်ႉႁိုဝ်။ ထႅင်ႈဢၼ်ၼိုင်ႈ ဢၼ်ႁဝ်းၶႃႈလႆႈၸႂ် တွင်းဝႆႉၼႆႉတႄႉ ၼႂ်းပၢင်ဢုပ်ႇဢူဝ်းၵမ်းၼႆႉ မၼ်းၼၢင်းလၢတ်ႈဝႃႈ- “ႁဝ်းၶႃႈတေဢမ်ႇၸႂ်ႉလၢႆးၵမ်ၵိၼ်းၵၼ်၊ ႁဝ်းၶႃႈတေၸႂ်ႉလၢႆးဢုပ်ႇဢူဝ်းငူပ်ႉငီႉၵၼ် လူင်ႉလူင်ႉလႅင်းလႅင်း၊ ၶေႃႈလႆႈၸႂ် ဢၼ်ဢွၵ်ႇမႃးၼၼ်ႉၵေႃႈ ႁႂ်ႈၵူႈၾၢႆႇပေႃးယွမ်းႁပ်ႉ” မၼ်းလႆႈလၢတ်ႈၵႂႃႇ ၸိူင်ႉၼၼ် ပဵၼ်ဢၼ်လီတႄႉတႄႉယဝ်ႉ။ ပေႃးထႅင်ႈတွၼ်ႈၼိုင်ႈၼႆႉ ယိူင်းဢၢၼ်းၶဝ်ၼႆႉ ၶဝ်ဢၢၼ်းၵေႃႇတင်ႈ မိူင်းႁူမ်ႈတုမ်ၾႅတ်ႊၻရႄႊ၊ မၼ်းလၢတ်ႈၵႂႃႇတႅၵ်ႇလႅင်း။ ဢၼ်ၼႆႉပွင်ႇဝႃႈၵႂၢမ်းၶေႃႈၼႆႉ တင်းၼမ်တင်းသဵင်ႈ တေယွမ်းႁပ်ႉ။ ၽၵ်းတူၵေႃႈတိုၵ်ႉပိုတ်ႇဝႆႉ။
ၵူၺ်းၵႃႈ ပေႃးမႃးတူၺ်းတီႈ ၽူႈပွင်ၵၢၼ်သိုၵ်း ၸွမ်ၸိၵ်းသိုၵ်းလူင်မိၼ်းဢွင်ႇလၢႆႇ၊ မၼ်းၸဝ်ႈတႄႉလၢတ်ႈၵႂႃႇဝႃႈ- ၶဝ်တႄႉၶဝ်တေယိပ်းမူႇပိူင် 6 ၶေႃႈၶွင်တပ်ႉသိုၵ်းၶဝ်၊ တေၵႂႃႇၸွမ်းၼႂ်းၼၼ်ႉ ဝႃႈၼႆ။ ပေႃးတေယိပ်းပိူင် ဢၼ်ၼၼ်ႉ မၼ်းပႆႇမႅၼ်ႈ၊ ပေႃးဢဝ်ၸုမ်းႁဝ်းၶႃႈ တၢင်ႇမူႇတၢင်ႇၸုမ်းၵေႃႈလီ၊ ႁဝ်းမီးမူႇၽႂ်မူႇမၼ်း ပိူင်ၽႂ်ပိူင်မၼ်း။ ပေႃးႁဝ်းၶႃႈတေမႃးဢုပ်ႇၵၼ်ၼႆႉ ႁဝ်းၵေႃႈယိပ်းမူႇႁဝ်း ၶဝ်ၵေႃႈယိပ်းမူႇၶဝ်မၼ်ႈတိုင်ႈတိုင်ႈ ဢမ်ႇယွၼ်ႇယၢၼ်းတေႃႇၵၼ်၊ ၶဵင်ႈတေႃႇၵၼ်တင်းသွင်ၾၢႆႇၼႆႉ မၼ်းတေယၢပ်ႇ။ ပဵၼ်ႁိုဝ်ၵေႃႈလီ ၵၢၼ်ဢုပ်ႇဢူဝ်းၵၼ်ၼႆႉ ႁဝ်းၶႂ်ႈလႆႈတင်းမူတ်းၵေႃႈ မၼ်းဢမ်ႇပဵၼ်လႆႈ၊ ဢၼ်ႁဝ်းၶႂ်ႈလႆႈ ႁႂ်ႈလႆႈၵမ်ႈၽွင်ႈ၊ ႁဝ်းလူဝ်ႇပၼ်ၽွင်ႈ၊ လူဝ်ႇပဵၼ်ၸိူင်ႉၼၼ်။ ပေႃးၶႂ်ႈႁႂ်ႈၵၢၼ်ဢုပ်ႇဢူဝ်းႁဝ်း မၼ်းထိုင်တီႈတဵမ်ထူၼ်ႈ မၼ်းတေၵႃႈလႆႈယွၼ်ႇယၢၼ်းႁႃၵၼ်၊ ႁဝ်းတေလႆႈဝႆႉၸႂ်ယိုၼ်းယၢဝ်း၊ သၢင်ႈလွင်ႈယုမ်ႇယမ်၊ မီးလွင်ႈမၵ်းမၼ်ႈၵၼ်၊ မီးလွင်ႈပွင်ႇၸႂ်ၵၼ် ဢၼ်ၼႆႉတေပဵၼ်ပိူင်လူင်ၶႃႈဢေႃႈ။
ပေႃးမိူၼ်ၸိူင်ႉၼင်ႇ ၽူႈပွင်ၵၢၼ်သိုၵ်းဝႃႈ ၶဝ်တေယိပ်းဝႆႉမူႇပိူင်ၶဝ် 6 ၶေႃႈ ပိူင်တၢႆတင်းပိုၵ်းၼႆၼၼ်ႉ မၼ်းယၢပ်ႇ၊ မၼ်းတေၸၢင်ႈမႃးပဵၼ်လွင်ႈၵိတ်ႇၶႂၢင် လွင်ႈငမ်းယဵၼ်ႁဝ်းၶႃႈ။ ႁဝ်းၶႃႈႁူႉယူႇ ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း EAO ၼႆႉ တင်းမူတ်းမီး 21 ၸုမ်း၊ ဢၼ်တိုၵ်ႉၶဝ်ႈမႃးၼႂ်းတူင်ႇၼႆႉ တိုၵ်ႉမီး 8 ၸုမ်းၵူၺ်း၊ ပေႃးဝႃႈတေမႃးယိပ်း မူႇပိူင်မၼ်းပိူင်တၢႆတင်းပိုၵ်းၼႆ မၼ်းတေယၢပ်ႇ၊ ၵွပ်ႈၼၼ် လွင်ႈၼႆႉႁဝ်းၶႃႈတေလႆႈၶိုၼ်းဢုပ်ႇဢူဝ်းငူပ်ႉငီႉၵၼ်၊ ႁဝ်းၶႃႈတေလႆႈဝႆႉၸႂ်ယိုၼ်းၸႂ်ယၢဝ်း ပိုတ်ႇၵႂၢင်ႈၵႂၢင်ႈဝႆႉ၊ ဢၼ်ၼႆႉပဵၼ်ပိူင်လူင်မၼ်းၶႃႈ။
(ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈတူဝ်ထူပ်းတႃႁၼ် RCSS ၼႂ်းပၢင်ၵုမ်လူင်)။


text:
မိူဝ်ႈလိူၼ်မေႊ 12 ဝၼ်းပူၼ်ႉမႃး ၸုမ်းၽူႈၼမ်းၼႂ်း ၵေႃႁူမ်ႈသၢင်ႈလွင်ႈငမ်းယဵၼ်မိူင်းႁူမ်ႈတုမ် (UPDJC) ၶဝ် ဢုပ်ႇဢူဝ်းတူၵ်းလူင်းၵၼ်ဝႃႈ ပေႃးထိုင်ဝၼ်းပၢင်ၵုမ် လွင်ႈငမ်းယဵၼ်မိူင်းႁူမ်ႈတုမ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်၊ ပွၵ်ႈၵမ်းထူၼ်ႈ 2 ၼၼ်ႉမႃးၼႆ တေပွႆႇႁႂ်ႈဢုပ်ႇၵုမ်ၵၼ် လွင်ႈဝႃႈၸႄႈမိူင်းၸၢဝ်းၶိူဝ်းၶဝ် ထုၵ်ႇမီးသုၼ်ႇ ၶဵၼ်ႇတႅမ်ႈပၵ်းပိူင်လၵ်းမိူင်း (ပိူင်ငဝ်ႈပိုင်းမိူင်း) ပိူဝ်ႈတႃႇၽႂ်မၼ်း။
ပၢင်ၵုမ် UPDJC ဢၼ်ၸတ်းမိူဝ်ႈလိူၼ်မေႊ 12 ဝၼ်း
တိုၵ်ႉဝႃႈတေပွႆႇႁႂ်ႈဢုပ်ႇၵုမ်ၵၼ်ၵူၺ်း ႁူဝ်ၼႃႈၸၢဝ်းၶိူဝ်းၵမ်ႈၽွင်ႈ ပေႃးဢွၼ်ၵၼ်ႁူမ်ၸူမ်း ယွင်ႈလၢတ်ႈဝႃႈ- ဢၼ်ၼႆႉပဵၼ်သုၼ်ႇလၢပ်ႈလီလူင် ဢၼ်ဢမ်ႇတွၼ်ႉမီးမႃး၊ ယဝ်ႉၵေႃႈ ၽူႈၶၢၼ်ပၢၵ်ႇၶွင် ႁွင်ႈၵၢၼ်ၶုၼ် ၾၢႆႇၽွင်းလူင် လုမ်းၸွမ်ၸိုင်ႈၵေႃႈ ယင်းလၢတ်ႈဝႃႈ ၼႂ်းၶၢဝ်းတၢင်း 50-60 ပီ၊ သုၼ်ႇလႆႈၸိူင်ႉၼင်ႇၼႆၼႆႉ ၽႂ်ပႆႇတွၼ်ႉပၼ်တီႈၸၢဝ်းၶိူဝ်းၶဝ်မႃး၊ ၵွပ်ႈပိူဝ်ႈၼႆလႄႈ ပဵၼ်လွင်ႈၶိုၼ်ႈယႂ်ႇၶိုပ်ႈၼႃႈ ၼႂ်းလၢႆးၵၢၼ် NCA ဢၼ်ၶဝ်ၶိုင်ပွင်ယူႇ ဝႃႈၼႆ။
တီႈၼႆႈႁဝ်းၶႃႈၶိုၼ်းမႃးထတ်းသၢင်တူၺ်း၊ ပေႃးတူၺ်းပိူင်ပဵၼ်တႄႉမီးတႄႉမၼ်း ပိုၼ်းဢၼ်ယၢမ်ႈပဵၼ်မႃးတႄႉ ၼၼ်ႉၸိုင် သုၼ်ႇၶဵၼ်ႇတႅမ်ႈပၵ်းပိူင်လၵ်းမိူင်း တႃႇၸႄႈမိူင်းၽႂ်မၼ်းဢၼ်ဝႃႈၼႆႉ တိုၼ်းပႃးမီးမႃးၼႂ်း ၶေႃႈလႆႈၸႂ်ပၢင်လူင် မိူဝ်ႈပီ 1947 ၼၼ်ႉၵမ်းသိုဝ်ႈ။ ၸႄႈမိူင်းတေႃႇၸႄႈမိူင်းဝႆႉႁူဝ်မႃႇပဵင်းၵၼ်သေ သိုပ်ႇၶွၼ်ႈၵၼ်ယဝ်ႉ ၸင်ႇၵေႃႇတင်ႈမႃးလႆႈမိူင်းႁူမ်ႈတုမ်ဢၼ်ဝႃႈၼၼ်ႉ ႁဝ်းၶႃႈႁူႉပွင်ႇၸႂ်ၵၼ်ယူႇၵူႈၵေႃႉ။
ႁိုၼ်း ၵႃယၢင်း
ၵွပ်ႈပိူဝ်ႈဝႃႈႁဝ်းၶႃႈမႃးၽေႃႇၼမ်ႉၼႄတူဝ် ႁႂ်ႈပေႃးပဵၼ်မႃးမိူင်းႁူမ်ႈတုမ်ၼၼ်ႉ ယွၼ်ႉပိူဝ်ႈၾၢႆႇၼိုင်ႈတၢင်းၼိုင်ႈ ဢမ်ႇၸွမ်းၵတိၵႂၢမ်းမၼ်ႈ ၸွမ်းၼင်ႇလူင်းလၢႆးမိုဝ်းမႃးၼၼ်ႉလႄႈ ၸင်ႇလႆႈပဵၼ်မႃးမိူင်းဢၼ်ၸိုင်ႈလဵဝ် ၶိူဝ်းလဵဝ်ပဵၼ်ယႂ်ႇ၊ ၵွပ်ႈပိူဝ်ႈမၼ်းပိူင်ႈႁွႆႈတင်းလၢႆးၵၢၼ် Union ဢၼ်ႁွင်ႉဝႃႈမိူင်းႁူမ်ႈတုမ်ၼၼ်ႉလႄႈ ယူႇတီႈမိူင်းၸၢဝ်းၶိူဝ်း ၸိူဝ်းဢၼ်ၵႂႃႇႁူမ်ႈၸွမ်းပီႈၼွင်ႉမၢၼ်ႈ မိူၼ်ၸိူင်ႉၼင်ႇပီႈၼွင်ႉတႆး ယၢင်းလႅင် ဢိၵ်ႇလူၺ်ႈပီႈၼွင်ႉၶျၢင်းၸိူဝ်းၼႆႉ ၶဝ်ၸဝ်ႈၸင်ႇလူႉသုမ်းမႃးသုၼ်ႇလႆႈဢၼ်ဝႃႈ မီးသုၼ်ႇၶဵၼ်ႇတႅမ်ႈပၵ်းပိူင်လၵ်းမိူင်း ႁင်းၽႂ်မၼ်းၼၼ်ႉ။
ၸဵမ်မိူဝ်ႈပီ 1947 ၸွမ်းၼင်ႇၵတိၵႂၢမ်းမၼ်ႈသေ ပေႃးဝႃႈႁဵတ်းမႃးသိုဝ်ႈသိုဝ်ႈၸိုင် ႁဝ်းၶႃႈတိုၵ်ႉမီးဝႆႉ ပၵ်းပိူင်လၵ်းမိူင်းၽႂ်မၼ်း၊ လၢႆးၵၢၼ်ဢုပ်ႉပိူင်ႇၽွင်းငမ်းၽႂ်မၼ်း ၵဵဝ်ႇလူၺ်ႈလၢႆးတတ်းသိၼ်တွၼ်ႇၾိင်ႈ ႁင်းၽႂ်မၼ်း၊ ပွင်ႇဝႃႈတိုၼ်းတေလႆႈမီး လူင်ပွင်ၸိုင်ႈမိူင်းတႆးမႃးႁင်းၵူၺ်းၶေႃၶေႃ ဢၼ်ၸုၵ်းမၼ်ႈလႆႈ ၼိူဝ်ၽႃႇတိၼ်မၼ်းႁင်းၵူၺ်း။ မိူဝ်ႈ 1947 တေႃႇထိုင်ပီ 1957-58 ၸိူဝ်းၼၼ်ႉၵေႃႈ လူင်ပွင်ၸိုင်ႈမိူင်းတႆး ဢၼ်ဝႃႈၼၼ်ႉ ယၢမ်ႈမီးမႃးယူႇၸူဝ်ႈဢွၼ်ႇၵႅပ်ႉၼိုင်ႈ၊ ပဵၵ်ႉသမ်ႉဝႃႈသုၼ်ႇလႆႈၽၢၼ်ႇပွင် သုၼ်ႇလႆႈၽွင်းငမ်းမၼ်း ဢမ်ႇတဵမ်ထူၼ်ႈသေတႃႉၵေႃႈ ၾၢင်ႁၢင်ႈလူင်ပွင်ၸိုင်ႈမိူင်းတႆး ဢၼ်ဝႃႈၼၼ်ႉတႄႉ မၼ်းမီးမႃးယူႇပွတ်းဢွၼ်ႇ တွၼ်ႈၼိုင်ႈ။
ၵွပ်ႈပိူဝ်ႈၸိူင်ႉၼႆလႄႈ သုၼ်ႇလႆႈဢၼ်ဝႃႈ တႃႇတေၶဵၼ်ႇတႅမ်ႈပၵ်းပိူင်လၵ်းမိူင်း ပိူဝ်ႈတႃႇၸႄႈမိူင်းၽႂ်မၼ်း ဢၼ်ဝႃႈၼၼ်ႉ ဢမ်ႇၸႂ်ႈသုၼ်ႇလၢတ်ႈလူင်ဢၼ်မႂ်ႇမႂ်ႇ တိုၵ်ႉပဵၼ်မႃးမိူဝ်ႈလဵဝ်၊ တိုၼ်းမီးမႃးယူႇၸဵမ်ပိုင်းလႄႈ ႁဝ်းၶႃႈတေလႆႈပွင်ႇၸႂ်ဝႆႉၸိူင်ႉၼၼ်ၼႆ ႁဝ်းၶႃႈထတ်းႁၼ်ၼင်ႇၼႆ။
ၵမ်းၼႆႉတီႈဢၼ်ဝႃႈ တေလႆႈမီးသုၼ်ႇၶဵၼ်ႇတႅမ်ႈပၵ်းပိူင်လၵ်းမိူင်းၽႂ်မၼ်း ဢၼ်ဝႃႈၼၼ်ႉသမ်ႉ မၼ်းပဵၼ်ဢီႈသင်။ ၾၢႆႇတၢင်းမၢၼ်ႈဝႃႈ (ကိုယ်ပိုင်ပြဌာန်းခွင့်)၊ တႃႇတေပဵၼ်မႃး (ကိုယ်ပိုင်ပြဌာန်းခွင့် တန်းတူညီခွင့်) ဢၼ်ဝႃႈသုၼ်ႇလႆႈၽဵင်ႇပဵင်းၵၼ်ၸိူဝ်းၼႆႉ ၸွမ်းၼင်ႇပၢင်ၵုမ် UPDJC လိူၼ်မေႊ 12 ဝၼ်းၼၼ်ႉၸိုင် ႁဝ်းလႆႈႁူႉၸွမ်းဝႃႈ ႁႂ်ႈပေႃးမီး (ကိုယ်ပိုင်ပြဌာန်းခွင့်) သုၼ်ႇၸတ်းသၢင်ႈႁၢင်ႈပွင်ႁင်းၵူၺ်း ၽႂ်မၼ်း၊ ႁႂ်ႈပေႃးမီးသုၼ်ႇၽဵင်ႇပဵင်းၵၼ်တင်း ပီႈၼွင်ႉၸၢဝ်းၶိူဝ်းမၢၼ်ႈ ဢၼ်ဝႃႈၸိူဝ်းၼၼ်ႉ သမ်ႉ လႆႈဢဝ်သုၼ်ႇလႆႈဢၼ်ဝႃႈ ႁဝ်းတိုၼ်းတေဢမ်ႇၽၢတ်ႇဢွၵ်ႇ ၼႂ်းမိူင်းႁူမ်ႈတုမ်ၼႆႉသေပွၵ်ႈ ဢၼ်ဝႃႈၼၼ်ႉလႅၵ်ႈဢဝ်။
ၾၢႆႇတပ်ႉမတေႃႇၼႆႉ တိုၼ်းဢမ်ႇမၼ်ႈၸႂ်ဝႃႈ ၸၢဝ်းၶိူဝ်းၶဝ်တေယူႇၸွမ်းၶဝ်တႃႇသေႇ။ ၼင်ႇႁိုဝ်မိူင်းႁူမ်ႈတုမ် တေမၼ်ႈၵႄႇၵႂႃႇမိူဝ်းၼႃႈၼၼ်ႉ ၸၢဝ်းၶိူဝ်းလႂ်ၽႂ်သေဢမ်ႇဝႃႈ တိုၼ်းတေဢမ်ႇၽၢတ်ႇဢွၵ်ႇ ၼႂ်းမိူင်းႁူမ်ႈတုမ်သေပွၵ်ႈ ဢၼ်ဝႃႈၼၼ်ႉ တေလႆႈပၼ်ၵတိၵႂၢမ်းမၼ်ႈယဝ်ႉ ၸင်ႇတေပွႆႇႁႂ်ႈဢုပ်ႇ လွင်ႈဝႃႈမီးသုၼ်ႇၶဵၼ်ႇတႅမ်ႈပၵ်းပိူင်လၵ်းမိူင်း တႃႇၽႂ်မၼ်းဝႃႈၼႆ။ ဢၼ်ၼႆႉၵေႃႈ မၼ်းပိူင်ႈႁွႆႈတင်းလိၵ်ႈႁူမ်ႈမၢႆပၢင်လူင်၊ ၵႂၢမ်းမၼ်ႈၵႅၼ်ႇပၢင်လူင်။
ၸွမ်းၼင်ႇလိၵ်ႈႁူမ်ႈမၢႆပၢင်လူင် ၵႂၢမ်းမၼ်ႈပၢင်လူင်သေယဝ်ႉ ၼႂ်းပၵ်းပိူင်လၵ်းမိူင်းပီ 1947 ၼၼ်ႉၵေႃႈ တၢ မ်တူဝ်ဢွင်ႇသၢၼ်း လႆႈၸီႉၸမ်ႈသေသႂ်ႇပႃးဝႆႉဝႃႈ မိူင်းယၢင်းလႅင်လႄႈမိူင်းတႆးၼႆႉ ယူႇၸွမ်းမၢၼ်ႈမႃး တဵမ်သိပ်းပီယဝ်ႉ ပေႃးဢမ်ႇႁၢၼ်ႉၸႂ်ပေႃးၸႂ်ၸိုင် တိုၼ်းမီးသုၼ်ႇၽၢတ်ႇဢွၵ်ႇၼႆ တႅမ်ႈၼႄဝႆႉ ၸႅင်ႈၸႅင်ႈလႅင်းလႅင်းယူႇ။ ဢၼ်ၼၼ်ႉ ဢမ်ႇၸႂ်ႈတႃႇၸၢဝ်းၶိူဝ်းၶဝ် ၶႂ်ႈၽၢတ်ႇဢွၵ်ႇယၢမ်းလႂ် ႁႂ်ႈလႆႈၽၢတ်ႇဢွၵ်ႇ၊ ၵူၺ်းပဵၼ်ပိူဝ်ႈတႃႇၵွၼ်းၵိူင်ႈၵၼ် ပိူဝ်ႈတႃႇပိၼ်ႇပႆႇၼပ်ႉယမ်ၵၼ်၊ ၼင်ႇႁိုဝ်မိူင်းႁူမ်ႈတုမ်ၵေႃႇသၢင်ႈလႆႈ လီငၢမ်းတဵမ်တီႈ ႁႂ်ႈပေႃးၽဵင်ႇပဵင်းၵၼ် ၸွမ်းၵၢင်ၸႂ်ၵူႈၸၢဝ်းၶိူဝ်းၼၼ်ႉ ပေႃးဝႃႈယူႇတီႈလူင်ပွင်ၸိုင်ႈမိူင်းႁူမ်ႈတုမ် ႁဵတ်းဢမ်ႇမႅၼ်ႈႁွႆႈ၊ ႁဵတ်းပိူင်ႈတၢင်းၸိုင် ႁဝ်းမီးသုၼ်ႇၽၢတ်ႇဢွၵ်ႇဢိူဝ်ႈၼႃႈ၊ ႁႂ်ႈလႆႈဢဝ်ၶေႃႈၼၼ်ႉပဵၼ်ၶေႃႈသဵတ်ႈၶေႃႈၸင်ႈၵၼ်ၵူၺ်း၊ မၼ်းဢမ်ႇၸႂ်ႈပိူဝ်ႈတႃႇယႃႉလူႉတႅၵ်ႇယၢႆႈၼႆ ၽႂ်ၵေႃႈႁူႉပွင်ႇယူႇ။
တေႃႈၼင်ႇႁဝ်းၶႃႈမီးဝႆႉသုၼ်ႇၽၢတ်ႇဢွၵ်ႇယူႇ၊ ၵေႃႉဢၼ်ဢွၼ်ႁူဝ်ၵေႃႇတင်ႈမိူင်းႁူမ်ႈတုမ် မိူၼ်ၼင်ႇပီႈၼွင်ႉမၢၼ်ႈၶဝ်ၼႆႉ ပၢၼ်သိုပ်ႇပၢၼ်ၶၢဝ်းတၢင်း 50-60 ပီမိူင်းမႃး ယင်းဢမ်ႇၽေႃႇၼမ်ႉၼႄတူဝ် ႁဵတ်းႁႂ်ႈပဵၼ်မႃးလႆႈမိူင်းႁူမ်ႈတုမ်ၸိုၼ်ႈၸၢင်ႇ။ သင်ၸိူဝ်ႉႁဝ်းၶႃႈသမ်ႉ တေလႆႈဝႆႉဝၢင်းပႅတ်ႈ သုၼ်ႇဢၼ်ဝႃႈ ၽၢတ်ႇဢွၵ်ႇလႆႈယူႇ ဢၼ်ဝႃႈၼၼ်ႉၼႆၸိုင် မိူင်းႁူမ်ႈတုမ်ၼၼ်ႉ ၶေးတေဢမ်ႇၸၢင်ႈပဵၼ်မႃးႁိုဝ် ၼႆၵေႃႈလီလႆႈမႆႈၸႂ်ၸွမ်းယူႇ။
ပေႃးႁဝ်းၶႃႈမႃးထတ်းတူၺ်းလီလီ၊ တီႈဢၼ်ဝႃႈ ပီႈၼွင်ႉတႆးလႄႈပီႈၼွင်ႉယၢင်းလႅင် မီးသုၼ်ႇၽၢတ်ႇဢွၵ်ႇ ယူႇၼၼ်ႉ ဢမ်ႇၸႂ်ႈၽူႈတၢင်တူဝ်တႆး ဢမ်ႇၸႂ်ႈၽူႈတၢင်တူဝ်ယၢင်းလႅင်သေ သမ်ႉၶိုၼ်းဢမ်ႇမီးပုၼ်ႈၽွၼ်း၊ ၽႂ်ဢမ်ႇၸႂ်ႉ၊ ဢမ်ႇၸႂ်ႈၽူႈတၢင်တူဝ်တႃႇၶိူဝ်းလႂ်သေယဝ်ႉ သမ်ႉၶိုၼ်းၵႂႃႇၼွပ်ႈဢၢပ်ႈပၼ်တီႈပီႈၼွင်ႉမၢၼ်ႈ ၸိူဝ်းပဵၼ်တပ်ႉမတေႃႇၼၼ်ႉ မၼ်းပဵၼ်လွင်ႈၶၢမ်ႈၼႃႈၶၢမ်ႈတႃၵၼ်ၵူၺ်း၊ ႁဝ်းၶႃႈထတ်းႁၼ်ၼင်ႇၼႆ။
သင်ဝႃႈပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ပၢင်ၵုမ်ႁူဝ်ပၢၵ်ႇပီ 21 ဢၼ်တေႁဵတ်းၵႂႃႇထႅင်ႈမိူဝ်းၼႃႈ တႄႇဢဝ်လိူၼ်မေႊဝၼ်းတီႈ 24 တေႃႇထိုင် 28 ၼၼ်ႉ သင်ၸိူဝ်ႉဝႃႈပီႈၼွင်ႉၸၢဝ်းၶိူဝ်းတႆးလႄႈသင်၊ ပီႈၼွင်ႉၸၢဝ်းၶိူဝ်းယၢင်းလႅင်လႄႈသင်၊ တေလႆႈၶၢမ်ႇယွမ်းဝႃႈ သုၼ်ႇလႆႈၽၢတ်ႇဢွၵ်ႇႁဝ်းၼၼ်ႉ ပိုၼ်ႉပႅတ်ႈၵမ်းၼႆႉယဝ်ႉ၊ မွတ်ႇႁၢႆပႅတ်ႈၵမ်းၼႆႉယဝ်ႉၼႆၸိုင် ၾၢင်ႁၢင်ႈမိူင်းႁူမ်ႈတုမ် ဢၼ်ႁဝ်းၶႃႈမုင်ႈမွင်းမႃး တူၵ်းလူင်းၵၼ်မႃးၼၼ်ႉ ယိင်ႈၶႅၼ်းတေၵႆသေၵႆၵႂႃႇ ႁဝ်းၶႃႈထတ်းႁၼ်ၼင်ႇၼႆ။
ထႅင်ႈလွင်ႈၼိုင်ႈၵေႃႈ သုၼ်ႇၶဵၼ်ႇတႅမ်ႈပၵ်းပိူင်လၵ်းမိူင်း ပိူဝ်ႈတႃႇၸႄႈမိူင်းၽႂ်မၼ်း ဢၼ်ဝႃႈၼၼ်ႉ ဢမ်ႇၸႂ်ႈတႃႇ ၸႄႈမိူင်းၵူၺ်း၊ တိူင်းၵေႃႈသမ်ႉတေပႃးၼႆလႄႈ ယူႇတီႈလူင်ပွင်ၸိုင်ႈလႄႈသင်၊ ယူႇတီႈတပ်ႉမတေႃႇလႄႈသင် ဢမ်ႇၶတ်းၸႂ်မူၼ်ႉမႄး ပိူဝ်ႈတႃႇပိၼ်ႇပႅင်လႅၵ်ႈလၢႆႈပၵ်းပိူင်လၵ်းမိူင်း မိူင်းႁူမ်ႈတုမ် ဢၼ်ပဵၼ်ငဝ်ႈငႃႇမၼ်းၼၼ်ႉ သေယဝ်ႉ သမ်ႉတေပွႆႇႁႂ်ႈၸုမ်းၸၢဝ်းၶိူဝ်း ၶဵၼ်ႇတႅမ်ႈပၵ်းပိူင်လၵ်းမိူင်းၵႂႃႇဢၼ်ဝႃႈၼၼ်ႉ တေလႆႈယူႇတႂ်ႈလႂ်သေတႅမ်ႈ၊ တေလႆႈၶဵၼ်ႇတႅမ်ႈၸွမ်းပိူင်ဢၼ်လႂ်၊ တေလႆႈယူႇတႂ်ႈ 2008 သေတႅမ်ႈၵူၺ်းႁႃႉ ၼႆၵေႃႈ တေလႆႈငမ်းငဝ်း၊ တေလႆႈထဵင်ထွင်ၵၼ်ယူႇ။
ပေႃးၵူၺ်းတေလႆႈယူႇတႂ်ႈပၵ်းပိူင်လၵ်းမိူင်း 2008 သေၶဵၼ်ႇတႅမ်ႈၵႂႃႇၸိုင် ယူႇတီႈပီႈၼွင်ႉမၢၼ်ႈဢဝ်ဝႆႉ 7 တိူင်း၊ ၸၢဝ်းၶိူဝ်းသမ်ႉမီး 7 မိူင်းဢၼ်ဝႃႈၼၼ်ႉ မိူဝ်ႈလႂ်သေဢမ်ႇဝႃႈ လွင်ႈၽဵင်ႇပဵင်းၸွမ်းထမ်းဢၼ်ဝႃႈၼၼ်ႉ တိုၼ်းတေဢမ်ႇမီး။ တေပဵၼ်ၾၢႆႇပီႈၼွင်ႉမၢၼ်ႈပဵၼ်ယႂ်ႇယူႇၵူၺ်းလႄႈ ဢၼ်ႁဵတ်းႁႂ်ႈၸၢဝ်းၶိူဝ်းၼင်ႇၵၼ် ယုင်ႈယၢင်ႈထဵင်ထွင်ၵၼ်၊ ၵႄႈလိတ်ႈၵၼ်ဢမ်ႇယဝ်ႉဢမ်ႇဝၢႆးၼၼ်ႉ မိူဝ်ႈလႂ်ၵေႃႈတေဢမ်ႇႁၼ်တီႈသုတ်းတီႈၵွႆ၊ တေႁဵတ်းႁႂ်ႈလွင်ႈပၼ်ႁႃပဵၼ်ယႂ်ႇၵႂႃႇမိူဝ်းၼႃႈတိၵ်းတိၵ်းၵူၺ်း ဢၼ်ဝႃႈၼၼ်ႉ ႁဝ်းၶႃႈတေဢမ်ႇလႆႈလူင်လိုမ်း၊ ႁဝ်းၶႃႈတေလႆႈၾၢင်ႉဝႆႉယူႇ။
ၸင်ႇဝႃႈ ဢမ်ႇဝႃႈတႆး ဢမ်ႇဝႃႈပီႈၼွင်ႉယၢင်းလႅင် ဢိၵ်ႇလူၺ်ႈပႃးပီႈၼွင်ႉၸၢဝ်းၶိူဝ်းသၼ်လွႆတင်းသဵင်ႈ ႁႂ်ႈလႆႈတူၺ်းႁၼ်လွၼ်ႉမွၼ်းလိၵ်ႈႁူမ်ႈမၢႆပၢင်လူင် ဢၼ်ႁဝ်းၶႃႈလႆႈတူၵ်းလူင်းၵၼ်မႃးၼၼ်ႉ လီငၢမ်းသေယဝ်ႉ ႁႂ်ႈလႆႈမေႃသၢၼ်ၶတ်း၊ ႁႂ်ႈလႆႈမေႃႁၢပ်ႇၵိုတ်ႉပုၼ်ႈၽွၼ်းၵၼ်ၵႂႃႇၵူႈၸၢဝ်းၶိူဝ်းသေၵမ်းၼႆ ႁဝ်းၶႃႈယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ။
ႁိုၼ်း ၵႃယၢင်း (18/05/2017)


text:
ၶၢဝ်ႇယႃႈမဝ်းၵမ်
RCSS/SSA တိၺွပ်းလႆႈ ယႃႈမႃႉ လႄႈ ၵူၼ်းၶၢႆ
- Details
- Created on 20 April 2017
- Written by တႆးလွတ်ႈလႅဝ်း
ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈၵဵင်းတွင်း တိၺွပ်းလႆႈ ယႃႈမႃႉ လႄႈ ၵူၼ်းၶၢႆယႃႈမႃႉ 1-ၵေႃႉ၊ ပဵၼ်ၸၢဝ်းၶိူဝ်း “ဝ” ၼႆယဝ်ႉ။
မိူဝ်ႈဝၼ်းထီႉ 17 April 2017 ဝၼ်းၸၼ်ပူၼ်ႉမႃး ၼၼ်ႉ ၽူႈမီးပုၼ်ႈၽွၼ်း ၸဝ်ႈၼႃႈတီႈ (RCSS/SSA) လႆႈဢွၵ်ႇတူင်ႉၼိုင် ၸွပ်ႇသွၵ်ႈ ၼႂ်းထိူၼ်ႇ သၢႆၼမ်ႉႁူး ဢိူင်ႇႁူဝ်ႁႃႉ ဝဵင်းၵွင်းတွင်းသေ တိၺွပ်းလႆႈ ၵူၼ်းၶၢႆယႃႈ ၸိုဝ်ႈႁွင်ႉ ၸၢႆးမူၼ်း ၼႆယဝ်ႉ။
ၸၢႆးမူၼ်းၼႆႉ ဢႃႇယုလႆႈ 38-ပီႊ၊ ပဵၼ်ၸၢဝ်းၶိူဝ်း “ဝ”၊ ၸႃႇတိတီႈယူႇ ဝၢၼ်ႈၽင်ႉ၊ ၶၢႆႉၵႂႃႇယူႇ ဝၢၼ်ႈၼွင်ၽႃ လုၵ်ႉတီႈၼၼ်ႉ ၶိုၼ်းၵႂႃႇၶိုၼ်ႈၶူၺ် ယူႇတီႈဝၢၼ်ႈၵုင်းမူင်ႈ ဝဵင်းတၢင်ႉယၢၼ်း ၶၢဝ်းတၢင်းသီႇလိူၼ်သေ၊ ဝၢႆးမႃး ၶိုၼ်းၵႂႃႇႁဵတ်းၵၢၼ်မႆႉ တီႈၼႂ်းဝဵင်းၵဵင်းတွင်း ၼႆယဝ်ႉ။
မိူဝ်ႈၼႂ်းလိူၼ်-February 2017 ပူၼ်ႉမႃးၼၼ်ႉၵေႃႈ ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈၵဵင်းတွင်း တိၺွပ်းလႆႈ ၵူၼ်းၵႃႉၶၢႆယႃႈ 4-ၵေႃႉ၊ ယႃႈမႃႉ 1,000-မဵတ်ႈပၢႆ လႄႈတင်းၶိူင်ႈၶွင်ၸႂ်ႉၸွမ်းယႃႈ တင်းၼမ် မိူၼ်ၵၼ်။
မိူဝ်ႈၼႂ်းဝၼ်းထီႉ 15-16 April 2017 ပူၼ်ႉမႃးၼၼ်ႉၵေႃႈ ၽူႈမီးပုၼ်ႈၽွၼ်း ၸဝ်ႈၼႃႈတီႈ RCSS/SSA လႆႈၵႂႃႇႁူပ်ႉထူပ်း ႁဵတ်းပၢင်ၵုမ်ၵူၼ်းမိူင်း တီႈဝၢၼ်ႈၼႃးၽႆးယွင်း ၸႄႈဝဵင်းမိူင်းတူၼ်သေ တင်းၵူၼ်းမိူင်း လႆႈဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈတႃႇ ႁေႉႁၢမ်ႈၽေးၶဵၼ်လူင် ယႃႈမဝ်းၵမ်ၵႂႃႇ ၼႂ်းပိုၼ်ႉတီႈၼၼ်ႉ ၸွမ်းၼင်ႇ ပေႃႇလသီႇ RCSS/SSA မီးၼႆယဝ်ႉ။
တႆးလွတ်ႈလႅဝ်း


text:
ဝၢႆးၸဝ်ႈသၢင်ႇ 8 တူၼ် ၵႂႃႇၵဵပ်းမၢၵ်ႇသိုၵ်းမၢၼ်ႈ ဢၼ်ၶမ်ဝႆႉၼႂ်းလိၼ်ၼၼ်ႉ မႃးလဵၼ်ႈတႅၵ်ႇ တိူဝ်ႉမၢတ်ႇၸဵပ်းယဝ်ႉ ၽူႈၵွၼ်းဢိူင်ႇ၊ ၽူႈၵွၼ်းဝၢၼ်ႈလႄႈ တပ်ႉသိုၵ်းမၢၼ်ႈ ႁူမ်ႈၵၼ် သွၵ်ႈႁႃ မၢၵ်ႇၾင်လိၼ် ႁိမ်းဝတ်ႉၸေႇယသုၶ ဝဵင်းၼမ်ႉတူႈ ထူပ်းႁၼ်ထႅင်ႈ 23 လုၵ်ႈ။
ဝၼ်းတီႈ 09/05/2017 ယၢမ်းၵၢင်ၼႂ် ထိုင် ၵၢင်ဝၼ်း ၽူႈၵွၼ်းဢိူင်ႇမိူင်းယဵၼ်တင်း တပ်ႉသိုၵ်း မၢၼ်ႈ ဢၼ်တူင်ႉၼိုင်ၵႂႃႇမႃးတၢင်းပွတ်းတွၼ်ႈၼၼ်ႉ လႆႈႁူမ်ႈၵၼ်သေ ၵႂႃႇၵူတ်ႇထတ်းတူၺ်း ဢွင်ႇတီႈၾၢႆႇဢွၵ်ႇဝတ်ႉၸေႇယသုၶ ဢိူင်ႇမိူင်းယဵၼ် ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ၊ ထူပ်းႁၼ်မၢၵ်ႇဢၼ်ၾင်လိၼ်ထႅင်ႈ ဝႃႈၼႆ။
ၼၢင်းၶမ်းၽူင်း ၽူႈတူင်ႉၼိုင်ၼႂ်းတူင်ႇဝူင်းၵူၼ်း ၸႄႈဝဵင်းၼမ်ႉတူႈလၢတ်ႈဝႃႈ “ ဝၢႆးလင်ၸဝ်ႈ သၢင်ႇၶဝ် လဵၼ်ႈမၢၵ်ႇတႅၵ်ႇသေ မၢတ်ႇၸဵပ်း 8 တူၼ်ၼၼ်ႉ၊ ထိုင်မႃး ဝၼ်းတီႈ 9 ယူႇတီႈၽူႈ ၵွၼ်းဢိူင်ႇ၊ ၽူႈမီးပုၼ်ႈၽွၼ်းၶဝ်ႁူမ်ႈလူၺ်ႈတပ်ႉသိုၵ်းမၢၼ်ႈ ဢွၼ်ၵၼ်ၵႂႃႇသွၵ်ႈႁႃထႅင်ႈ ၸွမ်းႁိမ်း ႁွမ်းဝတ်ႉၼၼ်ႉ လႆႈထူပ်းႁၼ်ထႅင်ႈ မၢၵ်ႇၾင်လိၼ် 20 လုၵ်ႈပၢႆ၊ မၢၵ်ႇၸိူဝ်းၼၼ်ႉ သိုၵ်းမၢၼ်ႈၵူႈ ၵႂႃႇယဝ်ႉ” ဝႃႈၼႆ။
သိုပ်ႇလၢတ်ႈထႅင်ႈဝႃႈ လွၵ်းလိၼ်ႁိမ်းဝတ်ႉၼၼ်ႉ မီးၾၢႆႇဢွၵ်ႇဝတ်ႉၸေႇယုသုၶ၊ မိူဝ်ႈလၢႆလၢႆပီ ၼၼ်ႉ သိုၵ်းမၢၼ်ႈမႃး တင်ႈတပ်ႉသေ ထွၼ်ဢွၵ်ႇၵႂႃႇ၊ ပီႈၼွင်ႉၵူၼ်းဝၢၼ်ႈသမ်ႉ ဢဝ်တီႈလိၼ်ၼၼ်ႉ ၸႅၵ်ႇပၼ်ၵၼ်ၶိုၼ်း ယွၼ်ႉဝႃႈ ပဵၼ်တီႈလိၼ်ပူႇမွၼ်ႇၼၢႆးယႃႈ ၽုၵ်ႇသွမ်ႈမႃးၸဵမ်လႂ်” ဝႃႈၼႆ။
ၵဵဝ်ႇၵပ်းလွင်ႈၼႆႉ ယူႇတီႈၾၢႆႇတပ်ႉသိုၵ်းမၢၼ်ႈ ဢၼ်တူင်ႉၼိုင်တၢင်းပွတ်းတွၼ်ႈၼၼ်ႉ လၢတ်ႈဝႃႈ “ တီႈၼႂ်းသူၼ်ဢၼ်ၼႆႉ ႁဝ်းၵေႃႈဢမ်ႇၸွမ်းႁူႉလႆႈထႅင်ႈ ယူဝ်ဝႃႈတေမီးထႅင်ႈဢၼ်ၾင်ဝႆႉ မၢၵ်ႇၶိူဝ်း ႁိုဝ်၊ ႁဝ်းၵေႃႈဢမ်ႇၸၢင်ႈဝႃႈ ႁဝ်းၶႃႈဢမ်ႇၸၢင်ႈဢဝ်ပုၼ်ႈၽွၼ်း” ဝႃႈၼႆ။
မိူဝ်ႈပူၼ်ႉမႃး ဝၼ်းတီႈ 8/5/2017 ယၢမ်းၵၢင်ၼႂ် 10:00 ၼၼ်ႉ ၸဝ်ႈသၢင်ႇဢွၼ်ႇ တီႈဝိႁၢရ် ၸေႇယသုၶ ဢိူင်ႇမိူင်းယဵၼ် ၵႂႃႇၵဵပ်းဢဝ်မၢၵ်ႇပွမ်းၵဝ်ႇဢၼ်ၶုတ်းႁၼ်ၼႂ်းလိၼ်ၼၼ်ႉ မႃးလဵၼ်ႈ။ မၢၵ်ႇၼၼ်ႉၵူၼ်း ဝၢၼ်ႈၶုတ်း ၵိူင်လိၼ် တပ်ႉႁၢမ်း တပ်ႉၵဝ်ႇ သိုၵ်းလူင်ပွင်ၸိုင်ႈမၢၼ်ႈ။ ဢၢၼ်းဢဝ် တီႈလိၼ်ၼၼ်ႉ ႁဵတ်းႁူင်းႁေႃ(ၵျွင်းၽြႃး) တီႈဝႆႉႁုၼ်ႇႁၢင်ႈၽြႃး။ ၸဝ်ႈသၢင်ႇဢွၼ်ႇၶဝ် သမ်ႉၵႂႃႇၵဵပ်း ဢဝ်မႃး ဝိုတ်ႉလူင်းၵျွင်းလဵၼ်ႈလႄႈ တႅၵ်ႇတိူဝ်ႉ မၢတ်ႇၸဵပ်း 8 တူၼ်။ တေႃႈလဵဝ် လႆႈသူင်ႇယႃတူဝ် ဝႆႉတီႈ ႁူင်းယႃလူင်ၵူၼ်းမိူင်းလႃႈသဵဝ်ႈ ဢၼ်လႆႈသူင်ႇယႃတီႈဝဵင်းလိူဝ်ႇၵေႃႈမီး။


text:
မုၵ်ႉၸုမ်းယိပ်းၵွင်ႈၵၢင်ႇၸၢဝ်းၶိူဝ်းၼႆႉ ၾၢႆႇၼိုင်ႈတေလႆႈတူၺ်းၵူၼ်းမိူင်း။ ထႅင်ႈၾၢႆႇၼိုင်ႈ တေလႆႈတူၺ်း ဢဵၼ်ႁႅင်းသိုၵ်းလႄႈ ၼမ်ႉၵတ်ႉၵူၼ်းသိုၵ်း၊ ဢၼ်ႁဝ်းတေႁူမ်ႈၵၼ် တေဢုပ်ႇဢူဝ်းၵၢၼ်မိူင်းၵၼ်ၸိူဝ်းၼႆႉ လမ်ႇလွင်ႈသုတ်းတေလႆႈတူၺ်းသၽႃႇဝ၊ ငဝ်းလၢႆးဝၢၼ်ႈမိူင်း လႅၵ်ႈလၢႆႈမႃးၸိူင်ႉႁိုဝ်ၵေႃႈ ႁႂ်ႈၸၢဝ်းၶိူဝ်း ႁၢင်ႈႁႅၼ်းတူဝ်ႈတၼ်း ႁပ်ႉမၼ်းလႆႈ- ၸဝ်ႈယွတ်ႈသိုၵ်းလၢတ်ႈ။
ပၢင်ၵုမ်ၽူႈၼမ်းၸိၵ်းၸွမ်ၸၢဝ်းၶိူဝ်း ၸိူဝ်းယိပ်းၵွင်ႈၵၢင်ႇ လုၵ်ႉၽိုၼ်ႉ ၼႂ်းၵဵင်းမႆႇ
မိူဝ်ႈဝၼ်းတီႈ 8-9/04/2017 ၶၢဝ်းတၢင်းသွင်ဝၼ်းၼၼ်ႉ ၽူႈၼမ်းၸိၵ်းၸွမ်ၸၢဝ်းၶိူဝ်း ၸိူဝ်းယိပ်းၵွင်ႈၵၢင်ႇ လုၵ်ႉၽိုၼ်ႉ ၸိူဝ်းလူင်းလၢႆးမိုဝ်းၵိုတ်းယိုဝ်းတူဝ်ႈမိူင်း (NCA) လႄႈ ၸိူဝ်းပႆႇလႆႈလူင်းလၢႆးမိုဝ်း NCA ဢၼ်ပဵၼ်လုၵ်ႈၸုမ်း ၶွင်ႊသီႊၾႅတ်ႊၻရႄႊႁူမ်ႈတုမ်ၵူႈၸၢဝ်းၶိူဝ်း (UNFC) ႁူမ်ႈတင်းမူတ်း 15 ၸုမ်း ၸတ်းႁဵတ်းပၢင်ၵုမ်ၵၼ် တီႈၼႂ်းဝဵင်းၵဵင်းမႆႇ ၸိုင်ႈထႆး။
ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၵႂၢမ်း တီႈပၢင်ၵႅဝ်ႈပိုတ်ႇပၢင်ၵုမ်ဝႃႈ- “သူၸဝ်ႈႁဝ်းၶႃႈၸိူဝ်းၼႆႉ ပဵၼ်မုၵ်ႉၸုမ်းယိပ်းၵွင်ႈၵၢင်ႇလၢႆလၢႆ။ ပိူင်ၼိုင်ႈၼႆႉ ႁဝ်းၶႃႈတေလႆႈဝူၼ်ႉ တေလႆႈတူၺ်းတီႈၵူၼ်းမိူင်းႁဝ်း၊ ၵူၼ်းမိူင်းႁဝ်းၶႂ်ႈလႆႈဢီႈသင်၊ ၵူၼ်းမိူင်းႁဝ်း ယူႇၾၢႆႇလင်ႁဝ်းတႄႉယူႇႁႃႉ၊ ႁဝ်းၶႃႈတေလႆႈႁူႉ။ ထႅင်ႈပိူင်ၼိုင်ႈ ႁဝ်းၶႃႈတေလႆႈတူၺ်းဢဵၼ်ႁႅင်းသိုၵ်းႁဝ်း၊ ၼမ်ႉၵတ်ႉသိုၵ်းႁဝ်း၊ ဢဵၼ်ႁႅင်းသိုၵ်းႁဝ်းၼႆႉ ၸွင်ႇပႃႈႁၢင်ႈႁႅၼ်းတူဝ်ႈတၼ်း။ ဢၼ်ႁဝ်းၶႃႈတေႁဵတ်းတပ်ႉ ၾႅတ်ႊၻရႄႊဢၼ်ဝႃႈၼၼ်ႉ ႁဝ်းၶႃႈတူဝ်ႈတၼ်းၵၼ်ယဝ်ႉႁိုဝ်၊ လွင်ႈၼၼ်ႉၵေႃႈ ႁဝ်းၶႃႈတေလႆႈၼပ်ႉသွၼ်ႇ။ ဢမ်ႇၸႂ်ႈဝႃႈ ႁဝ်းၶႃႈတႅမ်ႈသေပိုၼ်ၽၢဝ်ႇ ဢဝ်ၸိုဝ်ႈမၼ်းလၢႆလၢႆၵူၺ်း။ လွင်ႈၼႆႉတပ်ႉမတေႃႇသမ်ႉ ႁပ်ႉလႆႈယူႇႁႃႉ၊ ၸွင်ႇၶဝ်တေႁပ်ႉလႆႈ”။
ၵၢၼ်မိူင်းဝၼ်းမိူဝ်ႈၼႆႉ ဢမ်ႇဝႃႈၼႂ်းမိူင်းႁူမ်ႈတုမ်မိူင်းမၢၼ်ႈ၊ ဢမ်ႇဝႃႈလုမ်ႈၾႃႉ မိူင်းႁိမ်းႁွမ်းႁဝ်းၶႃႈ ၶဝ်ပၼ်ႁႅင်းဢီႈသင်ဢၼ်ဝႃႈၼၼ်ႉၵေႃႈ ႁဝ်းၶႃႈတေလႆႈတူၺ်း။ ၵွပ်ႈၼၼ်လႄႈ ပိူဝ်ႈတႃႇႁဝ်းတေၽွမ်ႉႁူမ်ႈၵၼ် ၵေႃႈလီ၊ ပိူဝ်ႈတႃႇဢုပ်ႇဢူဝ်းၵၢၼ်မိူင်းၵၼ်ၼၼ်ႉၵေႃႈလီ၊ ႁဝ်းၶႃႈလူဝ်ႇတူၺ်းၸွမ်းသၽႃႇဝ။ ပေႃးႁဝ်းၶတ်း သၽႃႇဝ မၼ်းတေဢမ်ႇၵႂႃႇလႆႈ။ ႁဝ်းၶႃႈတေယူႇႁူမ်ႈၵၼ်သေ ဢုပ်ႇဢူဝ်းၵၼ်ၵႂႃႇၶၢဝ်းတၢင်းၼႃႈၼၼ်ႉ လမ်ႇလွင်ႈတီႈသုတ်းၼႆႉ တေလႆႈတူၺ်းသၽႃႇဝ၊ ပိုၼ်းဢၼ်ပဵၼ်မႃးလႄႈ ဢၼ်တေၵႂႃႇတၢင်းၼႃႈ။ ၶႃႈႁဝ်းႁၼ်ထိုင်ဝႃႈ NCA လွင်ႈငမ်းယဵၼ်ဢၼ်ႁဝ်းႁဵတ်းယူႇၼႆႉ မၼ်းတေပႂ်ႉႁဝ်းၶႃႈယူႇတႃႇသေႇၼၼ်ႉ တေဢမ်ႇပဵၼ်လႆႈ။ ၵၢၼ်လႅၵ်ႈလၢႆႈၼၼ်ႉ လႅၵ်ႈလၢႆႈမႃးၸိူင်ႉႁိုဝ်ၵေႃႈယဝ်ႉ ႁႂ်ႈႁဝ်းၶႃႈလႆႈႁၢင်ႈႁႅၼ်းတူဝ်ႈတၼ်း ႁပ်ႉမၼ်းလႆႈ- ၸဝ်ႈယွတ်ႈသိုၵ်း မွၵ်ႇလၢတ်ႈၵႂႃႇၼင်ႇၼႆ။
ပၢင်ၵုမ်ၼႂ်းၶၢဝ်းတၢင်း 2 ဝၼ်းၼၼ်ႉ ဢုပ်ႇဢူဝ်းၵၼ် ႁႃတႅပ်းတတ်းလွင်ႈၽိုၼ်လိၵ်ႈလၢႆး ဢၼ်တႅမ်ႈဝႆႉမိူဝ်ႈ ပၢင်ၵုမ်လူင်မၢႆႇၵျႃႇယၢၼ်ႇ၊ လွင်ႈပပ်ႉၵူႈမိုဝ်း ၵဵဝ်ႇၵပ်းလွင်ႈလိၵ်ႈႁူမ်ႈမၢႆပၢင်လူင်၊ ၼမ်ႉၸႂ်ပၢင်လူင်၊ တီႈပွင်ႇၵႂၢမ်းမၢႆ လိၵ်ႈႁူမ်ႈမၢႆပၢင်လူင်၊ လွင်ႈပိုၼ်ႉထၢၼ်ၵၢၼ်ၵေႃႇတင်ႈမိူင်းႁူမ်ႈတုမ် ၾႅတ်ႊၻရႄႊ ၻီႊမူဝ်ႊၶရေႊၸီႊ (လၵ်းၵၢၼ်ၸိုင်ႈမိူင်းႁူမ်ႈတုမ်)၊ ပိုၼ်ႉထၢၼ်လွင်ႈႁူမ်ႇလူမ်ႈၸိူဝ်ႉၸၢတ်ႈ၊ ထတ်းသၢင်ၶိုၼ်းယူင်ႉၶၢပ်ႈၵၢၼ်မိူင်း၊ ထတ်းသၢင်ၶိုၼ်းလွင်ႈၵၢၼ်ပႂ်ႉတူၺ်းလွင်ႈငမ်းယဵၼ်၊ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် (ပွၵ်ႈၵမ်း 2) ဢၼ်တေၸတ်းႁဵတ်းၶၢဝ်းတၢင်းၼႃႈ ၸိူဝ်းၼႆႉ။
ပၢင်ၵုမ်လူင်ၽူႈၼမ်းၸိၵ်းၸွမ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉၼႆႉ ၵႃႈပူၼ်ႉမႃး ယၢမ်ႈၸတ်းႁဵတ်းတီႈ မၢႆႇၵျႃႇယၢၼ်ႇ ၸႄႈမိူင်းၶၢင်၊ ၼႃႈလိၼ်ၵုမ်းၵမ်တပ်ႉသိုၵ်းၶၢင် (KIA) ၼႂ်းပီ 2016 ပွၵ်ႈၼိုင်ႈလႄႈ တီႈလေႃႇၶီးလႃႇ ၸႄႈမိူင်းယၢင်းၽိူၵ်ႇ၊ ၼႂ်းၼႃႈလိၼ်ၵုမ်းၵမ် ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ၼႂ်းပီ 2015 ပွၵ်ႈၼိုင်ႈ။


text:
ၶၢဝ်ႇၵၢၼ်သိုၵ်း
ပၢင်ပိုတ်ႇၵၢၼ်သွၼ် ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈ 17 ပၢတ်ႈ 3 တီႈငဝ်ႈၸိုင်ႈလွႆတႆးလႅင်း
- Details
- Created on 01 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ပိုတ်ႇၽုၺ်ႇ ၵၢၼ်သွၼ်ငဝ်ႈၶၢမ်ႇပိုၼ်ႉ ၵၢၼ်သိုၵ်း ၸုပ်ႈ 17 ပၢတ်ႈ 3 တီႈႁူင်းၽိုၵ်းသွၼ်ၵၢၼ်သိုၵ်း (ပၢင်မၢႆ 3) တီႈငဝ်ႈၸိုင်ႈလွႆတႆးလႅင်း လႄႈ မီးၽူႈႁၵ်ႉၸိူဝ်ႉၸၢတ်ႈ ၶိုၼ်ႈႁဵၼ်းသွၼ်တင်းၼမ်။
မိူဝ်ႈၼႆႉ ဝၼ်းထီႉ 01 June 2017 ယၢမ်းၵၢင်ၼႂ် 9:00 မူင်းၼၼ်ႉ ၵႅမ်ႁူဝ်ပဝ်ႈ 2 RCSS ၸွမ်ႁၢၼ်ၶိူဝ်းငိုၼ်း ၊ ၽူႈယႂ်ႇၵူၼ်းလူင် ၵူႈႁွင်ႈၵၢၼ် လႄႈ လုၵ်ႈႁဵၼ်း ၶဝ်ႈဢဝ်တီႈယူႇယဝ်ႉတူဝ်ႈ ၊ ၼႂ်းၼၼ်ႉ ၵႅမ်ႁူဝ်ပဝ်ႈ 2 RCSS ၸွမ်ႁၢၼ် ၶိူဝ်းငိုၼ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႂႃႇဝႃႈ -
မုၵ်ႉၸုမ်းႁဝ်းလႆႈတူင်ႉၼိုင် ႁဵတ်းသၢင်ႈမႃးၼႆႉ တွၼ်ႈတႃႇ ၸိူဝ်ႉၸၢတ်ႈ ၊ ဝၢၼ်ႈမိူင်း ၊ ၽႃႇသႃႇ ၊ သႃႇသၼႃႇ ၶွင်ႁဝ်း ၊ ၵၢၼ်သိုၵ်း ၼႆႉ တေလႆႈႁူႉငဝ်ႈၶၢမ်ႇပိုၼ်ႉ ၵၢၼ်တိုၵ်း ၊ ၵၢၼ်တူင်ႉၼိုင်သိုၵ်း ၊ ၵၢၼ်ၸွပ်ႇသွၵ်ႈၽူႈၶဵၼ် ၵဵဝ်ႇၵၢၼ်သိုၵ်း လႄႈ ၶေႃႈတိုဝ်းၵမ် ပၵ်းပိူင်လၵ်းမၢႆသိုၵ်း ဢၼ်တေလႆႈႁဵတ်း လႄႈ ဢမ်ႇလႆႈႁဵတ်း ဢိၵ်ႇတင်း ဢၼ်တေလႆႈငိူင်ႉဝႄႈ ၊ မိူဝ်ႈၼႂ်းၵၢၼ်သွၼ်ၼႆႉ တေမီးလွင်ႈထူပ်းၵၢၼ်ယၢပ်ႈ ၽိုတ်ႇတုၵ်ႉယၢၵ်ႇ လႄႈလူဝ်ႇလႆႈမီးလွင်ႈယိူၼ်ႉၵၼ်ႈ ၶၢမ်ႇတုၵ်ႉ ၊ လုၵ်ႈႁဵၼ်းၶဝ် ႁႂ်ႈမီးသတိ မၼ်ႈၼိမ် ၼႂ်းတူဝ်ၵဝ်ႇ လႄႈ လုမ်းလႃးႁၵ်ႉသႃ ပၢႆးယူႇလီတူဝ်ၵဝ်ႇသေ ၶတ်းၸႂ်ႁဵၼ်းဢဝ် တီႈၶူးၶဝ်သွၼ်ပၼ် ပၺ်ႇၺႃႇႁဝ်း ၼၼ်ႉၼႆယူႇယဝ်ႉ။
တႆးလွတ်ႈလႅဝ်း
ၽူႈမီးပုၼ်ႈၽွၼ်း တၢင်ႇၼႄ ၽႃႇသႃႇတႃႇၽိုၵ်းသွၼ် ငဝ်ႈငၢမ်ႇပိုၼ်ႉၵၢၼ်သိုၵ်းပၼ် လုၵ်ႈႁဵၼ်းၸုပ်ႈ 17 ပၢတ်ႈ 3 ယဝ်ႉသေ ၵႅမ်ႁူဝ်ပဝ်ႈ 2 RCSS ၸွမ်ႁၢၼ်ၶိူဝ်းငိုၼ်း မွၵ်ႇလၢတ်ႈ ပိၵ်ႉပၢင်ၵႂႃႇ ယူႇယဝ်ႉ။


text:
တပ်ႉသိုၵ်းၸိုင်ႈတႆး SSPP/SSA တင်း သိုၵ်းလွႆ ဢၼ်မီးၸိုဝ်ႈ ဝႃႈ တပ်ႉသိုၵ်းပူတ်း ပွႆႇၸိူဝ်ႉ ၸၢတ်ႈတဢၢင်း TNLA ၼၼ်ႉ လႆႈၸႂ်ၵၼ်ဢွၵ်ႇလိၵ်ႈၸီႉသင်ႇ တႃႇလူတ်းယွၼ်ႇပၼ်ႁႃ ဢၼ် ပဵၼ် ယူႇဝူင်ႈၵၢင် သွင်မူႇသွင်ၸုမ်းသေတႃႉ ယင်းပႆႇၵႄႈလိတ်ႈလႆႈသေ သွင်ၾၢႆႇ တိုၵ်ႉမီး လွင်ႈၶဵင်ႈၶႅင်ၵၼ်ဝႆႉယူႇ ဝႃႈၼႆ။
တပ်ႉသိုၵ်းၸိုင်ႈတႆး SSPP/SSA
ၸုမ်းသိုၵ်း SSPP/SSA တင်း PSLF/TNLA ၼႆႉ တင်းသွင်ၾၢႆႇ လႆႈၸႂ်ၵၼ်ဝႃႈ ပိူဝ်ႈတႃႇ တေလူတ်းယွၼ်ႇ ပၼ်ႁႃ ဢၼ်ပဵၼ်ၼႂ်းဝူင်ႈၵၢင် သွင်မူႇသွင်ၸုမ်းၼႆသေ ဢွၵ်ႇလိၵ်ႈၸီႉ သင်ႇၵေႃႉႁၢၼ်ၵေႃႉသိုၵ်း မီးမႃးလိူၼ်ပၢႆ။ ၵူၺ်းၵႃႈ ယင်းပႆႇထိုင်တီႈ လီၵၼ်တႄႉ၊ ၾၢႆႇသိုၵ်းလွႆ ၵေႃႈ ၼႄး ၸုမ်းသိုၵ်း SSPP/SSA တီႉမတ်ႉၵူၼ်းၶဝ် ၼႆသေ တွပ်ႇတႅၼ်းၶိုၼ်း လႄႈ ႁဵတ်းႁႂ်ႈ ၵူၼ်းၼႂ်းပိုၼ်ႉတီႈ ယူႇယၢပ်ႇမႃးလိူဝ်ၵဝ်ႇ -ၼႆ ၵူၼ်းယူႇၼႂ်းၸႄႈဝဵင်းၼမ်ႉတူႈလၢတ်ႈ။
ၽူႈမီးသုၼ်ႇလႆႈလၢတ်ႈၸႃ ၼႂ်း SSPP/SSA ၵေႃႉၼိုင်ႈလၢတ်ႈ– “ၵဵဝ်ႇလူၺ်ႈလွင်ႈတၢင်း ၵူၼ်းမိူင်း ၸိုင်ႈတႆးပွတ်းႁွင်ႇ ဢၼ်တိုၵ်ႉ ထူပ်းၽေးတၢင်းယၢပ်ႇ ၺႃးၸုမ်းသိုၵ်းလွႆ TNLA တဵၵ်းတဵင်ၸိူဝ်း ၼၼ်ႉ တေႃႈလဵဝ် ၽူႈယႂ်ႇၵူၼ်းလူင် တီႈငဝ်ႈငုၼ်း ယင်းတိုၵ်ႉ ၶတ်းၸႂ်ၵႄႈ လိတ်ႈပၼ်ႁႃ – ဝႃႈၼႆ။
တပ်ႉသိုၵ်းတဢၢင်း TNLA
မိူဝ်ႈဝၼ်းတီႈ 5/2/2017 ၼၼ်ႉ ဢိင်ၼိူဝ် သိုၵ်းလွႆ TNLA ငွႆးယိုဝ်း ငႃးသိုၵ်း SSPP/SSA ၼႂ်း ၸႄႈဝဵင်းၵျွၵ်ႉမႄး သေ သွင်ၾၢႆႇ ၶဵင်ႈၶႅင်တေႃႇၵၼ်။ ဝၼ်းတီႈ 28/2/2017 ႁူပ်ႉဢုပ်ႇၵၼ်တီႈ ငဝ်ႈငုၼ်းဝႃႉ ပၢင်သၢင်း၊ ဝၼ်းတီႈ 8/3/2017 ဢွၵ်ႇၶေႃႈၸီႉသင်ႇ ၸူးၵေႃႉသိုၵ်းၵေႃႉႁၢၼ် ၵူႈတပ်ႉၵွင် ႁႂ်ႈဝႆႉယႂ်ႇ လွင်ႈၽွမ်ႉႁူမ်ႈ သွင်မူႇၸုမ်း၊ သင်မီးပၼ်ႁႃ ႁႂ်ႈႁၢႆးငၢၼ်း ၸူးငဝ်ႈငုၼ်း ၽႂ်မၼ်းသေၵႄႈလိတ်ႈ – ၸဵမ်ၸိူဝ်းၼႆႉ။


text:
Welcome to Tai freedom
တပ်ႉသိုၵ်းမၢၼ်ႈ လႅၵ်ႈလၢႆႈၶၢႆႉၸၼ်ႉပုၼ်ႈၽွၼ်း ၽူႈၼမ်းသိုၵ်း 13-ဢွင်ႈတီႈ
- Created on 06 January 2018
- Written by တႆးလွတ်ႈလႅဝ်း
တူၼ်ႈပီႊမႂ်ႇ 2018 ၼႆႉ တပ်ႉသိုၵ်းမၢၼ်ႈ မီးလွင်ႈမႄးလႅၵ်ႈလၢႆႈၶၢႆႉ ၸၼ်ႉပုၼ်ႈၽွၼ်းၼႃႈၵၢၼ် ၸွမ်ၽူႈၵွၼ်းၽၢႆႇၵႅတ်ႇၶႄသိုၵ်း တပ်ႉၵၢင်ႁၢဝ် ဢမ်ႇၵႃး လႅၵ်ႈလၢႆႈၶၢႆႉပႃး ပုၼ်ႈၽွၼ်း ၸွမ်ၽူႈမီးၸၼ်ႉ ၽၢႆႇထတ်းထွင်တပ်ႉသိုၵ်း၊ ၽူႈၵွၼ်းတိူင်းသိုၵ်း၊ ၽူႈၵွၼ်းၽၢႆႇ ၽႅၼ်ၵၢၼ် ႁၢင်ႈသိုၵ်းၶိုၵ်ႉတွၼ်း၊ ၽၢႆႇႁူမ်ႇလူမ်ႈသိုၵ်း လႄႈ ၽၢႆႇၵုမ်းသင်ႇသိုၵ်း ၸဵမ်ၵႂႃႇလၢႆလၢႆပုၼ်ႈၽွၼ်း ႁူမ်ႈတင်းမူတ်း 13-ဢွင်ႈတီႈ ယူႇယဝ်ႉ။
သိုၵ်းမၢၼ်ႈပိုတ်ႇပၢင်တိုၵ်း ႁပ်ႉတွၼ်ႈပီႊမႂ်ႇ 2018 ၸူး RCSS/SSA
- Created on 05 January 2018
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-292 လႄႈ ၶမရ-332 ႁူမ်ႈႁႅင်းၵၼ် ၶဝ်ႈဝႅတ်ႉယိုဝ်း ပိုတ်ႇပၢင်တိုၵ်းၸူး ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းပီႊမႂ်ႇ-2018 လူၺ်ႈလၢႆးၵႆႇ ငွႆးသၵ်းငူးဢွမ်ႇလႅတ်ႇ ၼႂ်းပိုၼ်ႉတီႈ ၸႄႈဝဵင်းလွႆလႅမ်လႄႈ ႁဵတ်းႁႂ်ႈၵေႃႉသိုၵ်းၵေႃႉႁၢၼ် RCSS/SSA လႆႈလူႇၼိူဝ်ႉလိူတ်ႈၵႂႃႇ ၼႂ်းပၢင်တိုၵ်း 1-ၵေႃႉ ၼႆယဝ်ႉ။
NMSP ၸုမ်းလဵဝ်ၵူၺ်းတႄႉ တေဢမ်ႇလူင်းလၢႆးမိုဝ်း NCA
- Created on 05 January 2018
- Written by တႆးလွတ်ႈလႅဝ်း
ပႃႇတီႇမိူင်းမွၼ်းမႂ်ႇ (NMSP) ႁင်းၶေႃၸုမ်းလဵဝ်ၵူၺ်းတႄႉ တေဢမ်ႇလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းယိုဝ်း ၸိုင်ႈမိူင်းပတ်းပိုၼ်ႉ (NCA) ၵူၺ်းၵႃႈ တိူၵ်ႉတီႈဝႃႈ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ဢမ်ႇပႆႇလူင်းလၢႆးမိုဝ်းၼႆသေတႃႉ သင်လုၵ်ႈၸုမ်း ၸုမ်းၼိုင်ႈၼႂ်းၼၼ်ႉ ႁူမ်ႈလူင်းလၢႆးမိုဝ်းၸွမ်း ယူႇၼႆတႄႉ NMSP တေလူင်းလၢႆးမိုဝ်းၵႂႃႇယူႇ ဝႃႈၼႆ။
UNFC တေတ်းပၢင်ၵုမ် ႁႃလွၵ်းလၢႆး တႃႇလူင်းလႆႈလၢႆးမိုဝ်း လိၵ်ႈႁူမ်ႈမၢႆ NCA
- Created on 05 January 2018
- Written by တႆးလွတ်ႈလႅဝ်း
ပိူဝ်ႈတႃႇပေႃးတေၸၢင်ႈႁူမ်ႈပႃး လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (NCA) ၸွမ်းၸုမ်း လူင်ပွင်ၸိုင်ႈမၢၼ်ႈ လႆႈၼၼ်ႉ ၼႂ်းဝူင်ႈၼႆႉ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) 4-ၸုမ်း တေၸတ်းပၢင်ၵုမ်ၽူႈၼမ်း ဢၼ်ၼိုင်ႈသေ သွၵ်ႈႁႃလွၵ်းလၢႆးသဵၼ်ႈတၢင်းမၼ်းၵႂႃႇၼႆယဝ်ႉ။
KIO/KIA လႅၵ်ႈလၢႆႈၽူႈၼမ်းမႂ်ႇမုၵ်ႉၸုမ်း
- Created on 05 January 2018
- Written by တႆးလွတ်ႈလႅဝ်း
ၽွင်းၶၢဝ်း ၸုမ်းယိပ်းၵွင်ႈၵၢင်ႇႁႅင်းယႂ်ႇ ၼႂ်းၸၢဝ်းၶိူဝ်းၸုမ်းၼိုင်ႈ ဢၼ်ပဵၼ် မုၵ်ႉၸုမ်း/တပ်ႉသိုၵ်း လွတ်ႈလႅဝ်းသဝ်းၶေႃၶၢင် (KIO/KIA) တိုၵ်ႉမီးလွင်ႈၶဵင်ႈၶႅင်ႇၵၢၼ်သိုၵ်း ၵၼ်ဝႆႉတင်း တပ်ႉသိုၵ်းမၢၼ်ႈယူႇၼႆႉ KIO/KIA လႆႈမီးလွင်ႈလႅၵ်ႈလၢႆႈလိူၵ်ႈတၢင်ႇ ႁူဝ်ပဝ်ႈ၊ ၵႅမ်ႁူဝ်ပဝ်ႈ လႄႈ ၽူႈၼမ်းမႂ်ႇမုၵ်ႉၸုမ်း ၽၢႆႇၵၢၼ်ပၢႆးမိူင်း ပၢႆးသိုၵ်း ႁူမ်ႈတင်းမူတ်း 5-ပုၼ်ႈၽွၼ်း။
More Articles...
- တႃႇပွင်ပဵၼ် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆး တီႈဝဵင်းလၢင်းၶိူဝ်း ႁႂ်ႈထိုင်တီႈ လႆႈၶတ်းၸႂ်ၵေႃႇသၢင်ႈ ဢွင်ႈတီႈမၼ်းဝႆႉ ၶိုၼ်းၶိုၼ်းဝၼ်းဝၼ်း
- ၸုမ်းတႆး 9-ၸုမ်း ႁူမ်ႈၵၼ်ၸွႆႈထႅမ် ၵူၼ်းမိူင်း 3-ဝၢၼ်ႈ ပၢႆႈၽေးပၢင်တိုၵ်း သိုၵ်းမၢၼ်ႈ လႄႈ သိုၵ်းၶၢင်
- UPDJC ၸတ်းပၢင်ၵုမ်ၸုမ်းၽူႈၼမ်းၼႂ်း ပွၵ်ႈၵမ်း-19
- KNPP ယွၼ်းႁူပ်ႉဢုပ်ႇ တေႃႇဢွင်ႇသၢၼ်းသုၵျီႇ သုၼ်ႇတူဝ်သေတႃႉ ၵူၺ်းဢမ်ႇလႆႈ
- ၸုမ်းႁႅင်းၵၢၼ်တႆး ထုင်ႉမၢဝ်း ၸွႆႈထႅမ်မီႇၽၵ်းထိုင် ၵေႃႉသိုၵ်းၵေႃႉႁၢၼ် RCSS/SSA


text:
ႁူဝ်ၾူၼ်ၼႆႉ တၢင်းပဵၼ်ၶႆႈၼၢဝ်ယုင်း လိူတ်ႈသုင် (ၶႆႈလိူတ်ႈဢွၵ်ႇ) ၽႄႈၸွတ်ႇတီႈ ၸႄႈတွၼ်ႈ ၵဵင်းႁၢႆး ပွတ်းလႅၼ်လိၼ် ထႆး- တႆး၊ ယၢမ်းလဵဝ် တၢင်းပဵၼ်ၶႆႈၼၢဝ်ၼႆႉ ၽႄႈၸပ်းၵၼ် မီးႁိမ်းၸမ် 200 ။
ၸဝ်ႈၼႃႈတီႈႁွင်ႈၵၢၼ် ၾၢႆႇပၢႆးယူႇလီ ႁူမ်ႈပႃးၾၢႆႇၸွႆႈထႅမ်ၼႂ်းဢိူင်ႇဝၢၼ်ႈ (ဢေႃႊသေႃမေႃႊ) ၽူႈႁူမ်ႈသၢင်ႈ(ဢႃႊသႃသမၵ်ႇ) ဝၢၼ်ႈႁူဝ်ၾၢႆ ၸႄႈဝဵင်းမိူင်း ၸႄႈတွၼ်ႈၵဵင်းႁၢႆး ဢွၼ်ၵၼ်လူင်းပိုၼ်ႉတီႈ သိတ်ႇယႃႈၶႃႈယုင်း ၽဵဝ်ႈပတ်းထွၵ်ႇပႅတ်ႈၼမ်ႉၶင် ၼႂ်းၵွၵ်း ၼႂ်းထၢင် ၼႂ်းယၢင်မၢၵ်ႇရူတ်ႉၵႃး တီႈၼမ်ႉၸၢင်ႈၶွၼ်ႈၸၢင်ႈၶင်ဝႆႉၸိူဝ်းၼၼ်ႉ ႁဵတ်းလိူမ်ႈလႆႇမူတ်းသႂ် ဝႃႈၼႆ။
ႁွင်ႈၵၢၼ်ၶၢဝ်ႇ maesainews ပိုၼ်ၽၢဝ်ႇ မိူဝ်ႈဝၼ်းတီႈ 26 လိူၼ်ၵျႃၼ်ႊ 2015 ဝႃႈၸဝ်ႈၼႃႈတီႈ ၵူတ်ႇထတ်း ထူပ်းႁၼ်ၵူၼ်းၸပ်းတၢင်းပဵၼ် ၶႆႈလိူတ်ႈဢွၵ်ႇ ပဵၼ် ၵူၼ်းလွႆ ၊ ၵူၼ်းၼႂ်းဝၢၼ်ႈ ႁူဝ်ၾၢႆ ၵူၼ်းဝၢၼ်ႈၸဵတ်းယွတ်ႈ ဝၢၼ်ႈၼွင်ႁဵင် ဢိၵ်ႇလၢႆလၢႆဝၢၼ်ႈ။ ၼႂ်းၸႄႈတွၼ်ႈၵဵင်းႁၢႆးၼႆႉ ၽႄႈတိူၼ်း 14 ၸႄႈဝဵင်း 36 ဢိူင်ႇ 63 ဝၢၼ်ႈ ။ ၼႂ်းပီၼႆႉၵူၺ်း ၵူၼ်း ၸပ်းတၢင်းပဵၼ် တင်းသဵင်ႈမီး 186 ၵေႃႉ ။
တၢင်းပဵၼ်လႆႈၼၢဝ်ယုင်း လိူတ်ႈသုင် ဢမ်ႇၼၼ် ဢၼ်ထႆးႁွင်ႉဝႃႈတၢင်းပဵၼ်ၶႆႈလိူတ်ႈဢွၵ်ႇၼႆႉ ပဵၼ်တၢင်းပဵၼ် ဢၼ်မႃးၸွမ်းယုင်းလၢႆး။ ယုင်းလၢႆးၼႆႉ ၽႄႈၸိူဝ်ႉတႅၵ်ႇၶႆႇၼႂ်းၶၢဝ်းၾူၼ်။ တၢင်းပဵၼ် ၶႆႈလိူတ်ႈဢွၵ်ႇၼႆႉၵေႃႈ ဢမ်ႇပႆႇမီးယႃႈယႃ တႃႇယူတ်းယႃၵမ်းသိုဝ်ႈ။ ပေႃးယႃ ဢမ်ႇၶိုတ်းၸိုင် ထိုင်တီႈၸၢင်ႈတၢႆ လူးၵွၼ်ႇ ။


text:
လူင်ပွင်ၸိုင်ႈထႆးပိုၼ်ၽၢဝ်ႇ တေၵူတ်ႇထတ်းယိုတ်းရူတ်ႉၵႃး ၽူႈၸိူဝ်းဢမ်ႇမီးဝႂ်ၶပ်းၶီႇရူတ်ႉလႄႈ ဢမ်ႇမီးဝႂ်ႁပ်ႉႁွင်းၽေးၵိုင်ႉၵၢင်ႉ (ၽေႃႊရေႃႊပေႃႊ) သေႁေႃႈရူတ်ႉၵႃး။
Photo:Google.com
မိူဝ်ႈဝၼ်းတီႈ 12/05/2017 သိုဝ်ႇၶၢဝ်ႇထႆးရတ်ႊ ပိုၼ်ၽၢဝ်ႇဝႃႈ – တႄႇဢဝ်ႁၢင်လိူၼ်မေႊ 2017 ၼႆႉၵႂႃႇ ၸဝ်ႈၼႃႈတီႈပလိၵ်ႈၼႂ်းမိူင်းထႆး တေတင်ႈလၢၼ်ႇ(ၵဵတ်ႉ)ၵူတ်းထတ်း ရူတ်ႉၵႃးၼိူဝ်သဵၼ်ႈ တႃႈသၢႆတၢင်းႁၢဝ်ႈႁႅင်း သင်တီႉၺႃးၽူႈဢမ်ႇမီးဝႂ်ၶႂၢင်ႉႁေႃႈရူတ်ႉ(ဝႂ်ၶပ်းၶီႇ) ဢမ်ႇလႆႈတေႃႇ (ၽေႃး ရေႃႊၿေႃႊ) ၸိုင်တေယိုတ်းရူတ်ႉၸူဝ်ႈၶၢဝ်း – ဝႃႈၼႆ။
Photo:Google.com
ၸွမ်သိုၵ်းလူင် ဝိတ်ႊထယႃႊ ပရႃႊယူင်ႊၽၼ်ႊ ၵႅမ်ၽူႈၵွၼ်းလုမ်းပလိၵ်ႈငဝ်ႈၸိုင်ႈ မိူင်းထႆးလၢတ်ႈ ဝႃႈ – “ယိူင်းဢၢၼ်းၼင်ႇႁိုဝ်တေလူတ်းပၼ်ႁႃရူတ်ႉၵႃးတိတ်းၵပ်ႉ၊ လွင်ႈၵႃးတုမ်ႉၽႃႇၵၼ် – ပဵၼ် ၽေးၵိုင်ႉၵၢင်ႉသေ ၵူၼ်းလႆႈမၢတ်ႇၸဵပ်းလူႉသုမ်းသၢႆၸႂ် ။ ပေႃးမႃးတူၺ်းၸိုင်ပၼ်ႁႃ ဢၼ်ၵႆႉႁူပ်ႉ ထူပ်းၵမ်ႈၼမ်ပဵၼ်ယွၼ်ႉလူၺ်ႈ ႁေႃႈရူတ်ႉႁေႃႈၵႃးဝႆး လိူဝ်သေမၢႆမီႈမၵ်းမၼ်ႈဝႆႉ၊ ႁေႃႈရူတ်ႉပိၼ်ႈ ၾူၼ်၊ ႁေႃႈရူတ်ႉၵႃးၼိူဝ်သဵၼ်ႈ တၢင်းၵူၼ်းပႆၸိူဝ်းၼႆႉ ယွၼ်းႁႂ်ႈၵူၼ်းဝၢၼ်ႈၵူၼ်းမိူင်းဢွၼ် ၵၼ်ႁဵတ်းၸွမ်း ၼင်ႇပၵ်းပိူင်မၢႆမီႈသေၵမ်း ” ဝႃႈၼႆ။
Photo:Google.com
ၵွပ်ႈၼၼ်လႄႈၵူၼ်းႁေႃႈရူတ်ႉၵႃးၵူႈၵေႃႉ တေလႆႈမီးဝႂ်ၶႂၢင်ႉႁေႃႈရူတ်ႉၵႃး(ဝႂ်ၶပ်းၶီႇ)လႄႈ ဝႂ်ႁပ်ႉႁွင်း ၽေးၵိုင်ႉၵၢင်ႉၼိူဝ်သဵၼ်ႈတၢင်း ၽေႃႊရေႃႊပေႃႊ ဝႃႈၼႆ။
ၵဵဝ်ႇလူၺ်ႈလွင်ႈတၢင်းၸိူဝ်းၼႆႉသေ ၽူႈၵွၼ်းငဝ်ႈလုမ်းပလိၵ်ႈမိူင်းထႆး လႆႈသင်ႇၵႂႃႇတီႈႁူင်းပလိၵ်ႈ ၼႂ်းမိူင်းထႆး တႄႇႁၢင်လိူၼ်ၼႆႉၵႂႃႇ ႁႂ်ႈၵူတ်ႇထတ်းရူတ်ႉၵႃး ႁၢဝ်ႈႁႅင်း ဝႃႈၼႆ။


text:
ၼင်ႇႁိုဝ်ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵႂႃႇ ပေႃးတေၸၢင်ႈ လွတ်ႈဢွၵ်ႇပွၵ်ႈႁိူၼ်းၶိုၼ်း လႆႈၶၼ်ဝႆးၼၼ်ႉ ယူႇတီႈ ၵေႃသိုဝ်ႇၶၢဝ်ႇၸၢဝ်းၶိူဝ်း 26-ၸုမ်း လႆႈတႅပ်းတတ်း တေပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ ၼႆယဝ်ႉ။
ယူႇတီႈပၢင်ၵုမ်လူင် ၵေႃသိုဝ်ႇၶၢဝ်ႇၸၢဝ်းၶိူဝ်း ပွၵ်ႈၵမ်းထူၼ်ႈ-5 ဢၼ်ၸတ်းႁဵတ်းတီႈ ဝဵင်းလွႆၵေႃႇ ၸႄႈမိူင်းယၢင်းလႅင် (26-28 June 2017) ဢၼ်မီး ၵေႃသိုဝ်ႇၶၢဝ်ႇၸၢဝ်းၶိူဝ်း 26-ၸုမ်း ၶဝ်ႈႁူမ်ႈ၊ ၼႂ်းဝၼ်းထူၼ်ႈသွင်ၼၼ်ႉ လႆႈတႅပ်းတတ်း တေႁူမ်ႈၵၼ် ပိုတ်ႇလိၵ်ႈယိုၼ်ႈထိုင်တီႈ ၸွမ်ၸိုင်ႈ ဢူးထိၼ်ႇၵျေႃႇ၊ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၽူႈၵွၼ်းသုင်သုတ်းသိုၵ်းမၢၼ်ႈ ၸွမ်ၸိၵ်းသိုၵ်း မိၼ်းဢွင်ႇလၢႆႇ ပိူဝ်ႈတႃႇႁႂ်ႈ ၽူႈသိုဝ်ႇၶၢဝ်ႇ ၸၼ်ႉသုင် DVB ဢူးဢေးၼၢႆႇ လႄႈ ဢူးပျေႉပူင်းၼၢႆႇ၊ ၽူႈသိုဝ်ႇၶၢဝ်ႇ Irrawaddy ဢူးတဵင်းၸေႃႇ ဢၼ်ထုၵ်ႇသိုၵ်းမၢၼ်ႈ တိၺွပ်းၵႂႃႇၵုမ်းၶင်ဝႆႉ မိူဝ်ႈဝၼ်းထီႉ-26 ၼၼ်ႉ တေၸဵဝ်းလွတ်ႈဢွၵ်ႇ ပွၵ်ႈႁိူၼ်းၶိုၼ်း လႆႈၶၼ်ဝႆး ၼႆယဝ်ႉ။
ၼႂ်းၽိုၼ်လိၵ်ႈပိုတ်ႇထိုင် ၽူႈၼမ်းၸိုင်ႈမိူင်း 3-ၸဝ်ႈၼၼ်ႉ တေတႅမ်ႈပႃးလွင်ႈ တႃႇႁႂ်ႈပွႆႇပၼ်ၶိုၼ်း ၽူႈသိုဝ်ႇၶၢဝ်ႇ ဢၼ်ၺႃးတီႉၺွပ်းၵႂႃႇ ၶၼ်ၶၼ်ဝႆးဝႆး၊ ႁႂ်ႈလႆႈႁုပ်ႈယိုတ်းပၼ် လွင်ႈလႆႈဢဝ်လိူင်ႈဝႆႉ လူၺ်ႈတၢင်ႇမၢႆမီႈ ဢၼ်ဢမ်ႇၸႂ်ႈ မၢႆမီႈ ၵဵဝ်ႇမီႇတီႇယႃႇၶၢဝ်ႇ လႄႈ ႁႂ်ႈလႆႈၵိုတ်းယင်ႉပၼ် ၵၢၼ်လွၵ်ႇငိူတ်ႈ လွင်ႈလွတ်ႈလႅဝ်းသိုဝ်ႇၶၢဝ်ႇ ၸဵမ်ၸိူဝ်းၼႆႉ ၼႆယဝ်ႉ။
ၵဵဝ်ႇလွင်ႈ တီႈဢၼ်တေယိုၼ်ႈလိၵ်ႈၼႆႉသေ ၽူႈၶဝ်ႈၸုမ်း ၶွင်ႇသီႇသိုဝ်ႇၶၢဝ်ႇမီႇတီႇယႃႇ မိူင်းမၢၼ်ႈ လၢတ်ႈဝႃႈ- ဢမ်ႇၶႂ်ႈႁႂ်ႈငဝ်းလၢႆးမၼ်း ႁုၵ်ႉႁၢႆႉၶိုၼ်ႈလိူဝ်ၼႆႉထႅင်ႈ၊ မိူဝ်ႈလဵဝ်ပဵၼ်ၸၼ်ႉၵုမ်းၶင်ဝႆႉၵူၺ်း၊ မိူဝ်ႈပႆႇထိုင်ၸၼ်ႉဢဝ်လိူင်ႈ လႄႈ ၸၼ်ႉပိုတ်ႇၶတီးသႂ်ႇၼၼ်ႉ ၶႂ်ႈႁႂ်ႈၽူႈမီးပုၼ်ႈၽွၼ်း လူင်ပွင်ၸိုင်ႈ ႁဵတ်းသၢင်ႈပၼ်လႄႈ ယူႇတီႈၵေႃသိုဝ်ႇၶၢဝ်းၸၢဝ်းၶိူဝ်း တင်းမူတ်း ၸင်ႇတေယိုၼ်ႈလိၵ်ႈ တိုၵ်းသူၼ်းထိုင် ၼႆယဝ်ႉ။
ၽူႈသိုဝ်ႇၶၢဝ်ႇ 3-ၵေႃႉ ၼႂ်း DVB လႄႈ Irrawaddy ႁူမ်ႈၵူၼ်း တင်းမူတ်း 7-ၵေႃႉ ဢၼ်ထုၵ်ႇသိုၵ်းမၢၼ်ႈ ၵၢဝ်ႇဝႃႈ ပဵၼ်ၽူႈၵပ်းသိုပ်ႇၸွမ်း ၸုမ်းသိုၵ်းပလွင်ႈ (TNLA) ၼႆသေ တိၺွပ်းဢဝ်တီႈ ႁိမ်းဝၢၼ်ႈၽြႃးၵျီး ၼႂ်းဝဵင်းၼမ်ႉသၼ်ႇ ၼႂ်းဝၼ်းထီႉ-26 ၼၼ်ႉ ဢွၼ်တၢင်းလုမ်းၽၢႆႇၵႅတ်ႇၶႄသိုၵ်းမၢၼ်ႈ လႆႈပိုၼ်ၽၢဝ်ႇၵႂႃႇဝႃႈ လႆႈဢဝ်တူဝ်ၶဝ် ၵႂႃႇဢၢပ်ႈဝႆႉ တီႈႁူင်းပလိၵ်ႈမၢၼ်ႈ ဝဵင်းလႃႈသဵဝ်ႈ ယဝ်ႉၼႆသေတႃႉ ၵူၺ်းၵႃႈ တေႃႇမိူဝ်ႈလဵဝ် ၶဝ် 7-ၵေႃႉၵႂႃႇမီးတီႈလႂ်တေႉတေႉၼႆ ယူႇတီႈႁူင်းပလိၵ်ႈမၢၼ်ႈ ဝဵင်းလႃႈသဵဝ်ႈ၊ ဝဵင်းၼမ်ႉသၼ်ႇ လႄႈ လၢႆလၢႆတီႈၵေႃႈ ယင်းပႆႇယိုၼ်ႈယၼ်လၢတ်ႈလႆႈ၊ လွင်ႈၼႆႉႁဵတ်းႁႂ်ႈ ၵေႃသိုဝ်ႇၶၢဝ်ႇ ၸိူဝ်းၵဵဝ်ႇၶွင်ႈလႄႈ လုၵ်ႈမေးပီႈၼွင်ႉတၢင်းႁိူၼ်း လႆႈမႆႈၸႂ်ၸွမ်းႁႅင်းတေႉတေႉ ၼႆယဝ်ႉ။
ၼင်ႇႁိုဝ်ၽူႈသိုဝ်ႇၶၢဝ်ႇ 3-ၵေႃႉ တေလွတ်ႈဢွၵ်ႇပွၵ်ႈၶိုၼ်းႁိူၼ်းလႆႈ ၼင်ႇလွတ်ႈၽေးၼၼ်ႉ ၸိူဝ်းပဵၼ် ၸုမ်းလူင် သုၼ်ႇလႆႈပွႆႇဝၢင်းၵတ်းယဵၼ်/ သုၼ်ႇလႆႈသုၼ်ႇပဵၼ် ၵူႈမိူင်းမိူင်း (Amnesty International - A.I)၊ လုမ်းၽွင်းတၢင် ဢမေႇရိၵၢၼ်ႇ တီႈတႃႈၵုင်ႈ၊ ၸုမ်း Burma Campaign UK ဢၼ်တူင်ႉၼိုင်ႁဵတ်းသၢင်ႈ လွင်ႈမျၢၼ်ႇမႃႇ ဢၼ်ပၵ်းတီႈ Britain ၊ ၶွမ်ႇမတီႇ လွင်ႈၵႅတ်ႇၶႄ ၽူႈသိုဝ်ႇၶၢဝ်ႇ (CPJ) ဢၼ်ပွင်သၢင်ႈ တႃႇမႄးပွႆႇပၼ် ၽူႈသိုဝ်ႇၶၢဝ်ႇဢၼ်ထုၵ်ႇၺွပ်း ၼၼ်ႉၵေႃႈ လႆႈမီးလွင်ႈတိုၵ်းယွၼ်းထိုင် ၽူႈၵွၼ်းသုင်သုတ်းသိုၵ်းမၢၼ်ႈ ၸွမ်ၸိၵ်းသိုၵ်း မိၼ်းဢွင်ႇလၢႆႇ ႁႂ်ႈလႆႈပွႆႇပၼ်ၶိုၼ်း လူၺ်ႈဢမ်ႇမီးၶေႃႈဢၢင်ႈသင် ၶၼ်ၶၼ်ဝႆးဝႆး ၼႆယဝ်ႉ။
တႆးလွတ်ႈလႅဝ်း


text:
လုၵ်ႉတီႈ ပၢၼ်ပဵၼ်တူၼ်ႈမႆႉယႂ်ႇလူင် မီးႁၢၵ်ႈ၊ မီးလမ်း၊ မီးၵိင်ႇ၊ မီးမႂ်၊ မီးယွတ်ႈ၊ မီးမွၵ်ႇ၊ မီးမၢၵ်ႇသေ ၵိုင်ႉၵၢင်ႉလႅၵ်ႈလၢႆႈ ယဵၼ်းပဵၼ်ၵႂႃႇပၢၼ် တေႃလွၵ်ႇႁႅင်ႈ၊ လုၵ်ႉတီႈပၢၼ်ပဵၼ် တေႃလွၵ်ႇႁႅင်ႈသေ ၶိုၼ်းၸိုၼ်ႇတူဝ် ၸိုၼ်ႇၸႂ် ၸိုၼ်ႇႁႅင်းသေ သိုပ်ႇမီးလမ်း၊ မီးၵိင်ႇ၊ မီးမႂ်၊ မီးယွတ်ႈ ဢွၵ်ႇမႃးၶိုၼ်းၼၼ်ႉ မၼ်းႁိုဝ်တေငၢႆႈငႅမ်ႈ။
လုၵ်ႉတီႈပၢၼ်ပဵၼ် မုၵ်ႉၸုမ်း တပ်ႉသိုၵ်း မီးႁႅင်းၵူၼ်း ၼပ်ႉႁူဝ်မိုၼ်ႇ၊ မီးႁႅင်းၶိူင်ႈၵွင်ႈၵၢင်ႇ၊ ႁႅင်းငိုၼ်းတွင်း၊ ႁႅင်းၵၢၼ်မိူင်း၊ ႁႅင်းၵူၼ်းမိူင်း ဢိၵ်ႇႁႅင်းၵူႈၽၢႆႇသေ ယွၼ်ႉငဝ်းလၢႆးႁၢႆႉၸႃႉလူင်လႄႈ လႆႈလူႉၵူၼ်ႇပင်းၵႂႃႇ ၵိုတ်းႁႅင်းၵူၼ်း ႁူဝ်သိပ်း ႁူဝ်ပၢၵ်ႇ ယဵၼ်းပဵၼ်ၵႂႃႇ ၸုမ်းဢွၼ်ႇၸုမ်းဢိတ်း၊ လုၵ်ႉတီႈ ပၢၼ်ပဵၼ် ၸုမ်းမီးၵူၼ်းႁူဝ်သိပ်း ႁူဝ်ပၢၵ်ႇသေ မႄးပတ်းပူလုမ်းလႃး ပူၵ်းတင်ႈၶိုၼ်ႈမႃး တေႃႇပေႃးမီး ၶိုၼ်ႈ ႁႅင်းႁူဝ်ႁဵင်ႁူဝ်မိုၼ်ႇ ဢိၵ်ႇတင်းႁႅင်းၵူႈၽၢႆႇတဵမ်ၶၢပ်ႈ ၶိုၼ်းၼၼ်ႉ မၼ်းပဵၼ်ၵၢၼ်ယၢပ်ႇယဵၼ်းလူင် သေပိူၼ်ႈ ၼႂ်းၵႃႈၵၢၼ်တၵၵၢၼ် ၼႂ်းမိူ်င်းၶူင်းၵၢင်ၼႆႉ။
ၼႂ်းမိူင်းၶူင်းၵၢင်လူင်ၼႆႉ ၵူၼ်းၵတ်ႉၶႅၼ်ႇ၊ ၸႂ်ႉႁႅင်းၺၢၼ်ႇ ဢိၵ်ႇႁႅင်းၵူႈမဵဝ်းသေ လုၵ်ႉတီႈပၢၼ် ပဵၼ်တေႃလွၵ်ႇ ၶိုၼ်းငွၵ်ႈႁူဝ် ႁႂ်ႈဢွၵ်ႇယွတ်ႈမႃး လႆႈၼၼ်ႉ ဢမ်ႇပေႃးမီးၼမ်ၵႃႈႁိုဝ်။ ပေႃးမႃးတူၺ်း ၼႂ်း မိူင်းႁူမ်ႈတုမ်ၸိုင် တိုၵ်ႉမီးဢေႇ၊ ပေႃးမႃးတူၺ်းၸိုင်ႈတႆးႁဝ်းၸိုင် သမ်ႉယိုင်ႈၶႅၼ်းဢေႇ၊ ၼပ်ႉတူၺ်း ယင်းဢမ်ႇ လႅပ်ႈတဵမ် သွင်ၽႃႇမိုဝ်း။ ၼႂ်းၼၼ်ႉသမ်ႉ ပႃးဝႆႉ ၸိုဝ်ႈၸဝ်ႈယွတ်ႈသိုၵ်းလႄႈ ႁဝ်းၶႃႈ ဢွၼ် ၵၼ်မႃးလဵပ်ႈႁဵၼ်းတူၺ်း လွင်ႈမၼ်းၸဝ်ႈၶႃႈလူး၊ ၵဵဝ်ႇၵၢၼ်ၸိူဝ်ႉၸၢတ်ႈတႆးလႄႈ ၵၢၼ်တင်ႈၶိုၼ်ႈလႆႈမႃး မုၵ်ႉၸုမ်း ၵႅၼ်ႇၶႅင်ႇ မီးႁႅင်းၵူႈၽၢႆႇၼၼ်ႉ မၼ်းၸဝ်ႈ ၶတ်းၸႂ်၊ ဝၢင်းၽႅၼ်၊ တေႃႇသူႈ၊ ၶၢမ်ႇယၢပ်ႇ၊ ၶၢမ်ႇ ၸုၼ်ႉ၊ လတ်းၽၢၼ်ႇ ၶၢမ်ႈပူၼ်ႉ လွင်ႈယၢပ်ႇၵိၼ်း မႃးၸိူင်ႉႁိုဝ်။ ႁဝ်းၶႃႈ ဢွၼ်ၵၼ် ၵွၵ်းၶိုၼ်း ပိုၼ်း တေႃႇသူႈမၼ်းၸဝ်ႈ တူၺ်းၶႃးလူး။
ဝၢႆး တပ်ႉသိုၵ်းမိူင်းတႆး(MTA)ဝၢင်းၶိူင်ႈပၼ် လူင်ပွင်ၸိုင်ႈမၢၼ်ႈ ၼႂ်းလိူၼ် January 1996 ယဝ်ႉတူဝ်ႈ ၼၼ်ႉ ၸဝ်ႈယွတ်ႈသိုၵ်း ဢမ်ႇယွမ်းဝၢင်းၸွမ်း၊ ဢွၼ်ဢဝ်သိုၵ်း 400 ပၢႆ လုၵ်ႉပွတ်း မိူင်းထႃး ၶၢမ်ႈၶူင်း မႃးတင်း မိူင်းတႆးပွတ်းၸၢၼ်းသေ ၶိုၼ်းၸုတုမ် ၽူႈဢွၼ်ႁူဝ် ဢၼ်ႁူႉၸႂ်ၵၼ်၊ ဢၼ်မီးၸႂ်ႁၵ်ႉ ၸိူဝ်ႉၸၢတ်ႈ ၸိုၼ်ႈၸၢင်ႇမိူၼ်ၵၼ်၊ ၸူႉၶွၼ်ႈၶိုၼ်း ႁႅင်းသိုၵ်း ဢၼ်မီးၼႂ်းမိူင်း ၸိူဝ်းဢမ်ႇၶၢမ်ႇ ယွမ်းဝၢင်းၶိူင်ႈၸွမ်း ၸဝ်ႈၶုၼ်သႃႇ၊ ၶွၼ်ႈႁႅင်းသိုၵ်း ႁဵင်ပၢႆသေ ၸႂ်ႉၶိုၼ်း ၸိုဝ်ႈမုၵ်ႉၸုမ်းပဵၼ် SURA၊ တႄႇၶဝ်ႈႁႃ ၵပ်းသိုပ်ႇ ၸုမ်းတႆးလၢႆမူႇ လၢႆၸုမ်း ပိူဝ်ႈၵေႃႇသၢင်ႈလွင်ႈၽွမ်ႉႁူမ်ႈ၊ မိူဝ်ႈပၢၼ်MTAႁိူင်းၼၼ်ႉ ယွၼ်ႉမီးၶႄႇဢွၼ်ႁူဝ်ၼႆသေ ၽႂ်ဢမ်ႇၶႂ်ႈမႃးၶဝ်ႈႁႃ၊ ယၢမ်းလဵဝ် ၶႄႇဢမ်ႇ မီးယဝ်ႉ ပဵၼ်တႆးၸႅတ်ႈၸႅတ်ႈ ဢွၼ်ႁူဝ်လႄႈ ယုမ်ႇယမ်ဝႃႈ တႆးႁဝ်းၼင်ႇၵၼ် တေၶဝ်ႈႁႃၵၼ် ၽွမ်ႉႁူမ်ႈၵၼ်ယူႇ ၼႆသေ မၼ်းၸဝ်ႈ ၶတ်းႁႅင်း ၶဝ်ႁႃ ႁဵတ်းသၢင်ႈ လၢႆပွၵ်ႈလၢႆၽဝ်ႇ ၶိုၼ်ႈမိူဝ်းထိုင် မိူင်းတႆးပွတ်းႁွင်ႇသေတႃႉ ဢမ်ႇပဵၼ်မႃး ၼင်ႇမုင်ႈမွင်း၊ ယွၼ်ႉငဝ်ႈငၢႆး မိူဝ်းပၢၼ်ၼၼ်ႉ ဢမ်ႇပၼ်။ ၼမ်ႉတွၼ်းဢၼ်ၼိုင်ႈ ဢၼ်လႆႈမႃးတေႉ မီးသုၼ်ႇၸႂ်ႉတိုဝ်းၸိုဝ်ႈ SSA ၼၼ်ႉၶႃႈယဝ်ႉ။
ၵွပ်ႈပိူဝ်ႈ ၵၢၼ်ၽွမ်ႉႁူမ်ႈတႆး မိူဝ်ႈၼၼ်ႉ ဢမ်ႇမီးတိုဝ်ႉတၢင်း တေပဵၼ်ယဝ်ႉလႄႈ ၸဝ်ႈယွတ်ႈသိုၵ်း ဝူၼ်ႉဝႃႈ တႃႇသိုပ်ႇၶၢဝ်းတၢင်းၼႃႈၼႆႉ မၼ်းတေယၢပ်ႇ၊ တေဢဝ်ႁႅင်း ၵမ်ႉၸွႆႈၵူၼ်းမိူင်း ပဵၼ်ပိူင်လူင် ၼႆသေ မၼ်းၸဝ်ႈၸင်ႇၶိုၼ်းလူင်းမႃး တင်းမိူင်းတႆးပွတ်းၸၢၼ်း၊ မႃးၸတ်းပၢင်ၵုမ်လူင် ထၢမ်ၵၢင်ၸႂ် ၸဝ်ႈသင်ႇၶ၊ ၵူၼ်းမိူင်းတႆးၶဝ်ဝႃႈ တႃႇၶၢဝ်းတၢင်းၼႃႈၼႆႉ တေၶႂ်ႈႁႂ်ႈ မုၵ်ႉၸုမ်း SURA ႁဵတ်းၸိူင်ႉႁိုဝ်။ တေသိုပ်ႇၶဝ်ႈပွႆးတိုၵ်းၼႄႇ၊ တေႁႂ်ႈဝၢင်းၶိူင်ႈၼႄႇ၊ တေမိူဝ်းၶိုၼ်းႁိူၼ်းၼႄႇ ၼႆ ထၢမ်ၵႂၢမ်းသၢမ်ၶေႃႈ၊ တီႈ ပၢင်ၵုမ်လူင် ၼမ်ႉႁူး ဢိူင်ႇဝဵင်းၽုၺ်း ၸႄႈဝဵင်းၵုၼ်ႁဵင် မိူင်းတႆးပွတ်းၸၢၼ်း ၽွင်းႁူဝ်ပီႊ 1997၊ တင်းသဵင်ႈဢွၵ်ႇသဵင်လဵဝ် တွပ်ႇၶိုၼ်းဝႃႈ ႁႂ်ႈသိုပ်ႇၶဝ်ႈပွႆးတိုၵ်းတင်းပိုၵ်း တႃႇၸိူဝ်ႉၸၢတ်ႈၵႂႃႇ ၼႆလုမ်းလုမ်း။
ပေႃးၵူၼ်းတင်းလၢႆ လိူၵ်ႈပၼ် သဵၼ်ႈတၢင်းႁႂ်ႈပႆ ၸိူင်ႉၼၼ်ယဝ်ႉၸိုင် ၸဝ်ႈယွတ်ႈသိုၵ်း ၸင်ႇမႃးတမ်း ဝၢင်း ပေႃႇလသီႇ ၵၢၼ်မိူင်း၊ ၵၢၼ်သိုၵ်း၊ ၵၢၼ်သူၼ်းတုမ်၊ ၵၢၼ်မၢၵ်ႈမီးလႄႈ တမ်းပိူင်ၵၢၼ် တပ်ႉသိုၵ်း ၵူႈၽၢႆႇၽၢႆႇသေ ထူဝ်းသိုၵ်း ၶဝ်ႈသိမ်းၼႃႈတီႈ မိူင်းၵိုင်၊ မိူင်းယွၼ်း၊ မိူင်းလၢင်း ဢၼ်ပဵၼ်ၼႃႈတီႈၵဝ်ႇ တပ်ႉသိုၵ်း ၸိူဝ်ႉၸၢတ်ႈ ၸိုင်ႈတႆး(SSNA) မႅၼ်ႈၼႂ်းပီႊ1998။ ၼႂ်းပီႊလဵဝ်ၵၼ် ၸိုဝ်ႈတပ်ႉသိုၵ်းၵေႃႈ လၢႆႈပဵၼ် SSA၊ မီးယိူင်းဢၢၼ်းတင်ႈငဝ်ႈၸိုင်ႈ ၼႃႈတီႈပူတ်းပွႆႇၼႆသေ လူင်းမႃးပွတ်းလႅၼ်လိၼ်ထႆး ၽွင်းၵၢင်ပီႊ 1998၊ ပိုၼ်ၽၢဝ်ႇ ၽႅဝ်ႈမူၺ်ႇယႃႈမဝ်းၵမ် ၸွမ်းလႅၼ်လိၼ် တႆး-ထႆး ပုတ်းၶၢတ်ႇ တႅၵ်ႇလႅင်းလႄႈ လႆႈလွင်ႈ ၵမ်ႉထႅမ်ႁၼ်လီ တင်းၼွၵ်ႈမိူင်း။
ၸဝ်ႈယွတ်ႈသိုၵ်း ဢွၼ်ၼမ်း ၵေႃႉသိုၵ်းမၼ်းၸဝ်ႈ မႃးတူင်ႉၼိုင်ၸွမ်းလႅၼ်လိၼ်ထႆး ႁိုင်ၼၢၼ်း ၸမ် ၼိုင်ႈပီႊယဝ်ႉၼၼ်ႉ ၸင်ႇႁႃတီႈတင်ႈငဝ်ႈၸိုင်ႈ လွႆႈတႆးလႅင်းလႆႈ မိူဝ်ႈဝၼ်းထီႉ 05 December 1999၊ ထိုင်မႃးၼႂ်းပီႊ2000 လိူၼ်မေႇ 27 ဝၼ်းၼၼ်ႉ မၼ်းၸဝ်ႈ ၵေႃႇတင်ႈၶိုၼ်ႈမႃး ၸုမ်းၵၢၼ်မိူင်း ဢၼ်မီး ၸိုဝ်ႈဝႃႈ ၶွင်ႇသီႇဢဝ်ၶိုၼ်းၸိုင်ႈတႆး(RCSS)ၼႆသေ ဢွၼ်ႁူဝ်ၵၢၼ်မိူင်း တပ်ႉသိုၵ်းၸိုင်ႈတႆး (SSA)မႃး။ ၼႂ်းပီႊလဵဝ်ၵၼ် လႆႈပဵၼ်ပၢင်တိုၵ်းၵၼ် တင်းတပ်ႉသိုၵ်းမၢၼ်ႈ တီႈပၢင်မႂ်ႇသုင်၊ ယိုဝ်းၵၼ် ႁိုင် ၶၢဝ်းတၢင်း ၼိုင်ႈလိူၼ်။
ၵၢၼ်ၽႅဝ်ႈမူၺ်ႉယႃႈမဝ်းၵမ် ၸွမ်းလႅၼ်လိၼ်ၵေႃႈ ၸဝ်ႈယွတ်ႈသိုၵ်း ဢွၼ်ႁူဝ်ၽႅဝ်ႈသိမ်းမႃး ဢမ်ႇထၢတ်ႇ ဢမ်ႇဝၢႆး။ လႆႈဝႃႈ မိူဝ်ႈပၢၼ်ၼၼ်ႉ မၼ်းၸဝ်ႈလႆႈတေႃႇသူႈ ၽူႈၶဵၼ်လၢႆၽၢႆႇ၊ ၽူႈၶဵၼ် ၵူၼ်းၵႃႉယႃႈမဝ်းၵမ်၊ ၽူႈၶဵၼ် သိုၵ်းမၢၼ်ႈၶႂၢၵ်ႈမိူင်း ဢိၵ်ႇတင်း ၸိူဝ်းပဵၼ်တပ်ႉ ၶွၼ်ႉတဝ်ႉသိုၵ်းမၢၼ်ႈ။ ၵူၺ်းၵႃႈ မၼ်းၸဝ်ႈ တိုၵ်းတေႃး တေႃႇသူႈၶၢမ်ႈပူၼ်ႉလႆႈ ၽူႈၶဵၼ်လူင်ၸိူဝ်းၼၼ်ႉမႃး။
ၼႂ်းပီႊ2002ၼၼ်ႉ ၸဝ်ႈယွတ်ႈသိုၵ်း မီးလွင်ႈၵွင်ႉသၢၼ်ၸၢဝ်းၶိူဝ်း ၸုမ်းယိပ်းၵွင်ႈၵၢင်ႇ မိူၼ်ၼင်ႇ ႁူမ်ႈတုမ် ၸိူဝ်ႉၸၢတ်ႈယၢင်း(KNU)၊ ပႃႇတီႇမႂ်ႇသုင် ၸိူဝ်ႉၸၢတ်ႈ ယၢင်းလႅင်(KNPP)၊ ပႃႇတီႇ မိူင်းမွၼ်းမႂ်ႇ(NMSP)၊ ပႃႇတီႇပူတ်းပွႆႇမိူင်းရၶႅင်ႇ (ALP)လႄႈ မုၵ်ႉၸုမ်း ၸိူဝ်ႉၸၢတ်ႈၶၢင် KNOသေ ပူၵ်းတင်ႈၶိုၼ်းမႃး ဢူၺ်းလီသိုၵ်း( Military Alliance – MA)၊ လုၵ်ႉတီႈၼၼ်ႈသေ ၽိုၵ်းသိုၵ်းႁူမ်ႈ ၵၼ် တီႈငဝ်ႈၸိုင်ႈလွႆတႆးလႅင်း၊ ၼႄႁႅင်းတပ်ႉသိုၵ်းၸၢဝ်းၶိူဝ်း တေႃႇတပ်ႉသိုၵ်းမၢၼ်ႈလႄႈ ၵပ်းသၢၼ်တင်း ၸုမ်းဢူၺ်းလီသေ ဝၢင်းၽႅၼ် ပွင်ၵၢၼ်သိုၵ်း ၵၢၼ်မိူင်းႁူမ်ႈၵၼ် ၼိုင်ႈပွတ်း ၼိုင်ႈတွၼ်ႈ ၼႂ်းပိုၼ်းမႃး။
ထိုင်ၼႂ်းပီႊ2005ၼၼ်ႉ တႃႇၸဝ်ႈယွတ်ႈသိုၵ်း ထူပ်းၺႃးလွင်ႈၸႃႉလႄႈ လွင်ႈလီ။ လွင်ႈၸႃႉၼၼ်ႉ ပဵၼ် လွင်ႈ ပီၼွင်ႉဝ (UWSA) ႁူမ်ႈတင်းႁႅင်းၵမ်ႉၸွႆႈ သိုၵ်းမၢၼ်ႈယူႇၽၢႆႇလင်သေ မႃးၶိုၼ်ႈလေႃႇတိုၵ်း လွႆတႆး လႅင်း ႁိုင် ၸမ်လိူၼ်၊ ယွၼ်ႉပဵၼ်ပီႈၼွင်ႉ ယူႇၵိုၵ်းႁူမ်ႈၵၼ် ၼိူဝ်ၽႅၼ်ႇလိၼ် ၸိုင်ႈတႆးမႃးၸွမ်းၵၼ် ပီႊ ယၢဝ်းၶၢဝ်းႁိုင်ၼၼ်ႉ မီးလွင်ႈထၢင်ႇပိူင်ႈသေ လႆႈပိုတ်းယိုဝ်းၵၼ်ၼႆႉ ပဵၼ်လွင်ႈၸႃႉ တႃႇမၼ်းၸဝ်ႈ။ ၽႂ်တၢႆၵေႃႈ ပဵၼ်ၵူၼ်းမိူင်းတႆးၵူၺ်း။
ဢၼ်ၸဝ်ႈၸၢႆးယီႈ ဢွၼ်ႁူဝ်ၵေႃႉႁၢၼ် SSNA ၼပ်ႉႁူဝ်ပၢၵ်ႇ မႃးၶွၼ်ႈႁႅင်း ၵေႃႇသၢင်ႈလွင်ႈၽွမ်ႉႁူမ်ႈ တင်းRCSS ၼၼ်ႉတေႉ ပဵၼ်လွင်ႈလီ တႃႇၸဝ်ႈယွတ်ႈသိုၵ်း။ ၵွပ်ႈပိူဝ်ႈ တႆးၵေႃႉလီ၊ တႆးၵေႃႉၵဝ်ႇၵၼ် သွင်ၵေႃႉ ၶိုၼ်းလႆႈမႃး ႁူမ်ႈၵၼ် ဝၢင်းၽႅၼ် တႃႇၵၢၼ်ၸိူဝ်ႉၸၢတ်ႈ ဢဝ်ၶိုၼ်းမိူင်း ၶၢဝ်းတၢင်းၼႃႈၼၼ်ႉ ၶဝ်ႈတိၼ်ၶဝ်ႈမိုဝ်းၵၼ်လႄႈ လႆႈဝႃႈ ၵၢၼ်ငၢၼ်းမုၵ်ႉၸုမ်ႈ ၵူႈဢၼ်ၵေႃႈ ၶိုၼ်ႈၼႃႈမႃးတင်းၼမ်။
ဝၢႆးၼၼ်ႉမႃး မၼ်းၸဝ်ႈ ဢွၼ်ၼမ်းတင်ႈၶိုၼ်ႈမႃး ၶွင်ႊၶရႅတ်ႉၸိုင်ႈတႆး(Shan State Congress- SSC) ပိူဝ်ႈတႃႇ ၵေႃႇသၢင်ႈလွင်ႈၽွမ်ႉႁူမ်ႈ ၼႂ်းၸၢဝ်းၶိူဝ်း ႁႂ်ႈပေႃးၸၢင်ႈႁူမ်ႈႁဵတ်းၵၢၼ်ငၢၼ်း ၸိူဝ်ႉၸၢတ်ႈ ၵႂႃႇၸွမ်းၵၼ်။ လွင်ႈၽွမ်ႉႁူမ်ႈတင်းၸၢဝ်းၶိူဝ်းၵူၺ်းဢမ်ႇၵႃး လွင်ႈၽွမ်ႉႁူမ်ႈ တႃႇၼႂ်းတႆးႁဝ်းၵေႃႈ မၼ်း ၸဝ်ႈၶတ်းၸႂ် ႁဵတ်းသၢင်ႈမႃး တေႃႇထိုင် ပေႃးတင်ႈလႆႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ( Committee for Shan State Unity- CSSU)။
ထိုင်ပၢၼ် လူင်ပွင်ၸိုင်ႈ တဵင်းၸဵင်ႇ ၶိုၼ်းမႃးလႄႈ ယိုၼ်းမိုဝ်း ဢုပ်ႇၵၢၼ်ငမ်းယဵၼ်ၼၼ်ႉ ၸဝ်ႈယွတ်ႈ သိုၵ်း ၶဝ်ႈဢုပ်ႇဢူဝ်းၸွမ်း တေႃႇပေႃးလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း ပတ်းပိုၼ်ႉ ၸိုင်ႈမိူင်း (Nation-wide Ceasefire Agreement- NCA)၊ လုၵ်ႉတီႈၼၼ်ႈသေ သိုပ်ႇ ၶဝ်ႈဢုပ်ႇဢူဝ်း ၵၢၼ်မိူင်း ထိုင်ပၢင်ၵုမ်လူင်ငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင် ပၢင်လူင် ႁူဝ်ပၢၵ်ႇပီႊ21 ဢၼ်ပၢၼ် လူင်ပွင် ၸိုင်ႈ ဢွင်ႇသၢၼ်းသုၵျီႇ(NLD) ဢွၼ်ႁူဝ်ၸတ်းႁဵတ်းၼၼ်ႉ။
တီႈလၢတ်ႈမႃးပႃႈၼိူဝ်ၼႆႉ ပဵၼ်လွင်ႈပိူင်ပဵၼ် ပိုၼ်းၸဝ်ႈယွတ်ႈသိုၵ်း ဢိတ်းဢွတ်းလႄႈ ၵၢၼ်ငၢၼ်းဢၼ်မၼ်း ၸဝ်ႈလႆႈႁဵတ်းသၢင်ႈ ၶၢမ်ႈပူၼ်ႉ တေႃႇသူႈမႃး ဢိတ်းဢီးၵူၺ်း၊ ႁူႉႁၼ်မွၵ်ႈၼႆႉၵူၺ်းၵေႃႈ တေလႆႈ ယွမ်းႁပ်ႉဝႃႈ မၼ်းၸဝ်ႈ ပဵၼ်ၵူၼ်းမီး ၼမ်ႉၵတ်ႉဢွၼ်ႁူဝ်၊ ၼမ်ႉၵတ်ႉလၢႆၽၢႆႇ ၸဵမ်ၵၢၼ်မိူင်း၊ ၵၢၼ်သိုၵ်း၊ ၵၢၼ်မၢၵ်ႈမီး၊ ၵၢၼ်ၼႂ်းမိူင်း လႄႈ ၼွၵ်ႈမိူင်းၸိူဝ်းၼႆႉယူႇ ၼႆၸိုင် ယုမ်ႇယမ်ဝႃႈ ၽႂ်တေဢမ်ႇၸၢင်ႈထဵင်လႆႈ။
မိူဝ်ႈပီႊ 1996 ဝၢႆးMTA ဝၢင်းၶိူင်ႈယဝ်ႉၼၼ်ႉ တပ်ႉသိုၵ်းၼႆႉ သင်ပဵၼ် ၸၢင်ႉၵေႃႈ ၵိုတ်းႁၢင်မၼ်းၵူၺ်း၊ သင်ပဵၼ် တူၼ်ႈမႆႉလမ်းလူင်ၵေႃႈ ၵိုတ်းတေႃလွၵ်ႇမၼ်းၵူၺ်း။ ၵူၼ်းတင်းၼမ် ဢွၼ်ၵၼ်ႁၼ်ဝႃႈ တပ်ႉ သိုၵ်းတႆး ဢၼ်ယူႇပွတ်းၸၢၼ်း ၸွမ်းလႅၼ်လိၼ်တႆး-ထႆးၼႆႉ တေဢမ်ႇၸၢင်ႈလုၵ်ႉလႆႈၶိုၼ်းယဝ်ႉ၊ ၸူမ်ၼမ်ႉတိုၼ်ႈယဝ်ႉၼႆသေၵွၼ်ႇ။ မိူဝ်ႈၽွင်းၼၼ်ႉ တပ်ႉသိုၵ်းမၢၼ်ႈၵေႃႈ ဢမ်ႇၶႂ်ႈဝႆႉၸိူဝ်ႉဝႆႉၽၼ်း တပ်ႉသိုၵ်းတႆးလႄႈ သူင်ႇသိုၵ်းမၼ်းမႃး ႁႅင်း တပ်ႉၵွင်(50)ပၢႆသေ ထူဝ်းသိုၵ်းတေႃႇၸဝ်ႈယွတ်ႈသိုၵ်း၊ လွမ်ႉဝႅတ်ႉဝႆႉ ၵူႈတီႈ၊ ၵူႈၸွၵ်ႉ၊ ၵူႈၸဵင်ႇ၊ ၵူႈၽၢႆႇ၊ သိုၵ်းမၢၼ်ႈ တမ်းဝၢင်းၽႅၼ်ၵၢၼ် ၵႂၢတ်ႇလၢင်ႉ ႁဵတ်းပႃး လၢႆးတႅပ်း (4)တႅပ်းသေ ထူဝ်းသိုၵ်းၸူး ၸဝ်ႈယွတ်ႈသိုၵ်းႁၢဝ်ႈႁႅင်း၊ မၢၼ်ႈၸႂ်ႉၵူၼ်းမိူင်းၶၢႆႉဝၢၼ်ႈ၊ ႁေႃလိုပ်ႈၶဝ်ႈယူႇၼႂ်းဝဵင်း၊ ၾႆးၸုတ်ႇၽဝ်ဝၢၼ်ႈ၊ ၶႃႈႁႅမ်တၢႆၵူၼ်းမိူင်းတင်းၼမ် ပိုၼ်ႉတီႈ မိူင်းတႆးပွတ်းၸၢၼ်း ပွတ်းၵၢင် ၼင်ႇႁိုဝ် ၸဝ်ႈယွတ်ႈသိုၵ်း တေဢမ်ႇတင်ႈတပ်ႉသိုၵ်း ၶိုၼ်ႈမႃးလႆႈၶိုၼ်း။ တႃႇႁႄႉႁၢမ်ႈမၼ်ႈၸဝ်ႈ ယႃႇၵိူတ်ႇဢွၵ်ႇ မႃးထႅင်ႈ တပ်ႉသိုၵ်းတႆးပေႉတူဝ်လႆႈၼၼ်ႉ သိုၵ်းမၢၼ်ႈၶဝ် ၸႂ်ႉလွၵ်းလၢႆးၵူႈလၢႆး။
မိူဝ်ႈၺႃးၽွင်းတူၵ်းၵိၼ်း ၸိူင်ႉၼၼ်ၼၼ်ႉ ယွၼ်းပိုင်ႈႁူမ်ႈ တၢင်ႇမူႇတၢင်ႇၸုမ်းၵေႃႈ ငဝ်းလၢႆး ဢမ်ႇပၼ်လႄႈ ၸုမ်းၶဝ် ဢမ်ႇႁတ်းႁပ်ႉ၊ ၵမ်ႈၽွင်ႈ တၢင်ႇၸိုဝ်ႈပၼ် ၸဝ်ႈယွတ်ႈသိုၵ်းဝႃႈ ပူဝ်ႇႁူဝ်ၶႆႈ၊ ပူဝ်ႇမိူင်းႁၢမ်း၊ ပူဝ်ႇဝၢၼ်ႈႁၢမ်းၼႆလူးၵွၼ်ႇ၊ မိူဝ်ႈပၢၼ်ၼၼ်ႉ မၼ်းၸဝ်ႈ ၵႂႃႇတီႈဝၢၼ်ႈလႂ် မိူင်းလႂ်ၵေႃႈ သိုၵ်းမၢၼ်ႈၸွမ်းလမ်းယိုဝ်း ႁဵတ်းႁႂ်ႈ ဝၢၼ်ႈမိူင်းပေႃးႁၢမ်းၼၼ်ႉယဝ်ႉ။ ထူပ်းၺႃး လွင်ႈၸိူင်ႉၼႆ တင်းၼမ်ၵေႃႈလၢႆး ၸဝ်ႈယွတ်ႈသိုၵ်း ႁႅင်းၸႂ်ဢမ်ႇတူၵ်း၊ ဢမ်ႇယွမ်းသုမ်း ယွမ်းၵၢၼ်ႉ ပၼ်ၽူႈၶဵၼ် မၢၼ်ႈမိူၵ်ႈၶဝ်လႃးလႃး၊ လွင်ႈၸိူဝ်းၼႆႉ ဢဝ်မႃးလၢႆႈပဵၼ် ႁႅင်းဢီးတႃႇမၼ်းၸဝ်ႈ တေသိုပ်ႇယၢင်ႈၶိုၼ်ႈ ၵႂႃႇတၢင်းၼႃႈတိၵ်းတိၵ်း၊ ႁဵတ်းႁႂ်ႈပဵၼ်ပၢႆးဝူၼ်ႉမႂ်ႇတႃႇမၼ်းၸဝ်ႈ လပ်ႉၽၢႆၶိုၼ်း ၼမ်ႉၵတ်ႉတူဝ်ၵဝ်ႇ ႁႂ်ႈမီးႁႅင်းသူႈ ၼမ်တိူဝ်းမႃးထႅင်ႈ လိူဝ်ၵဝ်ႇ။
ဢၼ်မၼ်းၸဝ်ႈ ၶၢမ်ႈယၢင်ႈ လတ်းၽၢၼ်ႇပူၼ်ႉမႃးလႆႈၼိူဝ် လွင်ႈယၢပ်ႇၽိုတ်ႇ ယၢပ်ႇယဵၼ်း တင်းၼမ် တင်းလၢႆၸိူဝ်းၼၼ်ႉၼႆႉ ယွၼ်ႉၼမ်ႉၸႂ်ၽူႈဢွၼ်ႁူဝ်သိုၵ်းၶဝ်၊ ယွၼ်ႉၵေႃႉသိုၵ်း ၵေႃႉႁၢၼ်ၶဝ် မီးၸႂ် ဢဝ်ပုၼ်ႈၽွၼ်း ၼႄၼမ်ႉၸႂ် ႁတ်းႁၢၼ် ဢမ်ႇယွမ်ႉၵၢၼ်ႉ၊ ယွၼ်ႉႁႅင်းတူဝ်ႁႅင်းၸႂ် ဢၼ်ပေႃးမႄႈ ပီႈၼွင်ႉၵူၼ်းမိူင်း ၸွႆႈထႅမ်ၵူႈပိူင်ပိူင်ၼၼ်ႉ ၶႃႈယဝ်ႉ။
ၶၢဝ်းတၢင်း ၸဝ်ႈယွတ်ႈသိုၵ်း တင်ႈၶိုၼ်ႈမႃးတပ်ႉသိုၵ်းၼၼ်ႉ ထိုင်မႃး ၼႂ်းပီႊ2016ၼႆႉၸိုင် ထူၼ်ႈတဵမ် ၶွပ်ႈထိုင် (20)ပီႊယဝ်ႉ။ တပ်ႉသိုၵ်းမၼ်းၸဝ်ႈမိူဝ်ႈလဵဝ်လႄႈ မိူဝ်ႈပီႊ 1996ၼၼ်ႉ ပေႃးမႃးၼိူင်းၵၼ် တူၺ်းၸိုင် ပိူင်ႈၵၼ် ၾႃႉလႄႈလိၼ်၊ ႁႅင်းၵူႈၽၢႆႇၵေႃႈ ၶတ်းတႃႉၶဵင်ႇပိူၼ်ႈလႆႈ၊ ဢမ်ႇပူၼ်ႉပိူၼ်ႈၵေႃႈ ဢမ်ႇတူၵ်းတႅမ်ႇ။ လုၵ်ႉတီႈဢမ်ႇမီးသင် ပဵၼ်ၸၼ်ႉၵၶငသေ တင်ႈၶိုၼ်ႈမႃးလႆႈ မုၵ်ႉၸုမ်း ႁႂ်ႈပေႃး ၶိူင်ႇၶမ်ႉ ၼႅၼ်ႈၼႃႇ မၼ်ႈၵိုမ်း၊ မီးၼႃႈတီႈပူတ်းပွႆႇ၊ မီးငဝ်ႈၸိုင်ႈ တီႈၵိူတ်ႇဢွၵ်ႇ သႅၼ်းႁုၼ်ႈမႂ်ႇ ၼေႃႇတႅၼ်းၶိူဝ်း တႃႇၸိူဝ်ႉၸၢတ်ႈ ဢမ်ႇသုတ်းဢမ်ႇသဵင်ႈ ဢမ်ႇထၢတ်ႇဢမ်ႇဝၢႆး မိူၼ်ႁၼ်ၵၼ်ယူႇ ၵူႈၵေႃႉယၢမ်းလဵဝ်ၼႆႉ ပေႃးၶႃႈႁဝ်း လၢတ်ႈတႅၵ်ႈဝႃႈ “တေႃလွၵ်ႇဢွၵ်ႇယွတ်ႈ” ၼႆၸိုင် တေဢမ်ႇၸႂ်ႈ ၵႂၢမ်းလၢတ်ႈပူၼ်ႉလၢတ်ႈပႅၼ် လၢတ်ႈဢမ်ႇမီးၶွပ်ႇမီးလႅၼ် ၼႆယူႇ။
ၶိုၼ်းၸႅတ်ႈ


text:
ၶၢဝ်ႇၵူႈလွင်ႈ
ပၢင်ပိုတ်ႇႁူင်းႁဵၼ်း လႄႈ ပၢင်ႁူပ်ႉထူပ်း ပေႃႈမႄႈလုၵ်ႈႁဵၼ်း တီႈငဝ်ႈၸိုင်ႈလွႆတႆးလႅင်း
- Details
- Created on 01 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်ပိုတ်ႇႁူင်းႁဵၼ်း လႄႈ ႁူပ်ႉထူပ်းပေႃႈမႄႈလုၵ်ႈႁဵၼ်း ပီႊ (2017-2018) တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း မီးၽူႈၶိုၼ်ႈႁွတ်ႈ ႁူမ်ႈ 785 ၵေႃႉ။
တႆးလွတ်ႈလႅဝ်း
မိူဝ်ႈဝၼ်းထီႉ 31/05/2017 ယၢမ်းၵၢင်ၼႂ် 9:00 မူင်းၼၼ်ႉ ၵႅမ်ႁူဝ်ပဝ်ႈ 1 RCSS ၸွမ်သိုၵ်းၸၢႆးယီႈ ၊ ၽူႈယႂ်ႇၵူၼ်းလူင် ၵူႈႁွင်ႈၵၢၼ် ၊ မေႃသွၼ် ၊ လုၵ်ႈႁဵၼ်း ၊ သင်ႇၶၸဝ်ႈ လႄႈ ပေႃႈမႄႈလုၵ်ႈႁဵၼ်း ၶဝ်ႈဢဝ်တီႈယူႇ ယဝ်ႉတူဝ်ႈသေ ၽူႈမီးပုၼ်ႈၽွၼ်း ဢွၼ်ႁူဝ်ၽူႈၶိုၼ်ႈႁွတ်ႈတင်းသဵင်ႈ ၼပ်ႉယမ်ၸွမ်ပိဝ် ၸိူဝ်ႉၸၢတ်ႈၵႂႃႇ လႄႈ ၽိတ်ႈမွၵ်ႇဢဝ် ၵႅမ်ႁူဝ်ပဝ်ႈ 1 RCSS ၸွမ်သိုၵ်းၸၢႆးယီႈ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈၵႂႃႇဝႃႈ -
လုၵ်ႈဢွၼ်ႇဝၼ်းမိူဝ်ႈၼႆႉ တေပဵၼ်ၵူၼ်းလူင် (ၽူႈဢွၼ်ႁူဝ်) ၵူၼ်းမိူင်းတႆးႁဝ်းၵႂႃႇမိူဝ်းၼႃႈ လႄႈ ၵူၼ်းလူင်ဝၼ်းမိူဝ်ႈၼႆႉ တေလႆႈပူၵ်းပွင်ပၼ် ပၢႆးပၺ်ႇၺႃႇ တွၼ်ႈတႃႇလုၵ်ႈဢွၼ်ႇႁဝ်း ႁႂ်ႈမီးတၢင်းႁူႉ တၢင်းမေႃၼမ်ၼမ် လႄႈ ႁႂ်ႈတူဝ်ၵဝ်ႇ မီးလွင်ႈတူဝ်ထူပ်းၼမ်ၼမ်သေ လွင်ႈလီလွင်ႈၸႃႉၼၼ်ႉ ဢဝ်ပဵၼ်တွၼ်ႈသွၼ်မိူဝ်းၼႃႈၵႂႃႇ ၼႆယဝ်ႉ။
ၼွၵ်ႈသေၼၼ်ႉ ယင်းသိုပ်ႇလၢတ်ႈၼႄထႅင်ႈဝႃႈ လုၵ်ႈႁဵၼ်းၶဝ် တေလႆႈၶဝ်ႈၸႂ် ၵၢၼ်ဢၼ်ႁဝ်း ႁဵၼ်းသွၼ် ၊ ၸဝ်ႈၵဝ်ႇ တေလႆႈမေႃ ယူႇ ၵိၼ် လၢတ်ႈ လႄႈ ႁႂ်ႈပဵၼ်ၵေႃႉၼႄၼႃႈ ၊ လွင်ႈၶွင်ႉၶမ် မီးမႃးၵေႃႈ ၵႄႈၶၢႆႁႂ်ႈယဝ်ႉ ၊ ပေႃႈမႄႈႁဝ်းၼၼ်ႉ ပဵၼ်ၶူးသွၼ် ထီႉ 1 ၼႂ်းၸူဝ်ႈပၢၼ်ႁဝ်း ၊ ငိုၼ်းၶမ်းၼႆႉ ပိူၼ်ႈယင်းၸၢင်ႈလၵ်ႉလႆႈ ၵူႈယၢမ်း ပၺ်ႇၺႃႇ ဢၼ်ၵိုၵ်းတူဝ်ႁဝ်းၼၼ်ႉ ဢမ်ႇမီးၽႂ်ၸၢင်ႈလၵ်ႉလႆႈ ၼႆယူႇယဝ်ႉ။
သိုပ်ႇၼၼ်ႉ ၸဝ်ႈၶူး ဢူၵ်ႉတမ မွၵ်ႈလၢတ်ႈၶေႃႈၵႂၢမ်း ပၼ်ဢေႃးဝႃႇတ တီႈလုၵ်ႈႁဵၼ်းၶဝ်ယဝ်ႉသေ ၽူႈမီးပုိၼ်ႉႁူႉ ပၺ်ႇၺႃႇလၢႆလၢႆၸဝ်ႈၵေႃႈ မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ် လုၵ်ႈႁဵၼ်းၶဝ်ၵႂႃႇမိူၼ်ၵၼ် ၼႆယူႇယဝ်ႉ။
ၵႅမ်ႁူဝ်ပဝ်ႈ 1 RCSS ၸွမ်သိုၵ်းၸၢႆးယီႈ တွၼ်ႈသူးၵတ်ႉၶႅၼ်ႇ လုၵ်ႈႁဵၼ်း ပီႊ (2016-2017) သေ မွၵ်ႇလၢတ်ႈၶေႃႈၵႂၢမ်း ပိၵ်ႉပၢင်ၵႅဝ်ႈၵႂႃႇ လႄႈ ၽူႈမီးပုၼ်ႈၽွၼ်း ဢွၼ်ၽူႈၶိုၼ်ႈႁွတ်ႈတင်းသဵင်ႈ ၼပ်ႉယမ်သွင်ပိူင်သေ ပိၵ်ႉသိမ်းပၢင်ၵႅဝ်ႈၵႂႃႇ ၼႆယူႇယဝ်ႉ။


text:
သင်ၶၸဝ်ႈဢွၼ်ႁူဝ်ၼမ်းၼႃႈတၵ်ႉၵႃႇသတ်ႉထႃးတၢင်ႉယၢၼ်းလူင်းပိုၼ်ႉတီႈၸွမ်းဝၢၼ်ႈ ပိုတ်ႇႁူင်းႁဵၼ်းထမ်ႇမ ပူၵ်းပွင်ပၼ်လုၵ်ႈဢွၼ်ႇၼႂ်းဝၢၼ်ႈ/သူၼ် ႁႂ်ႈႁူႉၸၵ်းထမ်ႇမ ႁႂ်ႈမေႃႁၵ်ႉသႃၾိင်ႈႁိတ်ႈႁွႆးတႆး။
ဝၼ်းတီႈ 11/06/2017 ယၢမ်းၵၢင်ၼႂ် 09:00-11:00 မူင်းသင်ၶၸဝ်ႈဢွၼ်ႁူဝ်ၼမ်းၼႃႈပိုတ်ႇႁူင်းႁဵၼ်းထမ်ႇမ ပွၵ်ႈၵမ်းႁႅၵ်ႈ တီႈဝတ်ႉပႃႇသႃ ဢိူင်ႇႁူဝ်မင်း ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ လုၵ်ႈႁဵၼ်း၊ ၸဝ်ႈၶူးလႄႈၵူၼ်းဝၢၼ်ႈၵူၼ်းသူၼ်ၶဝ်ႈႁူမ်ႈတင်းၼမ်။
ၸဝ်ႈၶူးပုၺ်ႇၺဝမ်ႇသ ၽူႈဢွၼ်ႁူဝ်ႁူင်းႁဵၼ်းထမ်ႇမ တီႈဝတ်ႉပႃႇသႃ လၢတ်ႈဝႃႈ “ ဢၼ်ႁဝ်းၶႃႈ လႆႈပိုတ်ႇ ႁူင်း ႁဵၼ်းထမ်ႇမတီႈဝတ်ႉပႃႇသႃႁဝ်းၼႆႉ မီးယိူင်းဢၢၼ်းဝႆႉယူႇလၢႆလွင်ႈ၊ ဢၼ်လမ်ႇ လွင်ႈသုင်သုတ်းတႄႉ ၶႂ်ႈ ႁႂ်ႈလုၵ်ႈဢွၼ်ႇၼႂ်းဝၢၼ်ႈၼႂ်းသူၼ်ႁဝ်း ဢဝ်ထမ်ႇမ ပူၵ်းပွင်ၸၢတ်ႈပၢၼ်ၵႂႃႇၸွမ်းၵၢၼ်လေႃးၵီႇ၊ ယဝ်ႉၵေႃႈ ၶႂ်ႈႁႂ်ႈၶဝ်ႁူႉ ၾိင်ႈႁိတ်ႈႁွႆးတႆးႁဝ်း ၸဵမ်ၸိူဝ်းၼႆႉ။ လိူဝ်ၼၼ်ႉ ၼႂ်းႁူင်းႁဵၼ်းထမ်ႇမၼႆႉ ဢမ်ႇၵွမ်ႉၵႃႈဝႃႈ ပဵၼ်လွင်ႈ ထမ်ႇမ ဢၼ်လဵဝ်ၵူၺ်း မိူၼ်ၼင်ႇ ပိုၼ်း၊ ၾိင်ႈထုင်း ၸဵမ်ၵႂႃႇၸိူဝ်းၼႆႉ မၼ်းတေမီးပႃး ၸွမ်းၼင်ႇၸၼ်ႉလႂ် ၸၼ်ႉ ၼၼ်ႉၵႂႃႇ ဝႃႈၼႆ။
ပၢင်ပိုတ်ႇႁူင်းႁဵၼ်းထမ်ႇမ တီႈဝတ်ႉပႃႇသႃၼႆႉ မီးၸဝ်ႈၶူးမိၼ်ႇတၵ B.A သီရီလင်းၵႃ ၽူႈမၢႆၵေႃပွင်ၵၢၼ်ႁူင်း ႁဵၼ်း ထမ်ႇမ တူင်ႇဝဵင်းတၢင်ႉယၢၼ်း မႃးမွၵ်ႇလၢတ်ႈၶေႃႈၵႂၢမ်းပၼ်ႁႅင်းလုၵ်ႈႁဵၼ်း၊ ပၼ်ႁႅင်းပေႃႈမႄႈလုၵ်ႈဢွၼ်ႇႁဵၼ်း ၸဵမ်ၸိူဝ်းၼႆႉ။ ၼွၵ်ႈလိူဝ်ၼၼ်ႉ မီးၽူႈယႂ်ႇၵူၼ်းလူင် ၼႂ်းဢိူင်ႇ ၼႂ်းဝၢၼ်ႈလၢႆလၢႆၵေႃႉၵေႃႈ မွၵ်ႇလၢတ်ႈၶေႃႈၵႂၢမ်းၵႂႃႇ ဝႃႈၼႆ။
တေႃႈလဵဝ် ႁူင်းႁဵၼ်းထမ်ႇမတီႈဝတ်ႉပႃႇသႃၼႆႉ လုၵ်ႈဢွၼ်ႇႁဵၼ်းဢၼ်မႃးၶိုၼ်ႈႁဵၼ်းသွၼ်ဢဝ်သမ်ႉ တင်း မူတ်းမီး 40 ပၢႆၶၢဝ်းယၢမ်းပူင်သွၼ် တႄႇၵၢင်ၼႂ် ထိုင်ဝၢႆးဝၼ်း ၵူႈဝၼ်းဢႃးတိတ်ႉၵႂႃႇ ဝႃႈၼႆ။
ၸဝ်းၶူးပုၺ်ႇၺဝမ်ႇသ လၢတ်ႈဝႃႈ ၼႂ်းတူင်ႇဝဵင်းတၢင်ႉယၢၼ်းႁဝ်း ဢၼ်လႆႈပိုတ်ႇႁူင်းႁဵၼ်းထမ်ႇမၵႂႃႇ တေမီးမွၵ်ႈ 60 ႁူင်းႁဵၼ်းယဝ်ႉ။ ၵေႃပွင်ၵၢၼ်ႁူင်းႁဵၼ်းထမ်ႇမ တူင်ႇဝဵင်း တၢင်ႉယၢၼ်းသမ်ႉ ၸဝ်ႈၶူးပၺ်ၺႃႇသႃႇမိ ၵျွင်းၵၢင်ဝဵင်း တၢင်ႉယၢၼ်း ပဵၼ်ၽူႈၸတ်းၵၢၼ်၊ ၸဝ်ႈၶူးၵေႃသၼ်ႇလ ၵျွင်းၽြႃးလူင် တၢင်ႉယၢၼ်း ပဵၼ်ၵႅမ်ၽူႈၸတ်းၵၢၼ်၊ ၸဝ်ႈၶူးမိၼ်ႇတၵ ၵျွင်းလူင်မူႉ ၽူႈမၢႆၵေႃပွင်ၵၢၼ်ႁူင်းႁဵၼ်း ထမ်ႇမ လႄႈ ဢိၵ်ႇလၢႆလၢႆၸဝ်ႈ ဝႃႈၼႆ။
လွင်ႈလႆႈပဵၼ်မႃးႁူင်းႁဵၼ်းထမ်ႇမၼႆႉ လုၵ်ႉမႃးတီႈငဝ်ႈငုၼ်းမုၵ်ႉၸုမ်းလူင် သင်ၶၸဝ်ႈၸိုင်ႈတႆး ဢွၼ်ႁူဝ်တႄႇ တင်ႈ မႃး ၼင်ႇႁိုဝ်ပီႈၼွင်ႉၸၢဝ်းၶိူဝ်း ဢၼ်ယူႇၼႂ်းမိူင်းၸိုင်ႈတႆး၊ ပေႃးတေႁူႉၸၵ်းၵိူဝ်းယမ် ပုတ်ႉထထမ်ႇမ၊ သင်ၶ ဝတ်ႉဝႃး ပဵၼ်တီႈပိုင်ႈဢိင် ဝႃႈၼႆ။
မိူဝ်ႈလဵဝ်ၼႆႉ ဝတ်ႉဝႃးလႄႈၵူၼ်းၼုမ်ႇ ႁၢင်ႇၵႆၵၼ်မႃး ၵူႈမိုဝ်ႉၵူႈဝၼ်းလႄႈ ၼင်ႇႁိုဝ်ပေႃး တေၽိူမ်ႉထႅမ်ပၼ်တီႈယူပ်ႈ ယွမ်းၼႆသေ ၸင်ႇသၢင်ႈမႃးႁူင်းႁဵၼ်းထမ်ႇမၼႆႉ- ဝႃႈၼႆ။
ႁူင်းႁဵၼ်းထမ်ႇမၼႆႉ ငဝ်ႈငုၼ်းမုၵ်ႉၸုမ်းလူင်သင်ၶၸိုင်ႈတႆးပဵၼ်ငဝ်ႈသေ ၸဝ်ႈၶူးၸိူဝ်းၵႂႃႇႁဵၼ်း လိၵ်ႈတီႈသီႇ ႁူဝ်ႇပွၵ်ႈမႃး ၶဝ်ၸဝ်ႈပၢၵ်ႈတၢင်း-ၶဵၼ်ႇတႅမ်ႈလၵ်းသုတ်ႇၵၢၼ်ႁဵၼ်းတႄႇပူင်သွၼ်မႃး မိူဝ်ႈပီ 2014။ ယၢမ်းလဵဝ် ၶႂ်ႈတူဝ်ႈၸိုင်ႈတႆးယဝ်ႉ ဝႃႈၼႆ။


text:
ႁွင်ႈၵၢၼ်လူင်ပွင်ၸိုင်ႈၾၢႆႇႁႅင်းၵၢၼ် တိုၵ်းသူၼ်းႁႂ်ႈႁႅင်းၵၢၼ်လႄႈပေႃႈလဵင်ႉမႄႈလဵင်ႉ ႁဵတ်းၸွမ်းၼင်ႇမၢႆမီႈၸိုင်ႈမိူင်းတမ်းဝၢင်းပၼ် ။
ဝၼ်းတီႈ 13/09/2016 သိုဝ်ႇၶၢဝ်ႇထႆးပိုၼ်ၽၢဝ်ႇဝႃႈ – ဢႃႊရၵ်ႊ ၽူမ်ႊမၼီႊ ၽူႈၵွၼ်းႁွင်ႈ ၵၢၼ်ၽွင်းလူင်ၾၢႆႇႁႅင်းၵၢၼ် လၢတ်ႈဝႃႈ- ႁႅင်းၵၢၼ်ယၢၼ်မိူင်း မၢၼ်ႈ၊ လၢဝ်းလႄႈၶႅမ်ႊၿေႃႊတီႊယိူဝ်ႊ ဢၼ်ႁဵတ်း ၵၢၼ်ယူႇ ၼႂ်းမိူင်းထႆးၼႆႉ တေဢမ်ႇႁဵတ်းၵၢၼ်လႆႈၵူႈမဵဝ်း(ၵူႈယၢင်ႇ) ဢၼ်တေႁဵတ်းၵၢၼ် လႆႈတႄႉမိူၼ်ၼင်ႇ ႁဵတ်းလုၵ်ႈၼွင်ႉ ၵၢၼ်သူၼ်၊ လဵင်ႉသတ်း၊ လႃႈၼမ်ႉ၊ ၵေႃႇသၢင်ႈ၊ လိူၵ်ႈသႆႉ ယုၵ်းယၵ်း၊ ၶၢႆၶူဝ်းၶွင်ၵဝ်ႇလႄႈ ၵူၼ်းၸႂ်ႉၼႂ်းႁိူၼ်း (ၵၢၼ်မႄႈဝၢၼ်ႈ) ၸိူဝ်းၼႆႉၵူၺ်း – ဝႃႈၼႆ ။
တင်ႈတႄႇဝၼ်းတီႈ 1/10/2015 – 31/08/2016 ၼႆႉ ၸဝ်ႈၼႃႈတီႈထႆးလူင်းၵူတ်ႇထတ်း ႁႅင်းၵၢၼ်ယၢၼ်မိူင်းပတ်းပိုၼ်ႉၸိုင်ႈထႆး ၵူတ်ႇထတ်းၺႃး ႁႅင်းၵၢၼ်ဢၼ်ၽိတ်းပၵ်းပိူင်မၢႆမီႈ တင်းမူတ်း2,944 ၵေႃႉလႄႈ ပေႃႈ/မႄႈလဵင်ႉ (ၼၢႆးၸၢင်ႈ)ဢၼ်ၸၢင်ႈႁႅင်းၵၢၼ်ယၢၼ်မိူင်း ၽိတ်းမၢႆမီႈ 481ၵေႃႉ ။
ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ – “ဢၼ်ၸဝ်ႈၼႃႈ တီႈလူင်းၵူတ်ႇထတ်းၼႆႉ မၼ်းပဵၼ်ၼႃႈတီႈၶဝ်ယဝ်ႉ ၵူၺ်းၵႃႈပေႃးႁဝ်းႁဵတ်းၸွမ်း ၼင်ႇပၵ်းပိူင်မၢႆမီႈၸိုင်ႈမိူင်းပိူၼ်ႈၸိုင် ပိူၼ်ႈၵေႃႈဢမ်ႇၸၢင်ႈမႃးတီႉၺွပ်းႁဝ်း။ ပေႃးယဝ်ႉၵေႃႈပေႃးႁဝ်းၶႂ်ႈႁူႉသင်ၵေႃႈ ႁႂ်ႈတွင်ႈထၢမ်ၸဝ်ႈၼႃႈ တီႈႁွင်ႈၵၢၼ်ၾၢႆႇလႂ်ၾၢႆႇ ၼၼ်ႉၵမ်းသိုဝ်ႈၼင်ႇႁိုဝ်ႁဝ်ပေႃးတေလႆႈႁပ်ႉၶေႃႈမုလ်း ဢၼ်ၸႅင်ႈလႅင်းမၼ်းၼၼ်ႉ”- ဝႃႈၼႆ ။
မိူဝ်ႈလဵဝ်ႁႅင်းၵၢၼ်ယၢၼ်မိူင်းၸိူဝ်းဢၼ်ၵႂႃႇၶိုၼ်ႈသဵၼ်ႈမၢႆဢၼ်လူင်ပွင်ၸိုင်ႈပိုတ်ႇႁဵတ်းပၼ် တႄႇ 01/04/2016 – 29/07/2016 ၼၼ်ႉ ႁႅင်းၵၢၼ်ယၢၼ်မိူင်း ၸိူဝ်ႉၸၢတ်ႈၶႅမ်ႊၿေႃႊတီႊယိူဝ်ႊ၊ လၢဝ်းလႄႈမၢၼ်ႈ ဢၼ်လႆႈ လူင်းသဵၼ်ႈမၢႆမီးဝႆႉ1,067,410ၵေႃႉ။ ပေႃႈ/မႄႈလဵင်ႉ (ၼၢႆးၸၢင်ႈ ) မီး 287,135ၵေႃႉ။ ၸႅၵ်ႇပဵၼ် ၵူၼ်း မိူင်းမၢၼ်ႈ 639,464ၵေႃႉ၊ ၶႅမ်ႊၿေႃႊတီႊယိူဝ်ႊ 365,542လႄႈ လၢဝ်း 62,404 ၵေႃႉ။ ၵူၼ်းမႃးၸွမ်း (ၽူႈတိတ်း တၢမ်) 22,807 ၵေႃႉ ဝႃႈၼႆ ။